Monitor Extern nr.4/2016

Monitor Extern nr.4/2016


CUPRINS

	CONFLICTUL SIRIAN SUFERĂ MUTAŢII. PUTIN ORDONĂ “RETRAGEREA PARŢIALĂ” A TRUPELOR RUSE DIN SIRIA
	3

	Lavrov: trupele ruse sunt retrase pentru progresul reglementării paşnice a conflictului sirian
	4

	 Retragerea trupelor din Siria, profitabilă pentru Rusia
	4

	Reacţia Damascului: “Rusia va continua să susţină Siria în combaterea terorismului”
	5

	Reacţia rebelilor moderaţi sirieni: “revoluţia va continua”
	5

	Reacţii externe
	6

	 Al Qaida ameninţă cu ofensiva
	7

	Putin: Rusia îşi poate spori prezenţa militară în Siria în „câteva ore”
	7

	Voci disidente în Statul Islamic
	8

	Kerry: Statul Islamic a suferit pierderi importante
	9

	Lavrov: Rusia colaborează cu SUA “nu pentru a plăcea”
	9

	Negocierile de pace au fost reluate, cu dificultăţi, prin “metoda proximităţii”
	10

	Alegeri prezidenţiale în Siria, în 2017
	11

	Washingtonul nu recunoaşte zone autoguvernate în interiorul Siriei
	12

	Moscova solicită o reuniune de urgenţă cu militarii americani privind armistiţiul din Siria - Washingtonul refuză
	12

	DUBLU SUMMIT UE-TURCIA PENTRU STOPAREA CRIZEI IMIGRAŢIEI
	13

	O primă reuniune la vârf fără rezultate concrete - Turcia ridică miza
	13

	Proiect de acord
	14

	Rezultatele summit-ului, dezbătute de Parlamentul European
	16

	Ungaria a respins planul de relocare a solicitanţilor de azil
	16

	Un al doilea summit, abordat cu „optimism prudent”
	17

	Rezerve ale unor lideri europeni
	18

	Davutoglu: nu acceptăm transformarea Turciei în închisoare deschisă pentru refugiaţi
	18

	Acord UE-Turcia pentru depăşirea crizei imigranţilor
	19

	Critici dure la adresa acordului UE-Turcia
	19

	Conflictul din Libia, pe agenda summit-ului
	20

	TERORISM DEZLĂNŢUIT ÎN “CAPITALA EUROPEI”, BRUXELLES
	21

	Explozii la aeroportul Zeventem şi la metrou, în apropierea Comisiei Europene
	21

	Zeci de morţi şi sute de răniţi
	21

	Reacţii externe de solidaritate
	21

	Legislaţia belgiană privind militanţii islamişti, modificată
	22

	Statul Islamic a revendicat atentatele de la Bruxelles
	23

	Măsuri sporite de securitate în Europa şi în Statele Unite

	23

	Alertă la o centrală nucleară din Belgia
	24

	 Raiduri ale poliţiei belgiene şi arestări
	24

	Unul dintre atacatori, arestat anul trecut în Turcia
	25

	Manifestaţii şi tensiuni stradale
	25

	Reuniune de criză la Bruxelles a miniştrilor de Interne şi Justiţie din UE
	26

	WASHINGTON: SUMMIT AL SECURITĂŢII NUCLEARE
	27

	Memento
	27

	Putin, marele absent la summit-ul securităţii nucleare
	28

	Ameninţarea „bombei murdare”
	28

	Statul Islamic fabrică bombe în Irak
	29

	Cameron: Statul Islamic vrea să folosească drone pentru a împrăştia material nuclear


	29

	Întâlnire Barack Obama-Xi Jinping în marja summit-ului
	30

	Tratat pentru securizarea substanţelor radioactive
	31

	Coreea de Nord a lansat o rachetă în timpul summit-ului
	31

	Phenianul simulează un atac nuclear
	32

	Kim Jong-un avertizează că va „transforma Manhattanul în cenuşă”
	32

	Noi sancţiuni ONU împotriva Coreei de Nord

	33

	ALEGEREA PREŞEDINTELUI PRIN VOT DIRECT RELANSEAZĂ INTERESUL REGIONAL PENTRU REPUBLICA MOLDOVA
	34

	Reacţii politice la Chişinău
	34

	Opinii critice
	35

	Alegeri prezidenţiale, în toamnă
	36

	Favoriţi ai sondajelor de opinie, împiedicaţi să candideze
	36

	Cursă politică dură pe stânga eşichierului politic
	37

	Posibil candidat comun al partidelor pro-europene
	37

	Vlad Filat ar putea candida la alegerile prezidenţiale
	38

	Iurie Leancă: “Partidul Popular European este alternativa reală”
	39

	Partidul Liberal susţine continuitatea


	40

	UE sprijină Moldova „cu condiţia implementării reformelor”
	40

	Moscova revigorează relaţia cu Chişinăul
	41

	Adjunctul şefului diplomaţiei ruse, la Chişinău
	41

	Karasin, de la Chişinău la Tiraspol
	43

	Transnistria, în pragul colapsului financiar
	43

	MOSCOVA, ÎNTRE NEGOCIERI POLITICE, “COINCIDENŢE” DIPLOMATICE ŞI INTERESE STRATEGICO-MILITARE 
	44

	John Kerry la Moscova
	45

	Convorbirile Putin-Kerry-Lavrov, calificate drept productive
	46

	„Ce este atât de preţios în geanta dumneavoastră”?
	47

	Ministrul german de Externe, la Moscova odată cu John Kerry
	48

	Şeful diplomaţiei italiene, la Moscova
	49

	Directorul CIA, în vizită la Moscova
	49

	Premierul italian, la Moscova
	49

	Stratfor: Rusia se pregăteşte să atace Ucraina
	50

	VARIA
	51

	SCHIMBĂRI LA VÂRF ALE COMANDANŢILOR MILITARI AMERICANI 
	51

	Curtis Scaparrotti îl va înlocui pe Philip Breedlove la Comandamentului European al Forţelor Armate ale SUA
	51

	Vincent Brooks, de la comandant al Forţelor americane din Pacific la Comandamentului Forţelor americane din Coreea
	52

	Avertismentele generalului Breedlove, la final de mandat, privind Rusia
	52

	PRESIUNE INTERNAŢIONALĂ PENTRU ELIBERAREA PILOTULUI NADEJDA SEVCENKO. RUSIA RISCĂ NOI SANCŢIUNI
	54

	„Judecată a fost Ucraina, nu Nadejda Savcenko”
	54

	Membri ai Parlamentului European cer sancţiuni pentru Putin
	55

	Obama i-a cerut lui Putin eliberarea pilotului Nadejdei Savcenko
	55

	Kievul propune Moscovei eliberarea a doi militari ruşi în schimbul pilotului ucrainean
	56

	“Un schimb de prizonieri ar fi posibil” - “un schimb de prizonieri” nu ar fi posibil
	56

	“Cinci principii directoare" în relaţia Uniunii Europene cu Rusia
	

	PREŞEDINTELUI BARACK OBAMA, ÎN CUBA ŞI ARGENTINA
	57

	Vizită istorică la Havana
	57

	Aşteptări majore ale disidenţilor cubanezi
	58

	Regimul călătoriilor între SUA şi Cuba a fost relaxat
	58

	Întâlnirea Barack Obama - Raul Castro, “o discuţie sinceră”
	59

	Reacţie dură a lui Fidel Castro după vizita preşedintelui american
	59

	Barack Obama, în Argentina
	60

	GERMANIA: DERIVĂ ELECTORALĂ SPRE EXTREMA DREAPTA
	61

	KAZAHSTAN: PARTIDUL PREŞEDINTELUI NURSULTAN NAZARBAEV, RECONFIRMAT CU 82% DIN VOTURI 
	63

	FLASH. OPINII DE PRESĂ
	64

	Surse documentare 
	75


CONFLICTUL SIRIAN SUFERĂ MUTAŢII. PUTIN ORDONĂ “RETRAGEREA PARŢIALĂ” A TRUPELOR RUSE DIN SIRIA
Preşedintele Vladimir Putin a făcut o mutare suprinzătoare în 14 martie ordonând retragerea parţială a trupelor ruse din Siria. „Acţiunile Rusiei şi-au atins obiectivul” a declarat liderul de la Kremlin. „Cred că scopul propus de Ministerul Apărării şi de forţele armate a fost atins. De aceea, îi ordon ministrului Apărării să înceapă retragerea majorităţii contingentului militar din Republica Arabă Siriană începând din 15 martie” a menţionat Vladimir Putin. „Cu ajutorul armatei ruse şi organizarea de către Rusia a forţelor armate siriene, acestea din urmă au reuşit să lupte cu succes împotriva terorismului internaţional şi să preia iniţiativa pe aproape toate fronturile” a subliniat preşedintele rus. 
Nu va fi o retragere totală, întrucât militari ruşi - al căror număr nu a fost precizat - vor continua să rămână în bazele Tartous şi Latakia din vestul Siriei. „Acestea trebuie protejate în continuare de la sol, din aer şi de pe mare”. De asemenea, “militari ruşi vor rămâne în Siria pentru monitorizarea aplicării acordului de încetare a focului” a precizat Vladimir Putin. Retragerea a fost ordonată în timpul unei şedinţe - la care au participat ministrul Apărării, Serghei Şoigu, şi ministrul de Externe, Serghei Lavrov - în ziua în care, la Geneva, s-au reluat negocierile de pace dintre opoziţia siriană şi puterea de la Damasc.

Vladimir Putin l-a anunţat despre acest lucru, telefonic, şi pe liderul de la Damasc, Bashar al-Assad. Preşedinţia siriană a anunţat, într-un comunicat, că Moscova şi Damascul au căzut de acord ca Rusia să reducă prezenţa forţelor aeriene, după ce a ajutat armata siriană să câştige teren. Decizia este în concordanţă cu „continuarea demersurilor pentru încetarea ostilităţilor şi cu situaţia de pe teren”
.

Opoziţia siriană a salutat decizia Moscovei. “Această decizie va afecta regimul sirian, să sperăm că vom vedea şi pe teren acest lucru, că ruşii s-au retras. Vrem ca ruşii să fie prietenii poporului sirian şi nu complici la uciderea acestuia” a afirmat Salim al Muslat, purtător de cuvânt al Înaltului Comitet de Negocieri al rebelilor. "Dacă există seriozitate în punerea în aplicare a retragerii, aceasta ar da discuţiilor un impuls pozitiv" a adăugat. "Dacă acesta este un pas serios, el va constitui un element major de presiune asupra regimului, deoarece suportul Rusiei a prelungit regimul. Problemele se vor schimba semnificativ ca urmare a acestui lucru"
. În ultimele cinci luni, peste două mii de terorişti au fost ucişi de bombardamentele ruseşti, potrivit Moscovei. 

La scurt timp după anunţ, Vladimir Putin a discutat telefonic cu omologul său american, Barack Obama, despre modul în care criza din Siria poate fi rezolvată pe cale diplomatică. Liderul de la Kremlin le-a cerut diplomaţilor ruşi să intensifice eforturile pentru instaurarea păcii din Siria. Ministrul rus de Externe, Serghei Lavrov, a precizat că “negocierile pentru pace de la Geneva nu sunt simple” şi “rămâne de văzut dacă toate părţile se vor aşeza la masa de discuţii”
.

A doua zi după anunţul făcut de Vladimir Putin, Ministerul rus al Apărării  a precizat că primul grup de avioane de război a părăsit baza aeriană rusă din Siria şi au revenit la baza permanentă de staţionare de lângă Voronej, în sud-vestul Rusiei. “Forţele ruse vor continua să efectueze misiuni de recunoaştere aeriană, ceea ce implică rămânerea în Siria a unor echipaje, iar specialişti militari vor continua, la rândul lor, să ofere consiliere armatei siriene să livreze arme şi tehnică militară guvernului de la Damasc”
 a precizat şeful Comisiei de apărare din Parlamentul rus, Viktor Ozerov. De asemenea, Rusia va continua să lanseze lovituri aeriene în Siria împotriva grupărilor teroriste. Adjunctul ministrului rus al Apărării, Nikolai Pankov, a precizat ca “este prea devreme să vorbim despre înfrângerea terorismului, după o campanie militară de cinci luni a Rusiei”
. În următoarele zile, Bombardiere Su-25 şi avioane de transport Il-76 au părăsit baza aeriană Hmeimim din nord-vestul Siriei. Aceste aparate militare s-au alăturat primului grup care a părăsit ţara. 
Lavrov: trupele ruse sunt retrase pentru progresul reglementării paşnice a conflictului sirian

Vladimir Putin a ordonat retragerea celei mai mari părţi a contingentului militar al Rusiei din Siria pentru ca reglementarea paşnică a conflictului sirian să progreseze, a precizat ministrul rus de Externe, Serghei Lavrov. "Acest motiv a avut un rol fundamental în decizia luată de preşedinte şi nu ideea de a fi pe placul cuiva sau a primi laude" a afirmat şeful diplomaţiei ruse, cu menţiunea că “Vladimir Putin a decis retragerea parţială a forţelor ruse din Siria în ziua în care au început la Geneva negocierile de pace” între opoziţie şi reprezentanţii regimului al-Assad. 

Ministrul rus de Externe a subliniat că a folosit în mod deliberat sintagma "negocierile au început", precizând că, în luna ianuarie, au avut loc cvasi-negocieri. "Atunci a fost o încercare care a eşuat, deoarece o grupare a opoziţiei a prezentat un ultimatum" a menţionat Serghei Lavrov. "Sunt foarte mulţumit că de data aceasta tentativele de a impune condiţii unilaterale nu au fost susţinute de nimeni, iar discuţiile au început" a adăugat. "Evident, începerea negocierilor va necesita acţiuni mai intense din partea Rusiei, Statelor Unite şi Organizaţiei Naţiunilor Unite"
 a subliniat.

Retragerea trupelor din Siria, profitabilă pentru Rusia

Retragerea intempestivă a Rusiei din Siria a stârnit reacţii diverse. S-a speculat că, în acest fel, Rusia a încercat să scape de sancţiunile economice sau că şi-a asigurat încă două baze militare în Siria. Însă, potrivit The Guardian, s-a mai conturat o ipoteză. Rusia a testat în luptă mai multe tipuri noi de arme care au ajuns să fie căutat pe pieţele externe. Vladimir Putin a afirmat că operaţiunile desfăşurate în Siria timp de cinci luni au costat Moscova 464 milioane dolari. Pe de altă parte, în ultima perioadă Rusia ar fi primit comenzi de armament în valoare de 6 miliarde dolari. 

După ce Rusia a început acţiunile militare în Siria, au apărut informaţii potrivit cărora Iranul ar fi interesat să cumpere mai multe tancuri ruseşti de tip T-90 - model intrat în dotarea armatei ruse la începutul anilor 1990. Tancurile respective au mai folosit de ruşi doar în invazia din Daghestan, când rebelii le-au atacat fără succes folosind arme de producţie sovietică. În Siria, tancurile ruseşti T-90 au rezistat atacurilor cu rachete antitanc de producţie americană lansate de Armata Siriană Liberă. 

 În funcţie de versiune, un astfel de tanc ar putea costa aproximativ 4 milioane de dolari. Echivalentul american este cu 50% mai scump. “Mentenanţa şi costurile de utilizare ale armelor ruseşti par să fie, la rândul lor, destul de scăzute, întrucât Vladimir Putin a afirmat că toate operaţiunile din Siria ar fi costat aproximativ 460 de milioane de dolari. Rezultă că pentru fiecare zi de operaţiuni, ruşii au cheltuit aproximativ 3 milioane de dolari, în condiţiile în care avioanele ruseşti au efectuat mii de misiuni”. Au fost folosite, de pe navele din Marea Caspică, rachete de croazieră. “Ca termen de comparaţie, o singură rachetă Tomahawk de producţie americană costă 1,5 milioane de dolari”.

Ruşii au folosit în Siria, în premieră, avioanele Suhoi 34. Potrivit Reuters, armata alegeriană  vrea să cumpere 12 asemenea aparate. Pentru achiziţionarea unor astfel de avioane şi-au manifestat, de asemenea, interesul China, India şi Vietnamul. În concluzie, “dacă Rusia ar parafa înţelegerile (...), ar putea încasa aproximativ 6 miliarde de dolari - altfel spus, de aproximativ 13 ori mai mult decât ar fi costat campania din Siria. În ultimii ani, Rusia a vândut masiv armament. În anul 2014, valoarea exporturilor militare ale Rusiei a fost de aproape 15 miliarde dolari - de cinci ori mai mult decât în anul 2000”
.

Reacţia Damascului: “Rusia va continua să susţină Siria în combaterea terorismului”

Administraţia al-Assad va continua să beneficieze de susţinerea Moscovei, a anunţat Preşedinţia Siriei imediat după ce Rusia a decis începerea retragerii celei mai mari părţi a forţelor militare. "Siria şi Rusia au convenit, în cursul unei discuţii telefonice între preşedinţii Bashar al-Assad şi Vladimir Putin, să diminueze numărul forţelor aeriene ruse, în contextul încetării ostilităţilor" a transmis Preşedinţia siriană. 

"Partea rusă va continua să susţină Siria în combaterea terorismului" a adăugat Preşedinţia de la Damasc. "Începerea retragerii forţelor ruse intervine în contextul succesului înregistrat de armata siriană, susţinută de forţele aeriene ruse, în restabilirea securităţii în multe regiuni din Siria"
. 

Reacţia rebelilor moderaţi sirieni: “revoluţia va continua” 

Anunţul retragerii trupelor ruse din Siria a ridicat moralul rebelilor din zone aflate sub controlul opoziţiei, care consideră că demersul reprezintă o lovitură dură la adresa regimului de la Damasc. "Moralul nostru este foarte ridicat. Regimul nu va putea supravieţui singur" a afirmat Raed al-Elewi, comandantul grupării rebele moderate Jaish al-Tahrir - Armata de Eliberare - în provincia Hama, din central ţării.  "Este o victorie" pentru cei care vor să-l răstoarne, de cinci ani, pe Bashar al-Assad de la putere. "Rusia nu a reuşit să-şi atingă obiectivul de a-l salva pe Bashar" a adaugat. 

Unii rebeli au manifestat precauţie după anunţul-surpriză al preşedintelui Vladimir Putin privind retragerea din Siria a celei mai mari părţi a contingentului militar rus. "Poporul sirian nu are încredere în ruşi" a afirmat Abu Anas, militant din provincia Deraa. De asemenea, comandantul Abu Ibrahim, care conduce a 10-a Divizie rebelă, în provincia Lattakia, a îndemnat la prudenţă. "Nu ştim încă ce înseamnă retragerea rusă pe teren. Să nu acţionăm emoţional. Eu nu consider că este vorba despre o înfrângere a Moscovei şi Damascului". În opinia lui Abu Ibrahim, anunţul Moscovei are legătură cu negocierile de pace de la Geneva. "Am dubii puternice în legătură cu ceea ce se va întâmpla. Rusia nu va renunţa şi nu se va retrage fără să obţină nimic în schimb" a avertizat.  Pe de altă parte, în provincia Alep, unde armata a marcat puncte importante, comandantul rebel Modar Najjar din cadrul Jabha Shaliya - Frontul Levantului - a afirmat că "revoluţia va continua până la căderea regimului". Retragerea trupelor ruse “arată că au fost incapabili să pună capăt revoluţiei", motiv pentru care "moralul nostru este foarte ridicat". "În cărţile de istorie, Rusia va apărea ca ţara care l-a ajutat pe criminalul Bashar, a omorât civili şi a distrus zeci de spitale, şcoli şi infrastructură" a subliniat Modar Najjar. 

Thomas Pierret, expert în probleme siriene la Universitatea din Edinburgh, a apreciat că "principalul curent rebel va fi supus unor presiuni din partea Occidentului pentru ca, în pofida bucuriei, să nu profite de situaţie, în contextul în care opoziţia şi regimul ţin negocieri indirecte la Geneva". "Jihadiştilor le va fi, desigur, extrem de dificil să reziste tentaţiei de a vrea să „testeze” limitele retragerii ruse"
 a precizat cercetătorul.

Reacţii externe

Statele Unite nu au comentat, în 14 martie, ordinul dat de preşedintele rus Vladimir Putin referitor la retragerea celei mai mari părţi a contingentului rus din Siria începând din 15 martie. Purtătorul de cuvânt al Casei Albe, Josh Earnest, a afirmat că nu a „văzut” declaraţiile liderului de la Kremlin şi că nu le poate „comenta direct”. Nici purtătorul de cuvânt al Departamentului de Stat, John Kirby, nu a comentat anunţul preşedintelui rus. 

Pe de altă parte, Josh Earnest a precizat că secretarul american de stat ,John Kerry, a fost permanent în legătură cu ministrul rus de Externe, Serghei Lavrov. Multe dintre discuţiile celor doi oficiali s-au axat pe intervenţia militară rusă în Siria, iar “diplomaţia americană a subliniat cât de contraproductivă cred Statele Unite că a fost aceasta pentru negocierile de pace”
.

Secretarul general al NATO, Jens Stoltenberg, a salutat decizia Rusiei de a-şi retrage cea mai mare parte a forţelor combatante din Siria. Jens Stoltenberg a declarat că “retragerea rusă reprezintă o contribuţie la efortul destinat reducerii tensiunilor militare şi găsirii unei soluţii paşnice la conflictul sirian”. Consecinţele acestei retrageri urmează să fie constatate, a precizat, cu menţiunea că ar saluta „orice acţiune care va conduce la o reducere a tensiunilor militare în Siria"
.

Emisarul special pentru Siria al ONU, Staffan de Mistura - care intermediază negocierile de pace pentru Siria - a salutat decizia Rusiei. "Anunţul preşedintelui Putin, făcut în ziua în care a început runda de discuţii intra-siriene, reprezintă o evoluţie semnificativă şi sperăm să aibă un impact pozitiv asupra negocierilor"
.

Ministrul britanic de Externe, Philip Hammond, a afirmat, în Camera Comunelor, că Rusia nu trebuie “lăudată prea tare” pentru retragerea trupelor, denunţând operaţiunile militare ale Moscovei. "Dacă Rusia a stabilit că a atins toate obiectivele în Siria, nu trebuie să îi lăudăm pe ruşi prea mult pentru decizia de retragere a forţelor. Ar fi ceva de genul: Vladimir Putin "a încetat să-şi bată soţia”" a menţionat şeful diplomaţiei britanice. "În primul rând, faptul că au intervenit în Siria trebuie să atragă protestele noastre permanente. Pur şi simplu, nu trebuie să le acordăm nici un credit pentru că au încetat aceste activităţi ilegale"
 a subliniat Philip Hammond. 

Al Qaida ameninţă cu ofensiva

Jihadiştii din Frontul Al-Nosra - ramura siriană a Al Qaida - au anunţat că vor lansa o ofensivă în Siria în 48 de ore după ce Rusia a început să-şi retragă trupele. "Este clar că Rusia a suferit o înfrângere şi, în următoarele 48 de ore, Frontul Al-Nosra va lansa o ofensivă în Siria" a transmis, prin intermediul Skype, un comandant al grupării.

Ca urmare a loviturilor aeriene ruse în Siria începând cu 30 septembrie 2015, reţeaua Al Qaida, aliată cu alte grupări islamiste, a pierdut mai multe sectoare în provincia vestică Latakia, precum şi o mare parte din provincia Alep, situată în nordul ţării. "Noi nu suntem angajaţi" în armistiţiul intrat în vigoare la iniţiativa Rusiei şi a Statelor Unite, a afirmat comandantul Al-Nosra. “Rusia, care sprijină regimul sirian, se retrage, dar acesta din urmă nu este capabil să menţină teritoriile cucerite” a adăugat. "Fără loviturile ruse, noi am fi astăzi în Latakia"
 a subliniat. 

Putin: Rusia îşi poate spori prezenţa militară în Siria în „câteva ore”

Vladimir Putin a afirmat că Rusia este capabilă să-şi sporească din nou prezenţa militară în Siria în decurs de „câteva ore”. Preşedintele rus a făcut declaraţia la Kremlin, la trei zile după ce a ordonat retragerea contingentului militar de bază din Siria, în principal avioane care au luat parte la campania loviturilor aeriene. De asemenea, a precizat că Federaţia Rusia menţine în Siria destule forţe pentru a putea continua lupta împotriva grupării Statul Islamic şi altor organizaţii teroriste. 

Liderul de la Kremlin şi-a exprimat speranţa că forţele guvernamentale siriene vor reuşi „în viitorul apropiat”
 să recucerească oraşul antic Palmira de sub controlul Statului Islamic. Vladimir Putin a estimat costurile campaniei aeriene ruseşti la aproximativ 482 milioane dolari, cu menţiunea că au fost acoperite din bugetul Ministerului Apărării destinat aplicaţiilor militare. 
Voci disidente în Statul Islamic

Un fost membru al Statului Islamic a transmis pentru Sky News documente care conţin datele a 22000 de membri ai grupării teroriste. Fişierele, copiate pe un dispozitiv USB, au fost sustrase de la şeful poliţiei interne a Statului Islamic. Documentele respective - care conţin, între altele, numele, adresele şi numerele de telefon ale unor recruţi - sunt formulare completate de cetăţeni din 55 de ţări, care s-au alăturat Statului Islamic. „Unele fişe conţin informaţii despre jihadişti neidentificaţi până acum, care se află în Europa de Vest, Statele Unite, Canada, zona Magrebului şi Orientul Mijlociu. Recruţii Statului Islamic răspund unui număr de 23 de întrebări - între altele, despre grupa sanguină, numele de fată al mamei sau "nivelul înţelegerii sharia". Informaţiile indică o tendinţă birocratică pronunţată a Statului Islamic”
.
Potrivit directorului general al International Protect and Prepare Security Office, Chris Phillips, "ar putea fi vorba de un eveniment major", scurgerea masivă de informaţii indicând "cât de vulnerabilă este gruparea Statul Islamic în faţa celor din interiorul său care se întorc împotriva sa”. Pe de o parte, documentele ar putea fi folosite în viitoare procese, în opinia lui Chris Phillips, şi, de asemenea, ar putea conduce la reducerea numărului plecărilor unor cetăţeni din ţările europene sau nord-americane către zone aflate sub controlul Statului Islamic. "Înţelegerea modului în care aceşti oameni au călătorit şi cine i-a recrutat este esenţială în vederea reducerii numărului unor plecări viitoare" a subliniat. La rândul său, directorul general al GlobalStrat, Olivier Guitta, a apreciat că scurgerea de documente "arată că există voci disidente în cadrul Statului Islamic". 

Câteva mii de cetăţeni europeni s-au alăturat Statului Islamic - care a cucerit zone vaste în Siria şi în Irak, unde a proclamat în 2014 un "califat" -, iar autorităţile din ţările de origine se tem că ar putea comite atentate după ce se întorc. În aceste documente apar numele unor jihadişti deja identificaţi. Este vorba, între alţii, despre Abdel-Majed Abdel Bary, fost rapper originar din Londra care a devenit cunoscut după ce a postat pe Twitter o fotografie în care agită un cap uman. Alt nume cunoscut în Marea Britanie este cel al lui Junaid Hussain, susţinător al Statului Islamic, originar din Birmingham, ucis într-un atac cu avioane fără pilot în august 2015.

Documentele au fost livrate de un fost luptător din Armata Siriană Liberă care s-a alăturat Statului Islamic, folosind pseudonimul "Abu Hamed". După ce au fost sustrase, documentele au fost transmise unui jurnalist, în Turcia, căruia Abu Hamed i-a spus că a părăsit Statul Islamic din cauza "prăbuşirii principiilor islamice în care crede" în interiorul grupării. "Această organizaţie este o escrocherie, nu este islamul" a afirmat Abu Hamed, exprimându-şi speranţa ca documentele să permită, "cu voia lui Allah", distrugerea Statului Islamic. „Informaţiile trebuie folosite. Ele aparţin celor care luptă împotriva Statului Islamic"
 a continuat. De asemenea, a afirmat că organizaţia jihadistă şi-ar fi abandonat cartierul general din oraşul Rakka şi s-ar fi retras în deşert. 
Kerry: Statul Islamic a suferit pierderi importante

Statul Islamic a pierdut 600 de combatanţi în ultimele trei săptămâni în Siria, a declarat secretarul de stat american, John Kerry. "Presiunea se va intensifica" a adăugat . 

Secretarul de stat american a transmis, de asemenea, avertismente regimului de la Damasc cu privire la încălcarea angajamentelor privitoare la respectarea armistiţiului şi la ajutorul umanitar acordat Siriei. "Toate părţile trebuie să respecte încetarea ostilităţilor, să coopereze în livrarea ajutorului umanitar, şi să respecte procesul de negociere care vizează realizarea unei tranziţii politice. Dacă regimul şi aliaţii săi cred ca pot testa limitele (...) se înşeală"
 a subliniat.  

Lavrov: Rusia colaborează cu SUA “nu pentru a plăcea”

Rusia este pregatită să-şi coordoneze acţiunile cu coaliţia condusă de Statele Unite pentru „a alunga” gruparea jihadistă Statul Islamic din Raqqa, unde se află „capitala de facto a jihadiştilor în estul Siriei” a declarat ministrul rus de Externe, Serghei Lavrov. "Suntem pregătiţi să ne coordonăm acţiunile cu americanii, având în vedere ca Raqqa se află în partea de est a Siriei, iar coaliţia americană acţionează, în principal, acolo" a afirmat Serghei Lavrov.. "Probabil că nu este un secret, dar, într-un anumit stadiu, americanii ne-au sugerat efectuarea unei „diviziuni a muncii” în Siria. Mai exact, forţele aeriene ruse să se concentreze pe eliberarea Palmirei, iar coaliţia americană, cu sprijin rusesc, să se axeze pe eliberarea orasului Raqqa" a menţionat şeful diplomaţiei ruse. 

Rusia cooperează cu Statele Unite "nu pentru a plăcea", dar pentru a obţine rezultate care sunt în propriul său interes, a precizat ministrul rus de Externe, amintind de colaborarea cu Washingtonul în problemele legate de Coreea de Nord sau de dosarul nuclear iranian. Pe de altă parte, oficialul rus a  amenţionat că există o "partidă a războiului" şi o "partidă a sancţiunilor"
 în cadrul administraţiei americane, care împiedică o colaborare cu Moscova. 

Colaborarea ruso-americană este privită cu rezerve de opoziţia siriană, care consideră că Moscova şi Washingtonul îşi impun voinţa, făcând ca ţările din regiune să treacă în plan secund. "Cele două mari puteri discută între ele telefonic oriunde în lume, apoi vin şi îşi informează aliaţii sirieni şi pe emisarul ONU, Staffan de Mistura, în legătură cu decizia lor" a afirmat Haytaham Manna, veteran al opoziţiei siriene,. Rusia şi Statele Unite au stabilit pentru "puterile regionale linii roţii care nu pot fi depăşite" a menţionat. "Americanii au avertizat turcii împotriva oricărei incursiuni în Siria şi le-au cerut saudiţilor să oprească trimiterea de arme. Rusia a făcut acelaşi lucru în relaţia cu Iranul"
 a subliniat. 

Cel mai concludent exemplu al cooperării între Moscova şi Washington este aplicarea armistiţiului în anumite zone din Siria - care, în general, este respectat pe teren. "Statele Unite şi Rusia au preluat controlul şi monopolul asupra problemei siriene"
 a apreciat Joseph Bahout, expert în problemele regiunii, de la Centrul Carnegie din Washington.

Negocierile de pace au fost reluate, cu dificultăţi, prin “metoda proximităţii”


Reprezentanţii regimului sirian şi cei ai opoziţiei au sosit la Geneva unde a fost programată, luni 14 martie, începerea negocierilor indirecte ce urmează să abordeze, pentru prima oară, în mod concret, viitorul Siriei. Negociatorul-şef al Damascului, Bashar al-Jaafari, ambasador al Siriei la Organizaţia Naţiunilor Unite, a sosit cu o zi înainte la Geneva. Omologul său din partea opoziţiei, Mohammed Allouche, se afla deja la Geneva împreună cu alţi membri ai Înaltului Comitet de Negocieri, care reuneşte principalele grupări ale opoziţiei.

Emisarul special al ONU a numit negocierile „un moment al adevărului”, insistând că unicul „plan B” ar fi întoarcerea la război. Guvernul sirian a înmânat mediatorilor un document intitulat „Elemente de bază pentru o soluţie politică”, a declarat şeful delegaţiei guvernamentale, Basar Jaafari, după întrevederea iniţială cu Staffan de Mistura. Anterior, emisarul ONU a subliniat unele progrese înregistrate în Siria, dar a avertizat că între cele două tabere continuă să existe divergenţe profunde, iar eşecul negocierilor de la Geneva ar avea consecinţe sângeroase. „Alternativa, căreia unii îi spun “Planul B”, ar fi pur şi simplu revenirea la război, şi, încă, la un război mult mai rău decât înainte”
 a avertizat Staffan de Mistura. 

Negociatorul-şef al echipei guvernamentale siriene, Bashar al-Jaafari, a refuzat să înceapă negocieri directe cu reprezentanţii opoziţiei. Bashar  Al-Jaafari a declarat că nu se va întâlni cu negociatorul-şef al opoziţiei, Muhammad Alloush, până când acesta nu-şi va “cere scuze pentru faptul că insistă ca tranziţia politică în Siria să înceapă cu îndepărtarea de la putere a preşedintelui Bashar al-Assad”. El l-a acuzat pe Muhammad Alloush, reprezentantul Înaltei Comisii pentru Negocieri - după ce s-a întâlnit cu emisarul ONU pentru Siria - că “face parte dintr-o grupare teroristă”
. 
Liderii opoziţiei siriene au anunţat, în 15 martie, că sunt pregătiţi să se întâlnească faţă în faţă cu reprezentanţii guvernului. Soarta preşedintelui Bashar al-Assad este unul dintre principalele puncte de disensiune în cadrul negocierilor destinate identificării unei soluţii politice viabile şi încetării războiului din Siria. Înalta Comisie pentru Negocieri a insistat ca Bashar al-Assad să demisioneze înainte de începerea unei perioade de tranziţie, însă Damascul a respins, constant, o astfel de posibilitate.

Negocierile de la Geneva au demarat prin “metoda proximităţii”. La aşa-numitele „discuţii de proximitate” cele două tabere se întâlnesc separat cu Staffan de Mistura şi cu echipa lui. Emisarul ONU face naveta între delegaţii, în speranţa că se va ajunge la o înţelegere care să facă posibile discuţiile faţă în faţă. 
Discuţiile au reînceput luni 14 martie cu întâlnirea dintre Staffan de Mistura şi delegaţia guvernamentală condusă de ambasadorul Siriei la ONU, Basar Jaafari. Ministrul sirian de Externe, Walid al-Moallem, a afirmat că orice discuţie despre îndepărtarea lui Bashar al-Assad în perioada de tranziţie dorită de ONU ar însemna depăşirea unei „linii roşii”. "Nu vom negocia cu nimeni asupra preşedintiei. Bashar este o linie roşie şi aparţine poporului sirian"
 a declarat ministrul de Externe de la Damasc, Walid Moallem Şeful diplomaţiei siriene a respins, de asemenea. un apel internaţional la organizarea de alegeri prezidenţiale în termen de un an şi jumătate.
Emisarul ONU a anticipat că adversarii păcii vor încerca să devieze negocierile prin incidente artificiale şi că la Geneva se vor formula multe condiţii imposibil de îndeplinit. În egală măsură, şi-a exprimat speranţa că negocierile vor marca un moment al adevărului şi vor da o şansă păcii. Staffan de Mistrura a mai afirmat că în condiţiile în care la actualele discuţii şi la rundele următoare nu se va constata „voinţa de a negocia”, echipa sa va apela din nou la marile puteri - în primul rând la Statele Unite şi la Rusia - şi la Consiliul de Securitate al ONU. 
În general, puterile occidentale susţin opoziţia siriană, condusă de Înaltul Comitet de Negocieri, structură sprijinită şi de Arabia Saudită. Pe de altă parte, Rusia a fost şi rămâne susţinătoarea preşedintelui Basar al-Assad. Observatorii afirmă că negocierile de la Geneva sunt cea mai bună ocazie din ultimii ani de a pune capăt războiului.  Unii experţi numesc noile discuţii „Geneva III” - cu referire la cele două runde anterioare de discuţii, eşuate.

Anterior demarării noii runde de discuţii la Geneva, ministrul rus de Externe, Serghei Lavrov, şi secretarul de stat american, John Kerry, au susţinut, în cursul unei convorbiri telefonice, organizarea unei noi sesiuni de negocieri pentru soluţionarea conflictului din Siria. Noile negocieri, organizate sub egida Organizaţiei Naţiunilor Unite, ar fi trebuit să înceapă pe 7 martie, la Geneva, însă au fost amânate "din raţiuni logistice, dar şi pentru stabilizarea situaţiei în contextul armistiţiului". "Statele Unite şi Rusia susţin iniţierea cât mai curând a negocierilor între administraţia siriană şi toţi reprezentanţii opoziţiei. Sirienii trebuie să-şi stabilească propriul viitor" a transmis Ministerul rus de Externe după discuţia dintre Serghei Lavrov şi John Kerry. "Statele Unite şi Rusia reiterează necesitatea continuării cooperării pentru obţinerea încetării ostilităţilor în Siria"
 a subliniat diplomaţia rusă.

Alegeri prezidenţiale în Siria, în 2017

Siria va organiza alegeri prezidenţiale în 18 luni, a precizat negociatorul ONU pentru Siria, Staffan de Mistura. Odată cu reluarea negocierilor dintre adminstraţia de la Damasc şi opoziţia siriană în vederea stabilirii unui acord de pace va fi discutat şi calendarul următoarelor alegeri prezidenţiale din Siria, a afirmat  oficialul ONU. 

Organizarea de "alegeri libere şi reglementare va fi supervizată de Organizaţia Naţiunilor Unite"
 în baza rezoluţiei adoptată de Consiliul de Securitate al ONU în decembrie 2015. Rezoluţia a fost agreată de guvernul de la Damasc şi de opoziţia siriană privind o tranziţii politică pe o perioadă de 18 luni care să readucă stabilitatea în ţară.

Washingtonul nu recunoaşte zone autoguvernate în interiorul Siriei

Statele Unite nu recunosc zone autoguvernate în interiorul Siriei. Anunţul a fost făcut după ce partidele kurde au anunţat înfiinţarea unui sistem federal în regiunile pe care le controlează, în nordul ţării. „Nu sprijinim zone autoguvernate, semiautonome în interiorul Siriei” a precizat purtătorul de cuvânt al Departamentului de stat american, John Kirby.

Oficialul american a subliniat că obiectivul Washingtonului este „Siria întreagă, unificată, non-sectară”
. Declaraţia kurzilor fusese respinsă de Damasc şi de coaliţia de opoziţie siriană sprijinită de Occident. Turcia a avertizat, la rândul său, împotriva unei asemenea decizii. 

Moscova solicită o reuniune de urgenţă cu militarii americani privind armistiţiul din Siria - Washingtonul refuză
Oficiali militari ruşi le-au cerut omologilor americani o întâlnire urgentă pentru a stabili un mecanism prin care să se asigure respectarea armistiţiului în Siria. „Amânarea pe mai departe a implementării regulilor convenite în privinţa reacţiei la încălcările armistiţiului în Siria este inacceptabilă”
 se precizează într-o declaraţie a Marelui Stat Major al Rusiei. 
În declaraţia care subliniază „moartea zilnică a locuitorilor paşnici” ca rezultat al „acţiunilor provocatoare şi bombardamentelor”, Rusia avertizează cu acţiuni unilaterale dacă nu primeşte răspuns. Încetarea focului în Siria a intrat în vigoare în 27 februarie, dar înţelegerea între regimul sirian şi opoziţie, mediată de Rusia şi Statele Unite, nu se extinde asupra grupării Statul Islamic şi Frontului al-Nusra, aripa siriană a reţelei al-Qaida.
Statele Unite au respins apelul Rusiei pentru discuţii urgente despre încălcarea armistiţiului din Siria. Un oficial american a declarat la Geneva, sub protecţia anonimatului, că „problemele care îngrijorează Moscova au fost deja discutate şi continuă să fie discutate”
 într-o manieră constructivă. 

DUBLU SUMMIT UE-TURCIA PENTRU STOPAREA CRIZEI IMIGRAŢIEI


În prima săptămână a lunii martie, la Bruxelles s-a desfăşurat o reuniune la vârf UE-Turcia considerată crucială pentru găsirea unei soluţii în criza refugiaţilor, într-un moment în care sosirea pe continent a peste un milion de solicitanţi de azil a divizat Europa. Vremea imigraţiei "ilegale" în Europa "a trecut"
, a afirmat preşedintele Consiliului European, Donald Tusk. Pe de altă parte, ambasadorul Turciei la Uniunea Europeană, Selim Yenel, a menţionat că “fluxul de imigranţi ar putea fi pus în mişcare în orice moment dacă Uniunea Europeană nu îndeplineşte cererile Turciei”
. 


Liderii celor 28 de state membre UE şi premierul turc au convenit, la summit-ul UE-Turcia din decembrie 2015, ca Uniunea Europeană să ofere Ankarei 3 miliarde de euro pentru refugiaţii sirieni din Turcia. În plus, UE a promis Ankarei că va deschide un nou capitol în negocierile de aderare a Turciei - lucru care s-a întâmplat după două săptămâni - şi că va accelera eliminarea vizelor pentru cetăţenii turci dacă vor fi îndeplinite condiţiile necesare. În schimbul ajutorului financiar primit de la Bruxelles, Turcia s-a angajat să ajute UE să gestioneze valul de imigranţi, fără precedent după Al Doilea Război Mondial.

O primă reuniune la vârf fără rezultate concrete - Turcia ridică miza

Uniunea Europeană a cerut Turciei şi Greciei să ajute la soluţionarea crizei imigranţilor şi să închidă definitiv aşa-numita "rută balcanică", în cadrul unui summit UE-Turcia desfăşurat în perioada 7-8 martie. Fluxul de imigranţi între Turcia şi UE este "în continuare foarte ridicat" a afirmat preşedintele Consiliului European, Donald Tusk. Premierul turc, Ahmet Davutoglu a avertizat, însă, că Turcia nu va purta singură "toată povara" de a găzdui refugiaţii sirieni. "Nimeni nu trebuie să creadă că, dacă Turcia acceptă refugiaţi şi îşi asumă această responsabilitate, această ţară va purta singură povara".

În ajunul summit-ului UE-Turcia de la Bruxelles, premierul grec, Alexis Tsipras ,a cerut transferul "urgent" al miilor de refugiaţi aflaţi pe teritoriul Greciei, în alte ţări ale Uniunii Europene. "Lansarea imediată a unei proceduri fiabile care să permită transferul imigranţilor din ţara noastră către alte state UE reprezintă o urgenţă absolută. Asta vom încerca să obţinem la Bruxelles" a declarat Alexis Tsipras. Zeci de mii de imigranţi - aproape 30000, potrivit lui Alexis Tsipras - erau blocaţi în Grecia în condiţii mizere din cauza restricţiilor impuse de câteva ţări de pe "ruta balcanică", printre care Macedonia. "Turcia este singura ţară care a pus în practică deciziile şi îşi asumă responsabilităţile decise de comun acord de ţările de pe ruta balcanică în octombrie 2015"
 a susţinut premierul elen. Macedonia a introdus, cu o zi înaintea summit-ului, măsuri suplimentare la frontiera cu Grecia, permiţând doar tranzitul refugiaţilor sosiţi din zone de război. 

Angela Merkel a criticat faptul că Grecia a amânat construirea adăposturilor pentru refugiaţi. Pe de altă parte, a făcut apel la solidaritatea cu Atena a statelor membre UE şi a promis sprijinul Uniunii Europene pentru Grecia. Comisia Europeană intenţionează să acorde Atenei 700 milioane de euro ca fonduri de urgenţă. În acelaşi timp, Angela Merkel a manifestat temeri cu privire la potenţiala destabilizare a Greciei, “a cărei situaţie economică este fragilă”. Totuşi, spre deosebire de cazul Ungariei în 2015, Angela Merkel nu a acceptat refugiaţii blocaţi la graniţa eleno-macedoneană. Berlinul a declarat că provocarea cu care se confruntă Grecia este “rezonabilă”. În acelaşi timp, guvernul german a precizat că “scopul este de a pune capăt practicii trimiterii refugiaţilor spre nordul Europei”
. 

Cancelarul german a acuzat Austria şi ţările balcanice că împing UE în criză prin închiderea graniţelor. În acelaşi timp, Angela Merkel l-a considerat vinovat pe omologul său austriac, Werner Faymann, pentru haosul din Grecia.

Turcia a decis să-şi promoveze interesele. "Există o nouă propunere" pe masa negocierilor, a anuntat un purtător de cuvânt al Turciei cu ocazia unui "dejun de lucru" al liderilor UE cu premierul turc, Ahmet Davutoglu. Potrivit unui diplomat european, Ankara este pregătită sa accelereze un acord de readmisie, care prevede că va prelua, din 1 iunie, “imigranţii economici" din Europa, pentru a-i expulza în ţările de origine. În schimb, Turcia a cerut o anvelopă suplimentară de trei miliarde de euro până în 2018 - în plus faţă de cele trei miliarde pentru a favoriza primirea şi integrarea refugiaţilor sirieni aflaţi pe teritoriul său. De asemenea, Turcia vrea să obţină, din luna iunie, un regim fără vize pentru cetăţenii săi - de care, altfel, ar fi trebuit să beneficieze, cel mai devreme, în toamnă. Nu în ultimul rând, Ankara a solicitat deschiderea rapidă a unor noi capitole în cadrul negocierilor privind aderarea la Uniunea Europeană. Liderii europeni au fost de acord, în principiu, cu eliminarea vizelor pentru cetăţenii turci în această vară cu condiţia ca Ankara să îndeplinească o serie de condiţii, printre care schimbarea poiticii de acordare a vizelor pentru statele islamice şi introducerea paşapoartelor biometrice, care sunt mai greu de falsificat.
Uniunea Europeană  a amânat cu 10 zile stabilirea detaliilor unui nou acord cu Turcia, în încercarea de a opri afluxul de refugiaţi. După peste 12 ore de negocieri la summit-ul de la Bruxelles, liderii europeni nu au ajuns la o poziţie comună cu premierul de la Ankara. Pe cale de consecinţă, s-a stabilit că urmează să fie luată o decizie la  summit-ul programat în perioada 17-18 martie. 

Proiect de acord


Uniunea Europeană ar putea dubla ajutorul pe care îl va oferi Ankarei pentru refugiaţii sirieni, de la trei miliarde la şase miliarde de euro, şi ar putea prelua direct din Turcia refugiaţi sirieni, potrivit unui proiect de acord la summit-ul UE-Turcia desfaşurat la Bruxelles la începutul lunii martie. 

Turcia şi Uniunea Europeană vor coopera pentru a pune capăt fluxului de imigranţi ilegali către insulele greceşti şi vor începe relocarea de refugiaţi sirieni direct din Turcia către UE, potrivit proiectului de acord. În document se arată că Turcia şi UE îşi reafirmă angajamentul de a consolida legăturile, de a cosolida solidaritatea şi de a demara acţiuni orientate către rezultate pentru pregătirea viitorului lor comun. Este un angajament ferm al Turciei şi al Uniunii Europene pentru a stopa imigraţia ilegală către UE.

Ţinând cont de importanţa depăşirii provocărilor comune existente şi de progresele de până acum în aplicarea documentului ''EU-Turkey Joint Action Plan and its Annex'', adoptat la summitul UE-Turcia din 29 septembrie 2015 şi de alte dispoziţii prevăzute, 

Turcia

1) Îi va readmite rapid pe toţi imigranţii ilegali care trec din Turcia către insulele greceşti, fără să fie afectate angajamentele actuale ale Ankarei în baza dreptului internaţional. Procesul de readmisie va fi temporar şi doar în scopuri umanitare.

2) În acest scop va staţiona, în acord cu guvernul elen, un număr adecvat de ofiţeri pe probleme de imigraţie şi legatură în unităţile de monitorizare - „Irregular Migration Monitoring Units” - stabilite, în principal, în Lesbos, Chios, Leros şi Kos pentru a ajuta la facilitarea procesării cazurilor de readmisie.

3) Va utiliza efectiv toate instrumentele administrative şi legale corespunzătoare pentru a servi scopurilor mai sus declarate, inclusiv în înţelegerile bilaterale care vor fi aplicate în acord cu guvernul elen.

4) Va coopera efectiv cu UE, precum şi cu UNHCR, pentru a asigura reinstalarea rapidă, în spiritul împărţirii sarcinii, a sirienilor în statele membre ale UE, pe baza formulei ''Pentru fiecare sirian readmis de către Turcia din insulele greceşti, un alt sirian va fi relocat din Turcia către statele membre UE''.

5) Va aplica efectiv proiectele depuse şi decise de Comitetul pentru refugiaţi - Refugee Facility Steering Committee, si va coopera cu statele membre ale Uniunii Europene la orice efort comun de stabilire a unor zone umanitare sigure în interiorul Siriei.

Uniunea Europeană

6) Va evacua complet refugiaţii din insulele greceşti şi îi va readmite doar pe cei care au ajuns în insule după o dată ce urmează să fie stabilită.

7) Va acoperi costurile angajate în procesul de readmisie.

8) Referitor la punctul 5 din declaraţia UE-Turcia din noiembrie 2015, va adopta şi aplica reglementările Consiliului UE privind ridicarea regimului vizelor pentru cetăţenii turci în zona Schengen până în iunie 2016, pe baza unei ''foi de parcurs'' accelerate, în conformitate cu Acordul de Readmisie.

9) Va reinstala efectiv şi rapid sirieni din Turcia în baza formulei prevăzute la Articolul 4, pentru a menţine un echilibru lunar, şi va coopera cu Turcia pentru stabilirea de zone umanitare sigure în interiorul Siriei.

10) Va pregăti pentru decizie deschiderea de noi capitole în cadrul negocierilor de aderare a Turciei la UE.

11) Va accelera şi va facilita transferul şi achitarea fondului pentru refugiaţii sirieni - Refugee Facility for Syrians - şi va decide cu privire la un fond suplimentar de trei miliarde de euro până la sfârşitul anului 2018.

12) Va evalua, lunar, progresele împreună cu Turcia, inclusiv locurile corespunzătoare, stabilite de comun acord.
Declaraţia finală a summit-ului ar fi trebuit să menţioneze că ruta balcanică "este, de acum, închisă", dar Germania a exprimat puternice rezerve faţă de decizia unor ţări din Europa centrală şi de est de a închide graniţele pentru a stopa fluxul imigranţilor. În urma acestor restricţii, peste 30000 de imigranţi au fost blocaţi, în condiţii precare, în Grecia. Angela Merkel a insistat asupra necesităţii unei graniţe greco-turce mai ermetică şi pentru o soluţie europeană coordonată, cu sprijinul masiv al Greciei.  

Criza imigranţilor - care, potrivit unor opinii, ar ameninţa chiar existenţa UE - a făcut să fie pus în discuţie unul dintre principiile de bază ale Europei, respectiv libera circulaţie în cadrul spaţiului Schengen. Comisia Europeană a cerut ca, până la sfârşitul anului, să se renunţe la toate controalele de graniţă în interiorul spaţiului Schengen, reintroduse temporar în opt ţări.
Rezultatele summit-ului, dezbătute de Parlamentul European

Summit-ul UE-Turcia de la începutul lunii martie, care a avut scopul de a genera o strategie privitoare la problema refugiaţilor, a fost dezbătut în Parlamentul European. În cadrul dezbaterii, europarlamentarii au afirmat că regulile internaţionale privind azilul trebuie respectate şi şi-au exprimat speranţa în legătură cu rezultatele pozitive ale următorului summit. Preşedintele Parlamentului European, Martin Schulz a afirmat că nu este vorba despre „o stradă cu sens unic”, întrucât “Turcia are nevoie de UE şi UE are nevoie de Turcia. Europa se confruntă cu o criză a refugiaţilor şi a imigrării fără precedent. Acest lucru este valabil şi pentru Turcia, ceea ce face colaborarea dintre cele două esenţială". Legat de liberalizarea vizelor pentru cetăţenii turci, Martin Schulz a afirmat  că „Parlamentul European, în rolul său de co-legislator, va încerca să contribuie la maximum pentru a obţine un rezultat de succes în următoarele luni". Pe de altă parte, a evidenţiat îngrijorarea Parlamentului European în legătură cu libertatea presei în Turcia, menţionând că aderarea ţării şi criza refugiaţilor sunt „două subiecte ce ar trebui tratate separat”
. 

Într-o dezbatere în plen, europarlamentariii şi-au exprimat opiniile în legătură cu propunerile prezentate la summit-ul de la începutul lunii martie. Parlamentul European a insistat asupra ajutorului oferit din partea statelor membre UE pentru a preveni moartea altor refugiaţi ce vin pe mare, cerând ca acestea să fie solidare cu statele membre ce primesc mulţi refugiaţi. 

Ultimele statistici ale Înaltului Comisariat pentru Refugiaţi al Organizaţiei Naţiunilor Unite evidenţiază că aproximativ 132000 de persoane au traversat Marea Mediterană în primele două luni ale anului 2016, iar 123000 au ajuns în Grecia. În lunile ianuarie şi februarie au murit 410 de oameni în timp ce traversau Marea Mediterană. Adresându-se europarlamentarilor, Înaltul Comisar ONU pentru Refugiaţi, Filippo Grandi, a afirmat că numărul femeilor care călătoresc singure, cele însărcinate sau cu copii a depăşit numărul bărbaţilor, de la începutul anului 2016.
Ungaria a respins planul de relocare a solicitanţilor de azil


Premierul Viktor Orban a anunţat că liderii europeni au decis închiderea rutei balcanice, folosită de majoritatea imigranţilor pentru a ajunge în statele prospere din Occident, în urma summit-ului UE-Turcia din 7-8 martie. Liderul de la Budapesta a precizat că „a respins planul de relocare a solicitanţilor de azil în ţările europene, după ce liderii prezenţi la summit au fost de acord cu relocarea directă a sirienilor din Turcia”. În schimb, Ankara va accepta toţi imigranţii economici şi pe cei care nu respectă condiţiile de azil europene, care au fost expulzaţi din Uniunea Europeană.

Viktor Orban a susţinut că propunerea Turciei - ca pentru fiecare sirian retrimis în Turcia din insulele greceşti, UE să accepte relocarea unui sirian direct de pe teritoriul turc - „este greu de aplicat”
. Premierul Ungariei a amintit că ţara sa nu acceptă nici o versiune a planului de relocare a refugiaţilor şi, împreună cu Slovacia, a denunţat sistemul cotelor la Curtea Europeană de Justiţie.
Un al doilea summit, abordat cu „optimism prudent”

Uniunea Europeană a fost surprinsă de amploarea noii "propuneri a Turciei" avansată la summit-ul din 7 martie. În fapt,  Ankara s-a declarat dispusă să preia toţi noii imigranţi care ajung în insulele greceşti de pe coastele sale, inclusiv solicitanţii de azil. Deşi propunerea este aparent convenabilă, termenii înţelegerii ridică numeroase probleme. "Lista problemelor de rezolvat înainte de a putea încheia un acord este lungă" a precizat Donald Tusk în scrisoarea de invitaţie la summit-ul din 17-18 martie, adresată celor 28 de lideri europeni, menţionând că "prioritatea absolută este obţinerea garanţiei că deciziile respectă dreptul european şi internaţional". 

Preşedintele Consiliului European, Donald Tusk, s-a declarat „mai mult prudent decât optimist” în privinţa şanselor de încheiere a unui acord cu Turcia pentru stoparea fluxului de imigranţi spre Europa. De asemenea, a atras atenţia asupra negocierilor „dificile” care stau în faţa liderilor europeni. „Obiectivul este clar, un acord acceptabil atât pentru cele 28 de state membre, cât şi pentru partenerii nostri turci” a subliniat  preşedintele Consiliului European, însărcinat de ţările europene să negocieze cu Ankara - în pofida unor implicări ale Berlinului, pe care nu le-a apreciat.

Cancelarul german, Angela Merkel, care a jucat un rol important în negocierile cu Turcia, a apreciat că încheierea unui acord va oferi o „primă şansă” găsirii unei soluţii colective la problema imigraţiei. Însă, acest lucru nu înseamnă “un cec în alb pentru Ankara”, a dat  asigurări cancelarul german. 


Un acord între Uniunea Europeană şi Turcia va pune capăt “călătoriilor pe mare” ale imigranţilor în “trei, patru săptămâni” a declarat premierul olandez, Mark Rutte. “Ceea ce vrem să obţinem este ca traversările să înceteze. Datorită faptului că vom readuce oamenii în Turcia, ne aşteptăm să înceteze în trei, patru săptămâni” a afirmat Mark Rutte, unul dintre artizanii acordului,  a cărui ţară asigură preşedinţia semestrială a Consiliului UE. Există obstacole “pe mai multe fronturi”, începând cu legalitatea acordului din punct de vedere al dreptului internaţional, a menţionat premierul olandez. “Există şi solicitările turcilor şi este clar că nu ne vom târgui asupra condiţiilor puse de UE în schimbul unei liberalizări a vizelor” a subliniat Mark Rutte. Legat de accelerarea negocierilor de aderare, “există mari probleme cărora trebuie să li se găsească soluţii'.
Pe fondul numeroaselor critici la adresa proiectului de acord, în special în privinţa retrimiterii tuturor imigranţilor spre Turcia, ONU a avertizat asupra ilegalităţii "posibilelor expulzări colective şi arbitrare"
. Comisia Europeană a dat asigurări că orice acord va respecta dreptul internaţional, promiţând că fiecărui solicitant de azil i se vor garanta un tratament individual la cererea sa şi mijloace de contestare a expulzării.

Potrivit prevederilor proiectului de acord, statele membre se vor angaja, pentru fiecare sirian expulzat, să “reinstaleze” în UE un alt sirian direct din Turcia. În contrapartidă pentru eforturile sale, Turcia ar urma să obţină accelerarea procesului de liberalizare a vizelor în Uniunea Europeană pentru cetăţenii săi, precum şi relansarea negocierilor de aderare, blocate, între altele, de istorica dispută cu Ciprul. 

Rezerve ale unor lideri europeni


Unele state membre UE au manifestat reticenţe în privinţa respectării valorilor europene fundamentale de către Turcia, temându-se să nu fie oferite prea multe concesii regimului Erdogan. Anterior reuniunii la vârf, preşedintele turc, Recep Tayyip Erdogan, a cerut ridicarea imunităţii unor parlamentari pro-kurzi. Au fost arestaţi câţiva universitari pentru a fi semnat o petiţie în favoarea minorităţii kurde. 

Un alt punct asupra căruia există opinii diferite este problema vizelor. Franţa a exprimat rezerve faţă de procesul de eliminare a vizelor pentru cetăţenii turci în spaţiul Schengen, care prevede 72 de criterii precise de îndeplinit. Turcia speră să obţină această exceptare din luna iunie, însă preşedintele francez, François Hollande, a atras atenţia că nu va exista “nici o concesie” în privinţa respectării respectivelor criterii.

Disputa turco-cipriotă este un punct de blocaj pentru Nicosia, care putea pune în pericol semnarea acordului final cu Ankara. Ciprul nu agreează perspectiva oferită Ankarei de a deschide "noi capitole cât mai repede posibil" în negocierile privind aderarea la Uniunea Europeană. Republica Cipru, împărţită în două după invadarea părţii sale de nord de Turcia în 1974, susţine că "nu intenţionează să aprobe" această concesie dacă "Turcia nu-şi respectă obligaţiile". "Aderarea Turciei la Uniunea Europeană nu este în nici un caz pe ordinea de zi" a summit-ului, a afirmat Angela Merkel, subliniind că Europa trebuie să rămână fermă faţă de Ankara în privinţa valorilor sale democratice, în contextul în care puterea islamo-conservatoare turcă este acuzată de derivă autoritară. La Ankara, un oficial turc a declarat, sub protecţia anonimatului, că „unor state precum Ciprul nu ar trebui să li se permită să blocheze”
 încheierea unui acord.
Davutoglu: nu vom accepta transformarea Turciei într-o închisoare deschisă pentru refugiaţi


"Vedem că există anumite dificultăţi în cadrul UE în finalizarea unor termene” din propunerea Turciei, a declarat premierul turc, Ahmet Davutoglu pe aeroportul din Ankara. "Am discutat aceasta cu cancelarul german, Merkel, la telefon (…) şi cu preşedintele Consiliului European, Tusk, când a fost la Ankara" a precizat, înainte de a pleca la Bruxelles. 

Premierul Turciei a declarat, de asemenea, că nu va accepta un acord care să transforme Turcia într-o "închisoare deschisă" pentru imigranţi. "Nu vom accepta nici o propunere care va transforma Turcia într-o închisoare deschisă pentru imigranţi. Toată lumea trebuie să ştie acest lucru. Noi sperăm că va fi un rezultat bun pentru Turcia, Uniunea Europeană şi imigranţi" a subliniat. Premierul Turciei a afirmat că speră să ajungă la o înţelegere cu liderii UE care încearcă să convingă Ankara să stăvilească valul de imigranţi. „Bineînţeles că UE şi Turcia au acelaşi obiectiv, de a ajuta refugiaţii sirieni.  Acesta este scopul nostru”
. Turcia se află pe principala rută folosită de imigranţii din Orientul Mijlociu, inclusiv din Siria, pentru a ajunge în Europa.  
Acord UE-Turcia pentru depăşirea crizei imigranţilor


În cadrul summit-ului din 17-18 martie desfăşurat la Bruxelles, liderii europeni au ajuns la un acord cu Turcia pentru rezolvarea crizei imigranţilor. Potrivit documentului, Turcia va primi înapoi imigranţii ale căror solicitări de azil sunt respinse în Uniunea Europeană. Fiecare caz în parte va fi evaluat de autorităţile greceşti. 

În schimbul fiecărui imigrant trimis înapoi în Turcia, un imigrant sirian va fi reinstalat în Uniunea Europeană. Prioritate vor avea cei care nu au încercat să intre în mod ilegal în UE - numărul maxim fiind de 72000 de persoane. O sursă europeană a declarat, sub protecţia anonimatului că “acest mecanism ar urma să fie abandonat în cazul în care numărul imigranţilor trimişi înapoi în Turcia depăşeşte acest prag”
. 

Cetăţenii turci urmează să aibă acces, fără viză, din luna iunie, în spaţiul  Schengen. Situaţia nu este valabilă în cazul ţărilor care nu fac parte din Schengen. De asemenea, Uniunea Europeană urmează să accelereze alocarea ajutorului în valoare de trei miliarde de euro promis Ankarei şi destinat imigranţilor. Părţile au convenit să "redinamizeze", în cadrul unor negocieri, până în luna iulie, procesul de aderare a Turciei la Uniunea Europeană. Acordul UE-Turcia a intrat în vigoare în 20 martie. 
Critici dure la adresa acordului UE-Turcia 

Amnesty International a acuzat liderii europeni de "limbaj dublu" în legătură cu acordul privind trimiterea imigranţilor înapoi în Turcia. Acordul cu Turcia nu reuşeşte să ascundă "hotărârea Uniunii Europene de a întoarce spatele crizei refugiaţilor" a denunţat Amnesty International. Potrivit acordului, imigranţii care vor sosi în Grecia urmează să fie trimişi înapoi în Turcia, în cazul în care le este respinsă cererea de azil. În schimb, Turcia va primi ajutoare materiale şi unele concesii politice.

Promisiunile Uniunii Europene de a respecta dreptul internaţional şi european "apar în mod suspicios ca o glazură de zahăr în care este învelită pilula de cianură pe care protecţia refugiaţilor în Europa tocmai a fost obligată să o înghită" a declarat John Dalhuisen, directorul Amnesty International pentru Europa şi Asia Centrală. "Garanţiile privind respectarea cu scrupulozitate a dreptului internaţional sunt incompatibile cu trimiterea înapoi în Turcia a tuturor imigranţilor care ajung pe insulele greceşti" a adăugat. Pe de altă parte, liderii europeni au insistat asupra faptului că totul va decurge în conformitate cu dreptul internaţional. Acordul "exclude orice expulzări colective", a dat asigurări preşedintele Consiliului European, Donald Tusk. Premierul turc, Ahmet Davutoglu, a salutat încheierea acordului într-o zi "istorică".

Înaltul Comisariat ONU pentru Refugiaţi va participa la program, însă de pe o poziţie „inconfortabilă” faţă de prevederile acordului. Turcia "nu este o ţară sigură pentru refugiaţi şi imigranţi" a subliniat John Dalhuisen, adăugând că orice acord cu privire la trimiterea înapoi a imigranţilor în baza unor suspiciuni este "viciat, ilegal şi imoral". Organizaţia Naţiunilor Unite a avertizat că este necesară consolidarea capacităţii Greciei de evaluare a solicitărilor de azil, subliniind că implementarea acordului este "crucială"
. Ministrul grec de Interne, Panagiotis Kouroublis, a comparat condiţiile din tabăra de la Idomeni, situată la frontiera cu Macedonia, cu cele dintr-un lagăr nazist.
Conflictul din Libia, pe agenda summit-ului 

Conflictul din Libia s-a aflat în atenţia liderilor europeni, reuniţi la Bruxelles cu ocazia summit-ului având ca principal punct pe ordinea de zi proiectul de acord cu Turcia în problema refugiaţilor. Discuţiile au avut loc la câteva zile după ce miniştrii europeni de Externe au căzut de acord să pregătească un set de sancţiuni împotriva liderilor de la Benghazi, care se opun formării unui guvern de uniune, susţinut de Organizaţia Naţiunilor Unite. 

În Libia există două autorităţi rivale, una instalată la Tobruk, în estul ţării - cealaltă, în capitala Tripoli. „Cele două autorităţi se luptă între ele, situaţie de care profită organizaţia teroristă Statul Islamic, care controlează oraşul de coastă Syrta” se precizează într-un raport ONU. Pe de altă parte, Organizaţia Internaţională pentru Migraţie avertizează că „din cauza instabilităţii politice, tot mai mulţi libieni aleg să se adăpostească în Italia”
. 
TERORISM DEZLĂNŢUIT ÎN “CAPITALA EUROPEI”, BRUXELLES

Explozii la aeroportul Zeventem şi la metrou, în apropierea Comisiei Europene

La aeroportul Zeventem din Bruxelles au avut loc două explozii în 22 martie. “Imaginile postate pe reţelele de socializare la relativ scurt timp după evenimente arătau că dintr-o clădire a terminalului ieşea fum, oamenii fugeau panicaţi din clădirile aeroportului, dintre care una avea toate geamurile sparte”
. Informaţiile iniţiale erau confuze şi, uneori, contradictorii. France Info a transmis că una dintre explozii s-a produs pe o pistă de decolare, iar a doua într-o sală de îmbarcare. Aeroportul Zeventem a fost evacuat şi închis pentru zboruri. Transporturile feroviare spre aeroport au fost oprite.     

O altă explozie s-a produs în staţia Maelbeek, pe linia de metrou care duce la instituţiile europene. Gara Schuman, din apropierea sediului Comisiei Europene, a fost închisă Tot transportul în comun a fost, de fapt, oprit în Bruxelles. În metroul evacuat, în apropierea instituţiilor europene, a fost depistată o altă bombă, care a fost dezamorsată. Exploziile au avut loc la patru zile după capturarea la Bruxelles a lui Salah Abdelslam, principalul supect în atacurile teroriste de la Paris, din noiembrie 2015. 


Securitatea a fost sporită şi în ţările învecinate În Olanda şi în Franţa au fost mobilizate numeroase forţe de poliţie şi de securitate în sectoarele sensibile şi în transportul în comun, a declarat ministrului francez de Interne, Bernard Cazeneuve. În Belgia au fost anunţate trei zile de doliu naţional. După atacurile teroriste din capitala belgiană, Varşovia a anunţat că nu mai este pregătită să preia cei 7500 de refugiaţi pe care a acceptat să-i primească în cadrul cotelor stabilite, anul trecut, de Uniunea Europeană. 

Zeci de morţi şi sute de răniţi

Atentatele comise în 22 martie la Bruxelles s-au soldat cu 35 de morţi - printre care se numără şi atentatorii sinucigaşi - şi peste 300 de răniţi. Trei victime au rămas neidentificate. 

Străinii morţi în atentate erau de naţionalitate britanică, olandeză, franceză, germană, italiană, suedeză, chineză şi americană. Cei doi americani morţi în urma atentatelor erau frate şi soră.

Reacţii externe de solidaritate

Lideri europeni au condamnat atacurile cu bombă de la aeroportul şi metroul din Bruxelles. Într-o declaraţie comună, liderii celor 28 de state membre UE şi şefii instituţiilor europene au precizat că atentatele le-au întărit hotărârea de a apăra valorile europene şi toleranţa. „Vom rămâne uniţi şi fermi în lupta contra urii, extremismului şi terorismului”. Preşedintele Consiliului European, Donald Tusk, a declarat că este “consternat” de atacurile „teroriştilor aflaţi în slujba urii şi violenţei”
. 

Preşedintele francez, François Hollande, a afirmat că atacurile au fost îndreptate „împotriva întregii Europe”. Cancelarul german, Angela Merkel, a subliniat că “trebuie să urmeze un răspuns hotărât faţă de terorişti”. Premierul suedez, Stefan Lofven, a precizat că este „un atac împotriva Europei democratice”. „Nu vom accepta niciodată ca teroriştii să ne atace societăţile deschise”
 a adăugat. 

Preşedintele SUA, Barack Obama, a afirmat că Statele Unite vor face tot ce este necesar pentru a ajuta “Belgia prietenă şi aliată” să-i aducă “în faţa justiţiei pe cei responsabili” de atentate. Aflat în Cuba, într-o vizită istorică, Barack Obama a subliniat că atacurile din metroul din Bruxelles şi de pe aeroportul Zaventem sunt “o nouă dovadă că lumea trebuie să se unească pentru a combate flagelul terorismului”
. 

Aflat în vizită la Bruxelles, secretarul de stat american, John Kerry, a exprimat solidaritatea şi compasiunea Statelor Unite faţă de Belgia, după atacurile teroriste. În cadrul unei conferinţe de presă susţinută în comun cu premierul belgian, Charles Michel, oficialul american a respins criticile potrivit cărora guvernul de la Bruxelles nu a făcut tot posibilul pentru a preveni atentatele revendicate de gruparea teroristă Statul Islamic. John Kerry a subliniat că autorităţile belgiene au acţionat ferm în lupta împotriva terorismului. Secretarul de stat american a dat asigurări că gruparea Statul Islamic va fi „distrusă”. „Nu ne vom lăsa intimidaţi”
 a adăugat.

Legislaţia belgiană privind militanţii islamişti, modificată

Anterior atentatelor din Bruxelles, guvernul Belgiei a decis să modifice legislaţia astfel încât cetăţenii belgieni care se întorc din Siria, unde au ajuns ca militanţi recrutaţi, să fie încarceraţi provizoriu în aşteptarea rezultatelor anchetei şi a unui eventual proces. Organismul oficial însărcinat cu măsurile anti-teroriste „Ocam” - Organe de coordination pour l’analyse de la menace - a identificat 451 de belgieni care au plecat să lupte în Siria. Este cel mai ridicat procentaj din Europa, raportat la populaţie. 

Dintre aceştia, 117 se întorseseră şi se aflau  în Belgia, 269 erau încă în Siria, şase se aflau în drum spre Siria, iar 59 eşuaseră în tentativa de a ajunge acolo. Autorităţile i-au clasificat pe cei 117 aflaţi în Belgia în cinci categorii, funcţie de gradul de radicalizare şi periculozitate. După modificarea legii, militanţii care se întorc din Siria vor fi sistematic încarceraţi. 

Statul Islamic a revendicat atentatele de la Bruxelles


Gruparea extremistă Statul Islamic a revendicat atacurile teroriste din metroul de la Bruxelles şi de la aeroportul internaţional din apropierea capitalei belgiene. Agenţia de ştiri Amaq News, afiliată Statului Islamic, a transmis că atacurile au fost comise de „combatanţi ai Statului Islamic” cu ajutorul unor centuri cu explozibil şi altor dispozitive. Atentatele de la Bruxelles “au fost revendicate şi prin două înregistrări video”
.

Într-o înregistrare video, un jihadist a proferat ameninţări înainte de executarea unui individ aflat în genunchi. Înregistrarea începe cu un avertisment în franceză, potrivit căruia atentatele de la Bruxelles au fost doar "începutul". În a doua parte, Hicham Chaib - originar din Anvers, dar plecat în Siria să lupte în rândurile Statului Islamic - a afirmat, în limba olandeză, că "acesta este un mesaj adresat poporului belgian, guvernului belgian, Europei, restului lumii şi oricărei coaliţii care luptă împotriva Statului Islamic". "Atât timp cât bombardaţi musulmani cu avioanele voastre F-16, vă vom ucide poporul" a avertizat teroristul, care a declarat că este membru al grupării Sharia4Belgium şi gardă de corp a liderului grupării, Fouad Belkacem. Hicham Chaib a afirmat că “nu au fost trase învăţăminte din atacurile de la Paris”. Atentatele de la Bruxelles "nu sunt altceva decât recolta a ceea ce aţi semănat cu propriile mâini"
 a subliniat.


Autorităţile din Belgia au confirmat că una dintre explozii a fost cauzată de un atacator sinucigaş. Poliţia belgiană a depistat o bombă şi un drapel al grupării Statul Islamic în timpul percheziţiei unei locuinţe în cartierul Schaebeek din Bruxelles. Premierul belgian, Charles Michel, a precizat că poliţia a efectuat mai multe raiduri în urma atentatelor teroriste. Charles Michel şi-a îndemnat concetăţeni să rămână uniţi, subliniind că va lupta pentru apărarea valorilor democratice. „Confruntaţi cu pericolul, vom continua să răspundem cu fermitate, demnitate şi calm”
. 
Procurorii belgieni au precizat că doi bărbaţi filmaţi la aeroport, ale căror fotografii au fost răspândite prin intermediul presei, sunt, cel mai probabil, atacatori sinucigaşi care au cauzat cele două explozii în sala de plecări. Autorităţile au continuat căutarea unui al treilea suspect care apărea alături de ei în fotografie. Premierul belgian Charles Michel a refuzat să accepte demisia miniştrilor de Interne şi de Justiţie, care s-au declarat gata să asume responsabilitatea pentru „incapacitatea” de a preveni atacurile teroriste.

Măsuri sporite de securitate în Europa şi în Statele Unite

În principalele oraşe europene şi în Statele Unite au fost luate măsuri sporite de securitate. Gradul de alertă teroristă în Belgia a fost ridicat la nivelul maxim. Securitatea a fost întărită în gări, în staţiile de metrou şi de autobuze. Acţiuni similare s-au întreprins pe aeroporturile din Londra, Praga, Amsterdam şi Viena şi, de asemenea, în principalele gări din aceste oraşe. 

Spania a întărit securitatea în aeroporturi, gări şi în zona obiectivelor turistice, iar pe străzile Madridului au existat, în pemanenţă, patrule de poliţie. După atentatele teroriste din Belgia, ministrul spaniol de Interne a evaluat împreună cu experţii în securitate ameninţarea teroristă pe teritoriul Spaniei şi a decis să menţină alerta de gradul 4 - penultima treaptă dintr-un protocol naţional de securitate care a fost activat după atacul asupra redacţiei publicaţiei pariziene "Charlie Hebdo", în ianuarie 2015.

Măsuri de siguranţă sporite au fost luate şi în marile oraşe americane, chiar dacă experţi în domeniul securităţii au afirmat că nu există dovezi în sensul prezenţei unor ameninţări specifice pentru Statele Unite. La Moscova, ministrul rus al Transporturilor a anunţat că va fi re-evaluată securitatea la toate aeroporturile ruseşti. 

Alertă la o centrală nucleară din Belgia

Un agent din dispozitivul de securitate al unei centrale nucleare din Belgia a fost ucis, după atentatele de la Bruxelles, în oraşul Charleroi. Legitimaţia sa de acces în centrală a dispărut. Anterior, directorul programului belgian de cercetare şi dezvoltare nucleară a fost spionat de “celula teroristă franco-belgiană, suspectată de comiterea atentatelor de la Paris şi Bruxelles”, însă, în momentul respectiv, ministrul belgian de Interne, Jan Jambon, “nu a considerat necesar să ridice nivelul de securitate la centralele nucleare”. O astfel de decizie a fost luată “în ziua atentatelor”. “Teroriştii de la Bruxelles” intenţionau să comită “acte diversioniste” la centralele nucleare belgiene, dar “şi-au schimbat ţintele după ce au fost încolţiţi de poliţie, ca urmare a intensificării raidurilor” în urma cărora au fost arestaţi “mai mulţi militanţi ai celulei franco-belgiene”
.

Belgia dispune de două centrale nucleare echipate, în total, cu şapte reactoare, la Doel - în nordul ţării şi la Tihange, în apropierea graniţei cu Germania. Securitatea în jurul celor două centrale nucleare a fost întărită după atentatele comise la Bruxelles. Personalul care nu a fost considerat indispensabil a fost evacuat.

Raiduri ale poliţiei belgiene şi arestări


Fraţii El Bakraoui au fost identificaţi în mod oficial drept atentatorii sinucigaşi, autori ai atentatului de la aeroportul Zaventem. Cei doi fraţi erau cunoscuţi de serviciile belgiene de poliţie pentru “acţiuni de mare banditism”. În anul 2010, Ibrahim El Bakraoui a fost condamnat la nouă ani de închisoate de Tribunalul corecţional din Bruxelles pentru a fi tras focuri de armă asupra poloţiştilor după un furt. La începutului anului 2011, Khalid El Bakraoui a fost arestat pentru posesie de arme Kalaşnikov şi condamnat la cinci ani de închisoare. Khalid El Bakraoui a închiriat, sub o identitate falsă, un apartament în cartierul Forest, în care, la o percheziţie a poliţiei belgiene, au fost descoperite amprentele lui Salah Abdeslam, acuzat de organizarea atentatelor comise în noiembrie 2015, la Paris. 

„Cel puţin o explozie” s-a auzit în timpul unui raid al poliţiei belgiene în cartierul Schaerbeek din Bruxelles, la trei zile după atentatele comise la aeroportul şi la metroul din capitala Belgiei. O persoană a fost „neutralizată”
.  Anchetatorii belgieni au declarat, anterior, că în cartierul Schaerbeek se află apartamentul care fusese închiriat pe un nume fals de suspecţii arestaţi în legătură cu atentatele comise la Paris în noiembrie 2015. Poliţia belgiană a reţinut şase persoane în cadrul anchetei privind atacurile teroriste de la Bruxelles. Oficiul procurorului federal a precizat că arestările au fost operate în timpul unor raiduri din câteva cartiere ale capitalei belgiene. 

Unul dintre atacatori, arestat anul trecut în Turcia

Preşedintele Turciei, Recep Tayyip Erdoğan, a declarat că unul dintre atacatorii care au participat la atentatele comise la Bruxelles a fost arestat, anul trecut, în Turcia. Autorităţile de la Ankara au avertizat Bruxelles-ul asupra pericolului pe care îl poate reprezenta acesta.  

"Unul dintre atacatorii (…) de la Bruxelles este un terorist care a fost arestat în Turcia în iunie 2015, în oraşul Gaziantep, după care a fost expulzat din ţară" a precizat preşedintele turc, Recep Tayyip Erdogan, "Această expulzare a fost adusă la cunoştinţa autorităţilor belgiene, printr-o notă, la data de 15 iulie 2015. Dar, autorităţile belgiene l-au pus în libertate pe acest terorist, cu toate că am avertizat că este terorist. Autorităţile belgiene l-au pus în libertate, pe motiv că nu au găsit nici o legătură în această direcţie"
, a afirmat Recep Tayyip Erdogan. Liderul de la Ankara nu a menţionat identitatea teroristului.

Manifestaţii şi tensiuni stradale
Organizatorii unui “marş împotriva fricii” care urma să aibă loc la Bruxelles au renunţat să iasă în stradă, la cererea autorităţilor. "Dat fiind nivelul 3” din 4 “de alertă care rămâne în vigoare, date fiind anchetele în curs de desfăşurare (...) şi ţinând cont de mobilizarea şi capacitatea forţelor de poliţie de pe teren (...) dorim să-i invităm pe cetăţeni să nu manifesteze" a afirmat primarul Bruxelles-ului. Yvan Mayeur a “invitat” cetăţenii "să-şi amâne manifestaţia pentru câteva săptămâni".

Aproximativ 500 de manifestanţi de extremă dreapta, în majoritate flamanzi, s-au adunat, la Bruxelles, în Place de la Bourse, unde ar fi trebuit să aibă loc “marşul împotriva fricii”. Manifestanţii au aruncat cu obiecte incendiare spre poliţişti, au deteriorat mobilierul urban şi au strigat "Belgian hooligans. Suntem la noi acasă"
. Protestatarii au agresat femei care purtau vălul islamic, au călcat în picioare florile şi lumânările depuse în Place de la Bourse în memoria victimelor atentatelor.  
Poliţiştii au operat 10 arestări şi au împrăştiat indivizii turbulenţi. Unii dintre aceştia au promis că se vor regrupa în alte zone din oraş. Unii dintre manifestanţii violenţi, care purtau cagule şi “păreau sub influenţa băuturilor alcoolice” erau suporteri de fotbal din localitatea Vilvoorde, situată la nord de Bruxelles. 

Procurorii belgieni au anunţat, între timp, că au pus sub acuzare pentru terorism trei bărbaţi reţinuţi în legătură cu atacurile revendicate de gruparea Statul Islamic. Poliţia italiană a arestat un suspect algerian bănuit de fabricarea documentelor false pentru militanţii jihadişti implicaţi în atentatele de la Paris şi de la Bruxelles. În fapt, algerianul Djamal Eddine Ouali, în vârstă de 40 de ani, care avea legături strânse cu Salah Abdeslam - considerat creierul atentatelor de la Paris - urmează să fie extrădat în Belgia. Ancheta, care s-a extins în câteva ţări, a evidenţiat numeroase conexiuni cu atentatele teroriste comise la Paris în noiembrie 2015.

Reuniune de criză la Bruxelles a miniştrilor de Interne şi Justiţie din UE
Miniştrii de Interne şi ai Justiţiei din Uniunea Europeană au avut o reuniune de criză la Bruxelles în urma atacurilor teroriste din capitala belgiană revendicate de Statul Islamic, care a anunţat că va lovi şi alte ţări ce sprijină campania militară împotriva organizaţiei în Siria şi Irak. Şedinţa a fost convocată de preşedinţia olandeză a Uniunii Europene. “Aşteptările teroriştilor, în sensul că oamenii vor fi cuprinşi de teamă şi îşi vor schimba modul de viaţă, nu se vor realiza. Este exact ceea ce vor ei. Ne vom apăra stilul de viaţa şi trebuie să o facem cu mijloace constituţionale” a afirmat ministrul german de Externe, Frank Steinmeier. 
Discuţiile au vizat măsurile care pot fi luate la nivel naţional şi european pentru eficientizarea combaterii terorismului. Comisia Europeană a lansat, în luna noiembrie 2015, mai multe propuneri pentru întărirea securităţii. Printre iniţiative se numără şi instituirea unui Registru european cu datele pasagerilor curselor aeriene. "Alimentarea sistematică, utilizarea coerentă şi interoperabilitatea bazelor de date europene şi internaţionale în domeniul securităţii, al deplasărilor şi migraţiilor trebuie să crescă de urgenţă" au subliniat participanţii la reuniunea de criză, într-un comunicat comun. 

Este nevoie, urgent, de o “definiţie comună a suspecţilor de terorism pentru a alimenta în mod uniform bazele de date” a afirmat ministrul german de Interne, Thomas de Maizière. "Ne ia prea mult timp pentru a aplica deciziile pe care le adoptăm" a subliniat ministrul francez de Interne, Bernard Cazeneuve. El le-a cerut omologilor săi să adapteze rapid aeroporturile pentru controale sistematice la frontierele exterioare ale spaţiului Schengen. Controalele îi vor putea viza, în viitor, şi pe cetăţenii din spaţiul Schengen. "Ceva trebuie să se schimbe"
 a avertizat comisarul european pentru Afaceri Interne, Dimitris Avramopoulos. 

Statele membre UE s-au angajat să accelereze aplicarea măsurilor decise deja, în special împotriva documentelor false de identitate, utilizate masiv de gruparea Statul Islamic şi de reţelele jihadiste.  Miniştrii au insistat ca Parlamentul European să adopte rapid Registrul European cu datele pasagerilor curselor aeriene, despre care se discută de mai mulţi ani, deşi este considerat un instrument indispensabil în lupta împotriva terorismului. Documentul urma să fie adoptat în luna martie de eurodeputaţi, dar votul a fost amânat. Unele grupuri parlamentare şi-au exprimat dorinţa ca actul să fie adoptat în acelaşi timp cu un text referitor la protecţia datelor personale. 

WASHINGTON: SUMMIT AL SECURITĂŢII NUCLEARE


Ameninţarea nucleară reprezentată de Coreea de Nord, posibilitatea achiziţionării materialelor nucleare de gruparea extremistă Statul Islamic şi scenariul catastrofic al unei „bombe murdare“ au dominat agenda Summit-ului Securităţii Nucleare, desfăşurat la Washington. Barack Obama a avertizat că ameninţarea unui posibil act de terorism nuclear comis de jihadiştii Statului Islamic continuă să planeze asupra lumii, în pofida eforturilor de a-l contracara. La eveniment au luat parte peste 50 de şefi de state şi guverne, precum şi reprezentanţi ai organizaţiilor internaţionale. De la summit a lipsit delegaţia Rusiei.    

Summit-ul a inclus o sesiune specială privind răspunsuri la atacuri teroriste urbane şi o simulare privind modul de gestionare a ameninţării teroriste nucleare. Participanţii au vizionat un videoclip prezentând un caz ipotetic de terorism nuclear - furtul de material nuclear sau radioactiv de către actori nestatali şi utilizarea acestuia. În cadrul exerciţiului a existat şi o componentă de utilizare a armelor biologice sau chimice şi o conexiune a scenariului cu Statul Islamic.
A fost a patra reuniune de gen după ce preşedintele american, Barack Obama, a inclus, în anul 2009, politica neproliferării nucleare printre priorităţile sale de politică externă. Într-un discurs rostit la Praga, în anul 2009, despre "o lume fără arme nucleare", Barack Obama avertiza că riscul unui "atac nuclear" reprezintă "ameninţarea iminentă şi  extremă pentru securitatea mondială". 

Memento


Statul Islamic plănuieşte un "holocaust nuclear", cu scopul de „a şterge de pe faţa pământului sute de milioane de oameni”
 susţine un jurnalist german care a petrecut zece zile alături de jihadişti. Teroriştii vor să distrugă cu atacuri nucleare întregul Occident, a afirmat Jurgen Todenhofer, care s-a documentat pentru o carte în interiorul grupării teroriste.  
Islamiştii i-au permis lui Jurgen Todenhofer să pătrundă în interiorul organizaţiei întrucât jurnalistul este un critic ferm al politicilor Statelor Unite în Orientul Mijlociu. După declanşarea unui "tsunami nuclear" împotriva Occidentului, jihadiştii plănuiesc să instaureze Califatul islamic în întreaga lume, a precizat jurnalistul, fost membru al Parlamentului german. Jurgen Todenhofer a detaliat situaţia în volumul intitulat "În interiorul Statului Islamic - Zece zile în Statul Islamic". Ziaristul a povestit că, odată ajuns pe teritoriul controlat de jihadişti, el şi fiul său au fost obligaţi să predea telefoanele mobile. A precizat că înainte de a i se permite accesul, în siguranţă, în zonele controlate de jihadişti, a discutat timp de cateva luni, pe Skype, cu militanţi ai Statului Islamic . 

"Fireşte că am văzut clipurile oribile cu decapitări şi am fost extrem de îngrijorat, am încercat în timpul negocierilor să mă asigur ca voi evita asta. În orice caz, mi-am scris testamentul înainte de a pleca. (...) Oamenii de acolo locuiesc în găuri lăsate în pământ de obuze, în barăci, în case bombardate. Am dormit pe podea sau, dacă aveam noroc, pe o saltea de plastic. Aveam o valiză, un rucsac şi un sac de dormit" a menţionat.  Jurgen Todenhofer a avertizat că Statul Islamic este cea mai periculoasă organizaţie teroristă. "Nu văd cum cineva ar avea o şansă reală să-i oprească. Doar arabii pot opri Statul Islamic. M-am întors foarte pesimist"
 a subliniat.

Jurnalistul a punctat că Occidentul nu realizează cât de "periculos şi organizat" este Statul Islamic. "Sunt extrem de brutali. Nu taie doar capete. Vorbesc despre strategia lor de curăţare religioasă, asta e filozofia lor oficială. Spun că 500 de milioane de oameni trebuie să moară" a precizat, adăugând că jihadiştii sunt absolut convinşi că vor câştiga bătălia.

Putin, marele absent la summit-ul securităţii nucleare

Preşedintele rus, Vladimir Putin, nu a participat la summit-ul securităţii nucleare, desfăşurat la Washington, din cauza “deficitului de cooperare” pe acest subiect în faza de pregătire a reuniunii, a precizat purtătorul de cuvânt al Kremlinului, Dmitri Peskov. A existat o “anumită lipsă de cooperare” în cursul pregătirilor pentru această reuniune la nivel înalt, a subliniat.  În acelaşi timp, Moscova consideră că problema securităţii nucleare necesită “eforturi comune”
 şi că în timpul pregătirilor preliminare era necesar să fi fost luate în considerare interesele reciproce.

Rusia „s-a autoizolat (...) alegând să nu participe la summit-ul securităţii nucleare de la Washington” a declarat Ben Rhodes, adjunctul consilierului preşedintelui Barack Obama pentru securitate naţională. “Credem că este o ocazie pierdută pentru Rusia mai presus de toate” a subliniat.  Cea de a patra ediţie a summit-ului privind securitatea nucleară „reprezintă o ocazie de a discuta despre lupta împotriva grupării jihadiste Statul Islamic” şi de a “ne asigura că lumea rămâne unită în acest efort”
 a afirmat, anterior, preşedintele american,  Barack Obama.
Ameninţarea „bombei murdare”

Scenariul atacului cu o "bombă murdară" intrată în posesia jihadiştilor din Statul Islamic a preocupat participanţii la summit-ul securităţii nucleare organizat la Washington de preşedintele Barack Obama. Contextul a fost cu atât mai tensionat cu cât reuniunea la vârf s-a desfăşurat la zece zile după atentatele de la Bruxelles revendicate de Statul Islamic şi în urma informaţiilor despre un ipotetic atentat "terorist nuclear". Potrivit informaţiilor, celula jihadistă din Bruxelles care a organizat atentatele din 22 martie a vizat fabricarea unei "bombe murdare" radioactive. Autorităţile belgiene au descoperit că „susţinătorii Statului Islamic intenţionează să construiască o bombă puternică”, după ce au găsit mai multe clipuri de supraveghere denotând faptul că „jihadiştii urmăreau şi filmau un cercetător în domeniul nuclear şi pe familia acestuia”
. Este vorba despre un cercetător de la centrul de cercetare nucleară al Belgiei - cunoscut sub numele de SCK-CEN.

Anchetatorii au apreciat că militanţi ai Statului Islamic plănuiau să răpească fie cercetătorul, fie unii membri ai familiei sale şi să ceară materiale nucleare pe post de răscumpărare. "Ne putem imagina că teroriştii ar putea intenţiona să răpească pe cineva sau să-i răpească familia", astfel încât să forţeze victimele să le furnizeze materiale radioactive prin sustragerea lor ilegală din centrală, a afirmat Nele Scheerlinck, purtător de cuvânt al Agenţiei Federale din Belgia pentru Controlul Nuclear. "Materialele radiologice sunt disponibile în mai multe locuri din care ar putea fi furate mai uşor” decât de la SCK-CEN “precum spitalele, zonele industriale şi altele"
 a subliniat Matthew Bunn, cercetător la Harvard. 
"Ştim că nu este nevoie de o echipă de fizicieni nucleari, nici măcar de o reţea infracţională sofisticată pentru a transforma materia brută într-o armă mortală. În multe cazuri, un lup singuratic sau un angajat nemulţumit ar putea fi de ajuns"
 se precizează într-un raport intern privind ameninţările, întocmit de Departamentul de Energie. Descoperirile Poliţiei belgiene reprezintă prima dovadă publică şi confirmată că Statul Islamic încearcă să obţină materiale radioactive pentru a construi o "bombă murdară", cu scopul de a ameninţa oraşele occidentale.
Şeful Agenţiei Internaţionale pentru Energie Nucleară, Yukiya Amano. a avertizat că "terorismul se răspândeşte şi posibilitatea ca materiale radioactive să fie folosite nu poate fi exclusă". Coordonatorul Uniunii Europene pentru lupta împotriva terorismului, Gilles de Kerchove, a avertizat, la rândul său, că „un eventual atac cibernetic, o preluare a controlului prin intermediului internetului"
 a unui centru de gestiune a unei centrale nucleare de către mişcările jihadiste, ar putea surveni "înainte de cinci ani".
Statul Islamic fabrică bombe în Irak
Gruparea Statul Islamic foloseşte un laborator de chimie al Universităţii din Mosul, oraş irakian ocupat cu doi ani în urmă. Jihadiştii utilizează laboratorul pentru a crea şi testa bombe, au declarat oficiali militari. 
Analiştii au avertizat că în posesia Statului Islamic ar putea ajunge materialele necesare pentru a construi o „bombă murdară", cu încărcătură radioactivă. "Universitatea din Mosul este cel mai bun centru de cercetare al Statului Islamic din lume"
 a declarat generalul Hatem Magsosi, specialist în explozibili. Teroriştii au folosit laboratorul pentru a produce arme chimice, bombe bazate pe peroxid şi veste cu explozibil similare cu cele folosite de atacatorii de la Bruxelles şi Paris, au precizat oficialii militari.
Cameron: Statul Islamic vrea să folosească drone pentru a împrăştia material nuclear

Premierul britanic, David Cameron, a avertizat că Statul Islamic intenţionează să folosească drone pentru a împrăştia materiale nucleare asupra oraşelor occidentale. „Există îngrijorări tot mai puternice la nivel mondial că jihadiştii vor să cumpere drone comerciale pentru a lansa un atac cu bombă murdară asupra oraşelor importante, ceea ce ar putea duce la moartea a sute de mii de oameni”
.  

David Cameron a avertizat că pericolul ca Statul Islamic să ajungă să deţină materiale nucleare este „cât se poate de real”. Premierul britanic s-a întâlnit cu lideri din Statele Unite ale Americii, Franţa şi China pentru a pune la punct o strategie destinată evitării unui astfel de atac.

Oficialii americani se tem că extremiştii ar putea sustrage materiale radioactive şi să le văndă pe "Internetul întunecat"
. Se consideră că Statul Islamic a sustras deja 40 de kilograme de uraniu sărăcit de la Universitatea din Mosul, din Irak, după cucerirea oraşului.
Întâlnire Barack Obama-Xi Jinping în marja summit-ului

Barack Obama şi Xi Jinping au purtat discuţii “sincere” în marja summit-ului securităţii nucleare desfăşurat la Washington. Preşedintele american şi omologul său chinez au căzut de acord să dezvolte cooperarea în privinţa securităţii nucleare globale şi să depună eforturi comune în sensul diminuării tensiunilor generate de conflictele maritime în Marea Chinei de Sud. “Preşedinţii celor două ţări au avut un schimb sincer de puncte de vedere asupra mai multor probleme (…) şi au ajuns la un consens important. Întâlnirea a fost pozitivă şi constructivă”
 a declarat  Zheng Zeguang, adjunct al ministrului chinez de Externe. După întâlnirea dintre cei doi lideri, Statele Unite ale Americii şi China au dat publicităţii o declaraţie comună în care au făcut apel la o colaborare mai puternică în vederea îmbunătăţirii securităţii nucleare “în beneficiul şi pentru securitatea tuturor”
. 


“Preşedintele Xi şi cu mine suntem dedicaţi denuclearizării Peninsulei Coreene” a precizat Barack Obama înainte de întâlnirea cu Xi Jinping. “Vom discuta despre modalităţile de descurajare a unor acţiuni, precum testele de rachete nucleare, care amplifică tensiunile şi încalcă obligaţiile internaţionale”
. Statele Unite au insistat îndelung pe lângă China să-şi folosească influenţa pentru a determina Coreea de Nord să renunţe la programul său de arme nucleare.

În timpul discuţiilor dintre Xi Jinping şi Barack Obama a fost ridicată şi problema disputelor maritime din Marea Chinei de Sud. Beijingul vrea să revendice o parte din zonă, în pofida unor pretenţii teritoriale opuse din partea unor state învecinate. Xi Jinping a declarat că ţara sa nu acceptă acte internaţionale care îi încalcă suveranitatea. Tensiunile din Marea Chinei de Sud au sporit, iar SUA şi alte state protestează împotriva revendicărilor teritoriale ale Beijingului în Insulele Spratly şi faţă de  desfăşurarea de rachete sol-aer şi avioane de luptă în Insulele Paracel.

Începând cu anul 2013, Beijingul a accelerat crearea de noi avanposturi, prin construirea de insule artificiale, unde au fost ridicate clădiri, porturi şi piste de aterizare suficient de mari pentru a primi bombardiere şi avioane de luptă. Aceste activităţi sunt considerate ca fiind o încercare de a schimba status quo-ul teritorial prin modificarea geografiei. Statele Unite ale Americii apreciază că procesul construirii de insule chineze artificiale ar putea ameninţa navigarea în zonele disputate, ţinând cont de faptul că Marea Chinei de Sud care este un canal navigabil strategic folosit pentru transportul de mărfuri, care se ridică la o valoare totală de 5 trilioane de dolari anual - inclusiv 1,2 trilioane de dolari obţinuţi de SUA din comerţ.
În marja summit-ului, Barack Obama a participat la o întâlnire comună cu premierul nipon, Shinzo Abe, şi cu preşedintele sud-coreean, Park Geun-hye. Cei trei lideri au cerut comunităţii internaţionale să adopte o poziţie fermă şi să susţină sancţiunile impuse împotriva Coreei de Nord. Park Geun-hye a avertizat Phenianul că provocările sale nu vor fi tolerate de comunitatea globală. Coreea de Nord a avertizat că va lovi palatul prezidenţial sud-coreean sau chiar teritoriul american.
Tratat pentru securizarea substanţelor radioactive 
Atacurile nucleare reprezintă o ameninţare iminentă, deoarece tone de substanţe radioactive riscă să ajungă în mâinile teroriştilor. Este concluzia summit-ului pentru securitate nucleară de la Washington, unde peste 50 de lideri din întreaga lume s-au reunit pentru a lupta cu acest flagel. "Am securizat rezervele de uraniu îmbogăţit şi plutoniu din 30 de ţări, respectiv 3,8 tone, ceea ce este mai mult decât suficient pentru a crea 150 de arme nucleare. Aceste substanţe nu vor cădea niciodată în mâinile teroriştilor"
 a afirmat preşedintele Barack Obama. Pentru a combate terorismul, Barack Obama a făcut apel şi la îmbunătăţirea schimburilor de informaţii între state. Ţările îşi propun să-i împiedice pe atacatori să intre în posesia materialelor nucleare sau să distrugă infrastructura.  
Preşedintele Statelor Unite a avertizat că ameninţarea terorismului nuclear rămâne prezentă, în pofida progreselor înregistrate în securizarea materialelor nucleare. "Nu există nici o urmă de îndoială că dacă aceşti nebuni vor pune vreodată mâna pe o bombă nucleară sau pe orice urmă de material nuclear, vor ucide cât mai mulţi oameni cu putinţă"
 a afirmat Barack Obama. Liderul de la Casa Albă şi-a exprimat îngrijorarea că grupări teroriste precum al-Qaeda şi Statul Islamic ar putea încerca să obţină materiale nucleare pentru a construi bombe radioactive. El a precizat că toată comunitatea internaţională nu trebuie să rămână impasibilă.

Barack Obama a anunţat că liderii prezenţi la summit-ul pentru securitatea nucleară au fost de acord cu un tratat pentru securizarea materialelor nucleare, care va putea intra în vigoare în scurt timp. Prin acest tratat, liderii lumii încearcă să îngreuneze obţinerea de materiale nucleare de către jihadişti, care ar putea să le folosească pentru construirea unei bombe. Agenţia Internaţională pentru Energie Atomică şi Interpolul au adus în discuţie ameninţarea nucleară reprezentată de grupările teroriste, care încearcă să obţină materiale nucleare pentru construirea unei "bombe murdare".
Coreea de Nord a lansat o rachetă în timpul summit-ului

Coreea de Nord a lansat o rachetă în mare şi a bruiat semnalul GPS în Coreea de Sud, a anunţat armata sud-coreeană, la câteva ore după ce liderii Coreei de Sud, Japoniei şi Statelor Unite au avertizat Phenianul să pună capăt provocărilor - în caz contrar, riscând noi sancţiuni. Proiectilul a fost lansat din zona coastei de est a Coreei de Nord, a declarat un oficial militar de la Seul, cu menţiunea că a fost vorba de o rachetă sol-aer cu rază scurtă de acţiune. Seulul a acuzat Phenianul că a transmis semnale care au bruiat recepţia GPS în Coreea de Sud. Mai multe vase de pescuit s-au întors în porturi din această cauză.

Phenianul şi-a intensificat discursul dur la adresa Occidentului. A ameninţat că va lansa atacuri nucleare preventive împotriva Statelor Unite şi Coreei de Sud, cu sublinierea că a facut progrese importante în domeniul tehnologiei militare. Coreea de Nord a desfăşurat câteva teste nucleare, susţinând că unul dintre acestea a fost cu o bomba cu hidrogen. De asemenea, analiştii afirmă că Phenianul a repornit un mic reactor de cercetare, într-o posibilă tentativă de a fabrica tritium - un izotop radioactiv al hidrogenului şi ingredient esenţial pentru construorea unei arme de fisiune nucleară. 

Phenianul simulează un atac nuclear
Anterior summit-ului, Coreea de Nord a difuzat un videoclip care prezintă o simulare a modului în care poate ataca Washingtonul cu arme nucleare. Imaginile prezintă un submarin de pe care sunt lansate rachete care distrug Washingtonul, iar la final apare un steag al SUA, în flăcări.

Videoclipul, care durează patru minute, are o coloană sonoră alertă şi trece în revistă victoriile nord-coreenilor asupra Statelor Unite prin imagini din Razboiul Coreean, capturarea navei-spion americane Pueblo în 1968 şi prima criză declanşată de înarmarea nucleară a Phenianului. În ultimele cadre apare o rachetă digitalizată care zdrobeşte Lincoln Memorial - monument ridicat la Washington în cinstea celui de al 16-lea preşedinte al SUA. Explozia distruge tot, iar pe ecran apare mesajul: "Dacă imperialiştii americani mişcă un deget împotriva noastră, atunci îi vom lovi imediat cu o rachetă nucleară"
.

Pe masură ce Coreea de Nord amplasează arme şi avioane de vânătoare de-a lungul coastei şi ameninţă să-şi "îngroape duşmanii", armistiţiul  cu Coreea de Sud “pare mai fragil ca niciodată”. “Comandantul suprem al regimului de la Phenian este furios după ce Coreea de Sud şi aliaţii americani au efectuat” în luna martie “cel mai amplu exerciţiu militar comun, cu peste 300000 de soldaţi şi nou-înfiinţata unitate de comando Spartan 3000, antrenată să distrugă bazele militare-cheie ale Coreei de Nord”.  Preşedintele sud-coreean, Park Geun-hye, a avertizat că Peninsula Coreeană se află într-un "moment crucial", pe fondul temerilor că între cele două ţări s-ar putea declanşa un război. "Chiar şi după ce comunitatea internaţională a adoptat sancţiuni dure, Coreea de Nord continuă să lanseze provocări necugetate"
 a declarat Park Geun-hye. 
Kim Jong-un avertizează că va „transforma Manhattanul în cenuşă”

Liderului de la Phenian a declarat, în luna martie, că va bombarda Casa Albastră, reşedinţa oficială a preşedintelui sud-coreean. A urmat o a doua ameninţare, la adresa Statelor Unite. Kim Jong-un a avertizat că "va transforma Manhattanul în cenuşă". Experţi americani în domeniul nuclear susţin că, în pofida asigurărilor date de Casa Albă, Coreea de Nord a dezvoltat o tehnologie suficient de avansată pentru a putea ataca Statele Unite. "Există suficiente dovezi pentru a lua în serios posibilitatea ca Phenianul să fi fabricat un dispozitiv compact de fisiune. Arma nucleară ar fi suficient de mică pentru a fi transportată de o rachetă"
 a declarat Jeffrey Lewis, cercetător la Centrul James Martin pentru Studii de Neproliferare din California. Oficialii sud-coreeni au susţinut că Phenianul ar putea face al cincilea test nuclear, acesta fiind cel mai notabil progres al Coreei de Nord în domeniul armelor după testul cu bomba de hidrogen din luna ianuarie. 


Testarea bombei cu hidrogen, la începutul anului, efectuată înaintea zilei de naştere a liderului Kim Jong-un, a provocat o fermă reacţie internaţională. "Credem că un al cincilea test nuclear ar putea avea loc în curand"
 a declarat purtătorul de cuvânt al Ministerului Unificarii, Jeong Joon-hee.  
Premierul japonez, Shinzo Abe, a calificat testul bombei cu hidrogen realizat de Coreea de Nord drept o "provocare gravă" faţă de eforturile mondiale de neproliferare nucleară şi o "ameninţare serioasă" împotriva Japoniei. "Condamn ferm" acest test, a declarat Shinzo Abe. "Testul nuclear efectuat de Coreea de Nord este o ameninţare serioasă la adresa securităţii ţării noastre, iar noi nu îl putem tolera" a adăugat, cu menţiunea că vede în acest test "o provocare gravă faţă de eforturilor internaţionale de neproliferare"
. 
Noi sancţiuni ONU împotriva Coreei de Nord

"Statele Unite şi comunitatea mondială nu vor tolera activitatea ilicită a Coreei de Nord în domeniul nuclear şi balistic. Vom continua să impunem sancţiuni Coreei de Nord până când îşi va respecta obligaţiile internaţionale"
 a precizat purtătorul de cuvânt al Casei Albe, Josh Earnest, într-un comunicat. Consiliul de Securitate al ONU a adoptat în unanimitate, la începutul lunii martie, o nouă serie de sancţiuni, în replică la testul nuclear efectuat de Coreea de Nord, dar şi la lansarea unui satelit pe orbită. Cele două acţiuni încalcă restricţiile impuse de Organizaţia Naţiunilor Unite. 
Toate produsele care ajung sau pleacă din Coreea de Nord vor fi verificate, iar 16 persoane şi 12 organizaţii au fost incluse, suplimentar, pe “lista neagră”, fiind vizate de interdicţii de călătorie şi de îngheţarea conturilor şi activelor. În plus, ONU a interzis vânzarea sau trimiterea de arme mici şi uşoare în Coreea de Nord. Celelalte arme se aflau deja sub incidenţa interdicţiilor. De asemenea, diplomaţii nord-coreeni care se implică în acţiuni ilicite vor fi expulzaţi. 
ALEGEREA PREŞEDINTELUI PRIN VOT DIRECT RELANSEAZĂ INTERESUL REGIONAL PENTRU REPUBLICA MOLDOVA


Preşedintele Republicii Moldova va fi ales prin votul direct al cetăţenilor şi va putea fi demis prin referendum, a stabilit Curtea Constituţională de la Chişinău. Curtea Constituţionlă a constatat că art. 78 din Constituţia revizuită în anul 2000, potrivit căruia „preşedintele Republicii Moldova este ales de Parlament prin vot secret”, este neconstituţional. Potrivit sondajelor de opinie, 93% din cetăţenii moldoveni doresc alegerea preşedintelui prin vot direct.

Curtea Constituţională a fost sesizată de un grup de parlamentari ai Partidului Liberal-Democrat. Aceştia au contestat procedura de modificare a Constituţiei în anul 2000, când s-a trecut de la republică prezidenţială la republică parlamentară. Liberal-democraţii au avut obiecţii privind procedura de modificare a Constituţiei - când Curtea Constituţională a avizat proiectul iniţial al legii votate în anul 2000, acesta prevedea ca preşedintele să aibă minimum 35 de ani şi să fie ales cu 51 de voturi. În Parlament, însă, în a doua lectură, deputaţii au votat ca vârsta candidaţilor la Preşedinţie să fie de minimum 40 de ani, iar învestirea să aibă loc cu 61 de voturi. 


În motivarea deciziei din martie, Curtea Constituţională de la Chişinău a menţionat că procedura de alegere a preşedintelui de către Parlament este o „sursă de criză constituţională”, întrucât poate constitui “baza de dizolvare în mod repetat a Parlamentului” - ceea ce s-a întâmplat în ultimii ani. „Forma de alegere a preşedintelui nu poate fi sursă de criză constituţională”
 a precizat Curtea Constituţională. 

Reacţii politice la Chişinău


Potrivit deputatului PD, Sergiu Sîrbu, urmează ca Parlamentul să revadă urgent un set de legi întrucât, după expirarea mandatului actualului preşedinte, Nicolae Timofti - în  martie 2016, „în cel mult două luni trebuie să fie ales în mod direct un nou şef de stat”
. În opinia sa, data de 24 mai ar fi termenul-limită pentru instalarea următorului preşedinte al Republicii Moldova.

Liderul socialiştilor, Igor Dodon, a salutat decizia Curţii Constituţionale. „Este un pas bun pentru restabilirea democraţiei în Moldova. Este rezultatul presiunii societăţii, al protestelor”
. Totodată, a menţionat că PSRM va avea un candidat puternic la Preşedinţie.

Andrei Năstase, liderul Partidului „Platforma Demnitate şi Adevăr” a apreciat că decizia Curţii Constituţionale este „o reuşită fără precedent a societăţii civile”. „Hotărârea Curţii Constituţionale este dată în anticiparea unei reuşite fără precedent a societăţii civile, deşteptată şi mobilizată de Platforma Demnitate şi Adevăr, inclusiv în vederea declanşării referendumului republican de modificare a Constituţiei sub aspectul alegerii şi demiterii directe a preşedintelui de întregul popor, reducerii  numărului de deputaţi şi limitării imunităţii parlamentare”
 a subliniat Andrei Năstase. 

Opinii critice

Analiştii politici au încercat să evidenţeze consecinţele deciziei Curţii Constituţionale. A apărut întrebarea: Curtea Constituţională a procedat la controlul constituţionalităţii legii cu privire la amendarea Constituţiei sau a instituit controlul agendei politice? Altfel spus, s-a ridicat problema dacă nu cumva Curtea Constituţională îşi va fi depăşit competenţele, întrucât Parlamentul este abilitat să modifice Constituţia, nicidecum Curtea Constituţională. „Această hotărâre are efecte vădite de tehnologie politică şi mai puţin de jurisprudenţă. Ea substituie o decizie a Parlamentului şi intră într-o zonă improprie Curţii Constituţionale”
 a apreciat Anatol Ţăranu, directorul Centrului de analiză şi consultanţă politică „Politicon”.

Curtea Constituţională a susţinut că, prin decizia sa, a readus în vigoare vechea Lege Fundamentală - care fusese în vigoare până în  6 iulie 2000 - în baza căreia preşedintele Republicii Moldova este ales prin vot direct. Însă, în acea formă a Constituţiei, limita inferioară de vârstă a candidaţilor la funcţia de preşedinte era de 35 de ani, iar potrivit actualei decizii a Curţii Constituţionale, vârsta minimă a candidaţilor a fost stabilită la 40 de ani. Apare întrebarea: şi-a depăşit Curtea Constituţională atribuţiile? „Este de bănuit că motivele acestui gest creativ al Curţii Constituţionale se regăsesc în contextul încâlcit al vieţii politice de la Chişinău, impregnat de eşecuri, rivalităţi şi opţiuni calculate pe termen scurt ori rezultatul unei tranzacţii politice sau al unui gest disperat, ori al ambelor pe o peluză fragilă a jurisdicţiei constituţionale” a afirmat Igor Munteanu, directorul IDIS „Viitorul”. „Curtea Constituţională a decis să examineze sesizarea liberal-democraţilor exact cu trei săptămâni înainte de încheierea mandatului preşedintelui Timofti, stabilind reguli noi în ciuda recomandărilor Comisiei de la Veneţia, care prescriu clar şi explicit imposibilitatea modificării legilor electorale cu un an înaintea scrutinului ori cu indicaţia clară de a aplica noile reguli pentru alte scrutine organizate” a menţionat Igor Munteanu. Directorul IDIS „Viitorul” s-a întrebat dacă nu cumva, prin hotărârea adoptată, Curtea Constituţională „se împuşcă în picior”, punând la îndoială “legalitatea propriilor decizii de recunoaştere a preşedinţilor Republicii Moldova din ultimii 16 ani” - Vladimir Voronin (2001-2009), Nicolae Timofti (2013-2016) şi interimatul lui Mihai Ghimpu (2010-2013). „Invocarea unui viciu de procedură al legii (…) pare să fie asemănătoare cu tentaţia de a nu recunoaşte victoriile lui Ştefan cel Mare, pe motiv că nu s-a găsit adeverinţa de naştere a domnitorului moldovean, confirmată de primărie”
 a remarcat, ironic, Igor Munteanu.

Afirmaţiile preşedintelui Curţii Constituţionale de la Chişinău, Alexandru Tănase, au fost contradictorii. Pe de o parte, a susţinut că în anul 2000 - când Parlamentul a fost abilitat cu dreptul de a alege preşedintele statului - s-a comis o „fraudă constituţională”. Pe de altă parte, a precizat că toate actele emise de preşedinţii Republicii Moldova în ultimii 15 ani sunt legale şi că preşedintele Nicolae Timofti - ales în baza legii declarată neconstituţională - rămâne în funcţie până la învestirea noului preşedinte. Potrivit fostului preşedinte al Curţii Constituţionale, Victor Puşcaş, „alegerea şefului statului de către popor ar putea duce la schimbarea formei de guvernământ în Republica Moldova dacă se va decide asupra extinderii atribuţiilor preşedintelui”. În acest sens, însă Alexandru Tănase a precizat că „atribuţiile preşedintelui au rămas neschimbate”
.
Alegeri prezidenţiale, în toamnă

Actuala Constituţie a Republicii Moldova nu stabileşte un termen-limită pentru alegerea următorului preşedinte, dar defineşte termenul de declanşare a alegerilor - două luni de la încheierea mandatului actualului preşedinte. Şeful Legislativului de la Chişinău, Andrian Candu, a menţionat că „alegerile prezidenţiale vor avea loc (…) la toamnă”: „Comisia de la Veneţia recomandă ca alegerile să aibă loc peste jumătate de an atunci când se fac schimbări de asemenea proporţii. Avem nevoie de timp pentru a pregăti scrutinul prezidenţial. Şi concurenţii electorali vor avea nevoie de timp”. Potrivit lui Adrian Candu, în următoarele două luni va avea loc “ajustarea legislaţiei electorale”
 funcţie de decizia Curţii Constituţionale. Alegerile prezidenţiale au fost programate pentru 30 octombrie. 

Potrivit analistului Igor Boţan, actuala majoritate parlamentară de la Chişinău, controlată de PD, “a împins maxim posibil data alegerilor prezidenţiale” în speranţa că formaţiunea politică va reuşi să se reabiliteze în faţa electoratului. Analistul politic Oazu Nantoi a apreciat că alegerile prezidenţiale au fost stabilite în 30 octombrie pentru „ca guvernarea să aibă timp să anihileze orice opoziţie internă, astfel încât în turul doi să ajungă acei candidaţi care sunt agreaţi de regimul oligarhic”. În opinia deputatului PLDM Chiril Lucinschi, „cu cât mai mult se tărăgănează desfăşurarea alegerilor prezidenţiale, cu atât mai mare este pericolul ca Republica Moldova să fie capturată în întregime”
.

Favoriţi ai sondajelor de opinie, împiedicaţi să candideze


Potrivit deciziei Curţii Constituţionale, “poate fi ales Preşedinte al Republicii Moldova cetăţeanul cu drept de vot care are 40 de ani împliniţi, a locuit sau locuieşte permanent pe teritoriul Republicii Moldova nu mai puţin de 10 ani şi posedă limba de stat”
. Trei dintre oamenii politici care, potrivit sondajelor, se bucură de încrederea cetăţenilor, nu pot candida pentru funcţia de preşedinte al ţării întrucât fie nu au împlinit 40 de ani, fie nu au locuit permanent pe teritoriul Republicii Moldova în ultimii 10 ani. În fapt, primarul de Bălţi, Renato Usatîi, lider al „Partidului Nostru” şi Dorin Chirtoacă, primarul Chişinăului, nu au vârsta minimă pentru a putea candida. De asemenea, Maia Sandu - lider al Partidul Acţiune şi Solidaritate, percepută de cetăţenii moldoveni ca fiind cea mai credibilă alternativă pro-europeană în perspectiva unui scrutin - a revenit de la Washington în luna iulie 2012.

Prin hotărârea din 4 martie a Curţii Constituţionale, Renato Usatîi a fost „scos” din cursa pentru Preşedinţie - nu şi din jocurile politice de culise. După ce a aflat  hotărârea Curţii Constituţionale, Renato Usatîi a declarat că va “merge din casă în casă” şi va “îndemna oamenii să boicoteze alegerile prezidenţiale”, întrucât „nealegerea preşedintelui va conduce la alegeri parlamentare anticipate şi, astfel, vom scăpa de această guvernare criminală”
. 

Cursă politică dură pe stânga eşichierului politic


Potrivit analistului Igor Munteanu, formaţiunea “Partidul Nostru” al lui Renato Usatîi va suferi “foarte dureros” în urma imposibilităţii ca acesta să intre în cursa prezidenţială. Pe cale de consecinţă, se va “război mai departe” cu ““fratele său geamăn”, Partidul Socialiştilor şi, în special, cu liderul acestuia, Igor Dodon, care nu va ezita să recupereze terenul pierdut în urma incursiunilor reuşite ale “Partidului Nostru” pe terenul votanţilor nostalgici”
. 

În 4 martie, ziua în care Curtea Constituţională a restabilit dreptul cetăţenilor de a alege preşedintele prin vot direct, Renato Usatîi a afirmat că Igor Dodon şi Vlad Plahotniuc s-ar fi întâlnit în Cipru: „Igor Dodon a zburat în Cipru prin Varna. În aceeaşi noapte, Plahotniuc a zburat prin tranzit în Cipru. Dacă reuşesc să adun dovezi că cei doi au stat în unul şi acelaşi loc, atunci pe Dodon nu-l va ajuta nici alegerea preşedintelui direct de către popor” a menţionat Renato Usatîi. Igor Dodon a afirmat că a fost în Cipru la odihnă, împreună cu familia, catalogând declaraţiile lui Renato Usatîi drept „prostii” şi cerându-I acestuia „să-şi ceară public scuze”
. 

Liderul comuniştilor, Vladimir Voronin, a afirmat că încă nu este sigur dacă PCRM va înainta un candidat la funcţia de preşedinte. Potrivit opiniei sale, „alegerea şefului statului prin vot direct ar putea aprofunda criza politică”: „Depinde cine va fi ales (…) Dacă va fi ales un candidat din partea opoziţiei, criza se va aprofunda. Să ne amintim de tensiunile care existau între fostul preşedinte Mircea Snegur şi fostul premier Andrei Sangheli, sau între Petru Lucinschi şi Ion Sturza. Ne pasc aceleaşi riscuri”
 a menţionat liderul PCRM. Analiştii politici susţin că, deşi popularitatea PCRM este în scădere, dacă Vladimir Voronin ar candida la funcţia de preşedinte, ar putea genera surprize întrucât, spre deosebire de partid, el se bucură de popularitate.
Posibil candidat comun al partidelor pro-europene


Noile partide pro-europene din Republica Moldova analizează posibilitatea susţinerii unui candidat comun la alegerile prezidenţiale preconizate pentru toamna acestui an. Liderul partidului Platforma „Demnitate şi Adevăr”, Andrei Năstase, şi iniţiatoarea proiectului politic “Partidul Acţiune şi Solidaritate”, Maia Sandu, s-au referit la posibilitatea ca aceste două forţe politice „să vină cu un candidat comun la alegerile prezidenţiale”. În 20 martie, Consiliul politic naţional al partidului „DA” l-a susţinut pe Andrei Năstase la poziţia de candidat al formaţiunii pentru funcţia de preşedinte al Republicii Moldova şi l-a mandatat să negocieze cu partidele de dreapta posibilitatea desemnării unui candidat unic la alegerile prezidenţiale. „Este extrem de important ca forţele politice sănătoase, care reprezintă opoziţia adevărată, democratice şi reformatoare, să identifice un candidat unic în această cursă prezidenţială, iar acel candidat să fie cel mai bun, integru, profesionist, demn şi curajos, asrfel ca, odată ajuns preşedinte, să poată să scoată statul din captivitate şi să salveze democraţia în Republica Moldova”
 a afirmat Andrei Năstase.
Maia Sandu nu a comentat decizia Consiliului politic naţional al partidului „DA”. A menţionat, însă, că Ion Sturza şi Andrei Năstase “ar fi candidaţi buni ai dreptei pro-europene la alegerile prezidenţiale”. Ion Sturza s-a arătat dezinteresat de funcţia de preşedinte, dar a afirmat că susţine ideea înaintării unui candidat unic al dreptei. „Analizăm să mergem cu un candidat comun la alegerile prezidenţiale. Am discutat cu domnul Năstase, dar sunt şi alte forţe care trebuie să vină la acest dialog, pentru că dacă am merge cu candidaţi separaţi am avea o fărâmiţare a votului pe dreapta, iar acest lucru ar pica foarte bine guvernării. Cred că exponenţii guvernării urmăresc acest lucru”
 a precizat Maia Sandu. 
Analistul Igor Munteanu a afirmat că există un deficit de lideri politici în zona politică a dreptei pro-europeană. „Pe segmentul de dreapta pro-european sondajele indică un deficit acut de lideri puternici, motivaţi şi susţinuţi de structuri teritoriale solide şi resurse accesibile”. Soarta referendumului “pentru revenirea la votarea directă a preşedintelui, limitarea imunităţii parlamentare şi reducerea numărului de deputaţi de la 101 la 71, lansat de Platforma “Demnitate şi Adevăr”, pare să fie pecetluită prin schimbarea rapidă a agendei politice pentru anul 2016, ceea ce pune în dificultate discursul legitimator al ambilor lideri, Năstase şi Sandu. Semnăturile colectate îşi pierd sui generis relevanţa, iar susţinătorii lor vor trăi sentimentul pierderii iniţiativei politice” a afirmat Igor Munteanu. Platforma „Demnitate şi Adevăr” continuă procesul de colectare a semnăturilor în favoarea referendumului de revizuire a Constituţiei. Reprezentanţii platformei susţin că „aceste semnături vor contribui la reducerea numărului de deputaţi şi la limitarea imunităţii parlamentarilor”. În opinia analistului politic, Anatol Ţăranu, întrebarea fundamentală după toate frământările politico-juridice este: „Instituţia prezidenţială va rămâne captiva sistemului oligarhic sau la funcţia de preşedinte al Republicii Moldova va fi promovată o persoană care va scoate din captivitate Preşedinţia, care ar putea deveni punctul nevralgic al procesului de dezoligarhizare a Republicii Moldova?”
.
Vlad Filat ar putea candida la alegerile prezidenţiale

Un potenţial candidat la funcţia de preşedinte al Republicii Moldova este fostul lider al PLDM, Vlad Filat, aflat în arest preventiv pentru presupuse fapte de corupţie. În presa de la Chişinău a fost detaliat un astfel de scenariu: „Acum, după hotărârea Curţii Constituţionale privind alegerea preşedintelui de către popor, nu de către deputaţi, Filat are cale liberă să-şi înainteze candidatura la Preşedinţia ţării. Are dreptul la această nouă imunitate, la o nouă şansă - aceea de a deveni şef al statului”. Lui Vlad Filat “nu i-a fost dovedită vinovăţia”, fiind “încarcerat pentru nişte învinuiri aduse de ex-procurorul general Corneliu Gurin care, mai apoi, s-au dovedit a fi false, iar el este judecat pentru cu totul altceva”. 

Potrivit expertului în drept constituţional Nicolae Osmochescu, „În acest moment, Filat poate să se înscrie în cursa electorală prezidenţială. Nu pot pretinde la acest fotoliu doar persoanele care sunt condamnate la închisoare prin hotărâre judecătorească definitivă. Nu vom vedea o hotarâre judecătorească definitivă în privinţa lui Filat în timpul apropiat. Decizia definitivă poate fi luată doar de Curtea Supremă de Justiţie. Desigur, partidul îl poate susţine, dar nu cred ca o va face. Este ceva utopic”
 a apreciat Nicolae Osmochescu. 

Nu este clar cum va proceda Partidul Liberal-Democrat din Moldova. Vicepreşedintele formaţiunii, Vadim Pistrinciuc, a afirmat că PLDM analizează două opţiuni de poziţionare în campania electorală - una dintre acestea fiind susţinerea unor foşti colegi de partid. În ziua în care i-a fost ridicată imunitatea lui Vlad Filat şi a fost arestat, susţinătorii lui Renato Usatîi au blocat toate ieşirile din Parlament şi au verificat, în prezenţa miilor de poliţişti care înconjurase clădirea,  maşinile care ieşeau din curtea Legislativului, pentru “a-l împiedica pe Filat să fugă”. Atunci, despre Renato Usatîi s-a afirmat că ar fi „acţionat concertat, pentru anihilarea lui Filat, de comun acord cu Plahotniuc”
.
Iurie Leancă: “Partidul Popular European este alternativa reală”

Fostul premier, Iurie Leancă, lider al Partidului Popular European, înclină spre o eventuală participare separată la scrutinul prezidenţial. „PPEM, fiind un partid nou, care se vrea o alternativă reală atât celor de la putere, cât şi celor care au organizat proteste doar cu lozinci, dar fără soluţii şi fără nici o finalitate, nu poate să nu participe la aceste alegeri” a menţionat Iurie Leancă. „Trebuie să vedem cum participăm, să evaluăm resursele financiare şi umane pe care le putem implica, să elaborăm o strategie astfel încât, dacă ne implicăm, să fim siguri că vom câştiga. Dacă, în urma acestei analize, partidul va lua decizia de a participa, sigur că îmi voi asuma acest angajament”
 a subliniat liderul PPEM.

Anterior, Iurie Leancă a fost criticat pentru faptul că ar fi tolerat, în calitate de premier, „jaful secolului” - acuză pe care a respins-o, afirmând că a fost „un simplu prim-ministru”. Întrebată de ce nu a aderat la proiectul politic al fostului premier Iurie Leancă, Maia Sandu a precizat în octombrie 2015: „Am spus că dacă voi ajunge vreodată să fac parte dintr-o formaţiune politică, aceasta va trebui să abordeze toate problemele într-un mod tranşant, mai ales când e vorba de combaterea corupţiei”. La rândul său, fostul guvernator al Băncii Naţionale a Moldovei, Dorin Drăguţanu, l-a învinuit, în luna august 2015, pe Iurie Leacă de faptul că „ştia de situaţia de la Banca de Economii, Banca Socială şi Unibank încă din anul 2013, dar nu a intervenit aşa cum prevede legea”.

Ion Sturza a menţionat că printr-o eventuală participare la alegerile prezidenţiale, Iurie Leancă “ar rupe voturi din zona de dreapta”: Potrivit lui Ion Sturza, „Leancă este primul iepuraş” - sugerând că, în preajma alegerilor, vor apărea şi alţi candidaţi “trimişi să disperseze”
 electoratul pro-european. Vicepreşedintele Partidul Liberal-Democrat din Moldova. Vadim Pistrinciuc, a menţionat că doreşte o apropiere de Partidul Popular European, condus de Iurie Leancă, dar este “deranjat de unele acţiuni”
 ale acestei formaţiuni politice.
Partidul Liberal susţine continuitatea


Liderul Partidului Liberal, Mihai Ghimpu, a declarat că PL nu va susţine propriul candidat la preşedinţie. De asemenea, nu a exclus posibilitatea înaintării unui candidat comun din partea majorităţii parlamentare - din care fac parte şi 14 ex-comunişti, dintre care unii s-au pronunţat anterior pentru denunţarea Acordului de Asociere cu Uniunea Europeană.  
„Doresc să avem un preşedinte care să fie alături de noi, să avem continuitate, să ne distanţăm de imperiul răului şi să mergem mai departe. Pentru noi nu este important câştigul partidului, ci ziua de mâine, încotro mergem şi cu cine mergem. (...) Dacă va fi ales un preşedinte din partea majorităţii parlamentare va fi stabilitate, dacă va fi ales din partea opoziţiei va fi luptă politică” a afirmat Mihai Ghimpu. În opinia sa, decizia Curţii Constituţionale va genera noi complicaţii politice, constând în „lupta între preşedinte, Parlament şi Guvern”
.
UE sprijină Moldova „cu condiţia implementării reformelor”

Delegaţia UE la Chişinău a precizat că mesajul de susţinere a Moldovei din partea Uniunii Europene „vine cu condiţia restabilirii încrederii populare şi a implementării reformelor de către autorităţi”. „Uniunea Europeană intenţionează să susţină Republica Moldova pentru punerea în practică a agendei de reforme. În acest scop, a fost creată Misiunea Consultativă la nivel înalt a UE, care şi-a început deja activitatea”
 s-a precizat într-o declaraţie a Delegaţiei Uniunii Europene în Moldova. O echipă de 19 experţi se află în Republica Moldova pentru a oferi consultanţă strategică în domeniile-cheie ce urmează a fi reformate: guvernare financiară, reforma administraţiei publice, economie şi comerţ. Alţi şase experţi străini urmează să se alăture echipei. În total, Misiunea va oferi expertiză în 26 de domenii.

Liderul PL, Mihai Ghimpu, a afirmat că „nu toate recomandările UE din pachetul de legi cu privire la integritate sunt binevenite”. De asemenea, a menţionat că “europenii nu cunosc realităţile din Moldova” şi „dacă am include în pachetul de legi anticorupţie toate recomandările europenilor, am pune în pericol viaţa cetăţenilor Republicii Moldova. Vor fi făcute publice declaraţiile pe venit, cu bunurile pe care le deţin, iar hoţii vor afla ce şi unde se află. Reformele sunt reforme, corupţia este corupţie, dar asta nu înseamnă că din cauza unui om trebuie să dăm foc satului” a afirmat liderul PL. Mihai Ghimpu, i-a acuzat pe ambasadorii occidentali de faptul că “şi furturile din sistemul bancar, şi concesionarea aeroportului, şi alte fărădelegi s-au făcut sub ochii lor, dar nu au luat nici o poziţie”
.

Moscova revigorează relaţia cu Chişinăul

Interesul Rusiei faţă de Republica Moldova a crescut brusc după revenirea la procedura de alegere a şefului statului prin vot direct în 30 octombrie 2016 şi după stabilirea datei alegerilor prezidenţiale în Transnistria - 11 decembrie 2016.   Unii analişti politici de la Chişinău au apreciat că s-ar urmări fie revenirea la planul rusesc de federalizare a Moldovei - cu dreptul unei părţi de a controla întregul, inclusiv politica externă a statului federativ, fie Rusia a pus în aplicare un scenariu periculos pentru securitatea Republicii Moldova. 

Forţele politice pro-ruse de la Chişinău au devenit foarte active şi au votat în Parlament Declaraţia privind neutralitatea permanentă. Reprezentanţii acestora încearcă să se infiltreze şi să controleze din interior inclusiv ceea ce la Chişinău poartă numele de „alternativa pro-europeană” şi protestele antiguvernamentale, contra corupţiei şi oligarhiei. 
Ambasadorul rus la Chişinău, Farit Muhametşin, a precizat că autorităţile Republicii Moldova ar trebui să-şi revizuiască viziunea faţă de Uniunea Eurasiatică „pentru a îmbunătăţi relaţiile economice” cu Rusia. Potrivit opiniei sale, integrarea euroasiatică va continua să se aprofundeze, iar „Chişinăul nu va putea sta cu capul băgat în nisip prea mult timp.. (…) Mai devreme sau mai târziu, Moldova va fi nevoită să construiască relaţii cu Uniunea Eurasiatică”
.
Adjunctul şefului diplomaţiei ruse, la Chişinău


Ministrul adjunct de Externe al Rusiei, Grigori Karasin, s-a aflat într-o vizită la Chişinău în perioada 28-30 martie.  După anunţul privind vizita oficialului rus, şeful diplomaţiei moldovene, Andrei Galbur, a precizat că „dialogul cu Moscova nu înseamnă renunţarea la parcursul european”. Unii analişti politici au susţinut că „o guvernare care se declară pro-europeană şi care se descalifică prin acte de corupţie este ceea ce îşi doreşte Rusia în Republica Moldova, întrucât, în acest caz, cresc şansele partidelor pro-ruse la următoarele alegeri, inclusiv la cele prezidenţiale din toamnă”
.

Într-un comunicat al Ministerului rus de Externe s-a precizat, anterior vizitei,  că, în afara întâlnirilor oficiale, la Guvern şi la Parlament, pe care le va avea la Chişinău, Grigori Karasin se va întâlni şi cu „conducerea unor partide politice şi organizaţii obşteşti”. Oficialul rus şi-a propus să discute cu autorităţile de la Chişinău despre „înlăturarea factorilor ce zădărnicesc dinamizarea dialogului politic, dezvoltarea relaţiilor comercial-economice şi soluţionarea problemelor umanitare”. De asemenea, Grigori Karasin a avertizat autorităţile moldovene asupra „lipsei de temei în instituirea tot mai frecventă a interdicţiilor în cazul unor cetăţeni ruşi, presiunii exercitate asupra mass media de limba rusă din Republica Moldova, precum şi în crearea unor bariere artificiale în efectuarea rotaţiei pacificatorilor ruşi dislocaţi în regiunea transnistreană”. Potrivit comunicatului, „astfel de acţiuni contravin tradiţiilor istorice şi principiilor democratice”
. Doar în 2015, din Republica Moldova au fost expulzaţi 76 de cetăţeni ruşi - jurnalişti, analişti politici, militari şi formatori de opinie. 

Ministrul moldovean de Externe, Andrei Galbur, a afirmat că este favorabil unui dialog permanent cu Federaţia Rusă. „Guvernul de la Chişinău îşi propune reabilitarea bunelor relaţii cu Federaţia Rusă, însă nu renunţă la parcursul european. Cu o singură discuţie nu se restabilesc nişte relaţii care trebuie să fie de durată. Este nevoie de dialog permanent. Se va face o inventariere a întregului dosar al relaţiilor bilaterale moldo-ruse. Trebuie să se implice instituţiile din toate domeniile pentru a stabili relaţii de colaborare cu Rusia, Ministerul Agriculturii şi Alimentaţiei, Ministerul Culturii, Ministerul Economiei, astfel încât să avem un dialog complex pe toate poziţiile”
 a menţionat Andrei Galbur.
La întâlnirea avută în 29 martie, la Chişinău, cu premierul moldovean, Pavel Filip, ministrul adjunct de Externe al Rusiei, Grigori Karasin, a discutat despre disponibilitatea Moscovei „privind consolidarea dialogului bilateral şi dezvoltarea cooperării cu Republica Moldova”. Pavel Filip a menţionat că Republica Moldova susţine „promovarea parteneriatului moldo-rus, bazat pe încredere şi respect reciproc”. De asemenea, a precizat că Republica Moldova este interesată de intensificarea cooperării economice şi impulsionarea schimburilor comerciale cu Federaţia Rusă. Cei doi oficiali au discutat şi despre soluţionarea problemei transnistrene, fiind subliniată importanţa negocierilor în formatul 5+2, dar „şi în alte formate”, pentru a asigura “un proces eficient de soluţionare a problemelor cu care se confruntă indivizii de pe ambele maluri ale Nistrului”
. Grigori Karasin l-a invitat pe şeful diplomaţiei moldovene, Andrei Galbur, să facă o vizită oficială la Moscova.
În cadrul consultărilor interministeriale moldo-ruse, delegaţia Federaţiei Ruse s-a simţit iritată de solicitarea ministrului adjunct de Externe al Republicii Moldova, Lilian Darii, privind necesitatea evacuării şi utilizării stocurilor de muniţii ruseşti de la Cobasna - din regiunea transnistreană, retragerea trupelor ruse de pe teritoriul Republicii Moldova şi transformarea operaţiunii de menţinere a păcii într-o misiune civilă cu mandat internaţional. Partea rusă a invocat necesitatea menţinerii unui dialog constructiv la diferite niveluri cu scopul de a identifica soluţii reciproc avantajoase pentru problemele de pe agenda bilaterală. 
„Vizita diplomatului rus după o perioadă îndelungată în care oficialii de la Kremlin au ocolit Chişinăul este mai curând una de tatonare” a afirmat fostul ambasador al Republicii Moldova la Moscova, Anatol Ţăranu. „Înainte de vizita în Moldova, Karasin a menţionat că relaţia cu Chişinăul era îngreunată de faptul că aici nu exista o guvernare stabilă. Situaţia s-a schimbat, este de părere Moscova, iar Karasin a venit pentru a înţelege dacă Rusia ar putea să închege nişte proiecte de durată lungă sau medie cu Republica Moldova. În viitorul apropiat, la Moscova trebuie să meargă într-o vizită ministrul moldovean de Externe, Andrei Galbur”, a menţionat Anatol Ţăranu. În opinia sa, “Moscova este interesată ca, acum, Chişinăul să nu creeze dificultăţi suplimentare pentru Transnistria, având în vedere situaţia economică şi socială extrem de dificilă”
 în care se află regiunea separatistă.
Karasin, de la Chişinău la Tiraspol
După Chişinău, Grigori Karasin a vizitat şi regiunea transnistreană unde s-a întâlnit cu şeful administraţiei de la Tiraspol, Evgheni Sevciuk şi cu ministrul transnistrean de de Externe, Vitali Ignatiev. Oficialul rus i-a îndemnat să treacă „de la declaraţii, la conlucrare directă între autorităţile de pe cele două maluri ale Nistrului”. Grigori Karasin a afirmat că trebuie să se renunţe „la această pasivitate”, iar negocierile privind problema transnistreană trebuie  „dezgheţate”: „Trebuie concentrate eforturile asupra transferării procesului de negocieri într-o direcţie constructivă, pentru ca formatul recunoscut internaţional „5+2” să funcţioneze într-o atmosferă de respect reciproc şi să aducă rezultate concrete. Nu este simplu, deoarece s-au acumulat destul de multe momente negative. E prea multă neîncredere”.

Ministrul adjunct de Externe al Rusiei a lansat un apel şi către autorităţile de la Chişinău, care “trebuie să se gândească serios la stabilirea unui dialog direct şi constructiv” cu „conducerea Transnistriei”: „Părţile trebuie să discute probleme concrete, nu să facă schimb de opinii prin intermediul presei. A trecut era lozincilor propagandistice. Acum este necesară o atmosferă de lucru în relaţii”
 a afirmat Grigori Karasin. 

Transnistria, în pragul colapsului financiar

Autorităţile transnistrene au anunţat că restanţele la salarii au ajuns la 241,8 milioane de ruble - echivalentul a 21,7 milioane de dolari. Este vorba de 42500 de persoane, majoritatea din sectorul bugetar, care nu şi-au primit salariile de câteva luni. Salariul mediu în Transnistria este 3732 de ruble transnistrene - echivalentul a 336 de dolari. Potrivit lui Evgheni Sevciuk, aproape jumătate din fondul de pensii nu are suport în regiunea transnistreană. „Avem probleme economice cauzate, în mare parte, de faptul că” moneda “„rmn” nu este recunoscută. Acestea influenţează exportul, transportul, atragerea investiţiilor şi altele”
 a menţionat liderul separatist. Deficitul bugetar al „rmn” în 2016 a fost calculat la 195 milioane de dolari.

Evgheni Sevciuk a emis un decret prin care a obligat exportatorii transnistreni “să vândă 7% din încasările în valută pentru a amortiza efectele complicaţiilor apărute pe piaţa valutară din regiune”
. Potrivit statisticilor oficiale de la Tiraspol, în primele trei luni ale anului 2016,volumul comerţului exterior al regiunii separatiste s-a redus cu 27%.

Pe fundalul aprofundării sărăciei, a apărut temerea boicotării de către populaţie a „alegerilor prezidenţiale” din Transnistria, în acest an. Pentru a evita eşecul scrutinului, un grup de deputaţi din Sovietul Suprem de la Tiraspol a elaborat un proiect privind reducerea ratei de participare la vot de la 50% la 25%. 

MOSCOVA, ÎNTRE NEGOCIERI POLITICE, “COINCIDENŢE” DIPLOMATICE ŞI INTERESE STRATEGICO-MILITARE

Ucraina devine din ce în ce mai vocală în zona militară la adresa Rusiei. În Transnistria continuă să existe trupe ruseşti. În Marea Neagră, flota militară rusească se întăreşte treptat. Rusia se află într-o fază diplomatică prin care exercită presiuni atât asupra Kievului cât şi asupra Chişinăului. La Moscova, în perioada 23-25 martie s-au aflat, printr-o aparentă “coincidenţă”, trei miniştri de Externe. În fapt, este vorba de secretarul american de stat John Kerry şi de şeful diplomaţiei germane, Frank-Walter Steinmeier - care s-au întâlnit. O sursă din cadrul Ministerului rus de Externe a declarat că întâlnirea între importanţi diplomaţi ruşi, americani şi germani la Moscova, în 23 martie, „nu a fost planificată”
. Tot la Moscova a fost prezent ministrul italian de Externe, Paolo Gentiloni.  De asemenea, în martie, capitala Rusiei a găzduit şi vizita direcorului CIA, John Brennan. 

Respectarea acordului Minsk 2, încheiat de Rusia cu Ucraina este dificilă întrucât părţile au obiective diferite. Separatiştii doresc în primul rând o autonomie lărgită a zonei din Est şi alegeri în perimetrul respectiv. Autorităţile de la Kiev doresc în primul rând reocuparea graniţei dintre Ucraina şi Rusia, care este controlată de separatişti - şi, ulterior, autonomie în zonă. Soluţiile comune sunt greu de identificat cu toate că şi la ultima discuţie între şeful diplomaţiei ruse, Serghei Lavrov, ministrul de german de Externe, Frank-Walter Steinmeier şi secretarul de stat american, John Kerry, s-a ridicat problema acestui acord.

Rusia a instalat în Crimeea sisteme de război electronic "Krasuha" cu rază lungă de acţiune, ceea ce presupune că statele din zona Mării Negre pot fi bruiate iar comunicaţiile acestora pot fi întrerupte. Preşedintele ucrainean, Petro Poroşenko, a participat la summit-ul securităţii nucleare de la Washington, prilej cu care s-a adresat Consiliului pentru Afaceri Mondiale din America. A subliniat că militarii ucraineni au nevoie de echipamente de război electronic şi echipamente de comunicaţii pentru a putea contracara acţiunile Rusiei de întrerupere a reţelelor tactice. 


Moscova exercită presiuni asupra Kievului şi prin intermediul războiului energetic. Rusia are la dispoziţie robinetul gazelor naturale şi controlul transportului de cărbune spre Ucraina. Războiul energetic se duce în două planuri - infrastructura energetică şi infrastructura de internet. Atacurile cibernetice dinspre partea rusă spre partea ucraineană au blocat sistemele de livrare a energiei electrice în câteva zone importante ale Ucrainei. La toate acestea se adaugă faptul că Ucraina se află într-o dublă situaţie precară - politică şi economică, mai ales după ce Fondul Monetar Internaţional a blocat acordul de 4,5 miliarde dolari.  

Interesul Rusiei faţă de Republica Moldova a crescut brusc după revenirea la procedura de alegerea şefului statului prin vot direct în Republica Moldova. Alegerile sunt programate în 30 octombrie 2016. Urmează alegeri prezidenţiale în Transnistria, în decembrie 2016. 

Soluţionarea problemei transnistrene pare să se temporizeze. Moscova şi Chişinăul au viziuni diferite asupra metodelor de soluţionare. Chişinăul insistă asupra necesităţii retragerii muniţiei şi trupelor militare ruse din Transnistria. De asemenea, susţine transformarea misiunii de pacificare în zona de conflict - compusă în special din militari ruşi - în una civilă, sub mandat internaţional. Moscova apreciază că acest subiect va putea fi discutat doar după reluarea procesului de reglementare politică a conflictului transnistrean şi subliniază rolul şi eficienţa operaţiunii de pacificare în zona de securitate. De asemenea sugerează că procesul de reglementare ar decurge cu dificultate din cauza unor acţiuni unilaterale ale Chişinăului.

Regiunea transnistreană s-a desprins de Republica Moldova în 1990, în contextul destrămării fostei Uniuni Sovietice. În 1992, în regiune a avut loc un conflict armat, în care a fost implicată armata rusă de partea separatiştilor. La sfârşitul anului 2005 a fost instituit formatul de negocieri 5+2, la iniţiativa Moscovei. Discuţiile au fost întrerupte câteva luni mai târziu. Negocierile au fost realuate la sfârşitul anului 2011, dar după ultima rundă din 2014, Tiraspolul a insistat că nu există premise pentru continuarea lor.

Rusia intenţionează să retragă armamentul din regiunea separatistă moldoveană Transnistria imediat după soluţionarea conflictului militar din Ucraina - a declarat ambasadorul rus Serghei Gubarev, care reprezintă Moscova la negocierile privind soluţionarea conflictului transnistrean. Potrivit lui Serghei Gubarev, trupele ruse staţionează în Moldova "pentru a păzi depozite ale fostei Armate Ruse a 14-a" şi “vor fi chemate în Rusia imediat ce problema retragerii armamentului va fi rezolvată”. Acest armament “poate fi retras din Moldova în Rusia doar prin tranzitarea teritoriului Ucrainei” - a afirmat Serghei Gubarev - însă “este dificil să ne imaginăm cine va asuma responsabilitatea de a efectua transporturi cu armament prin Ucraina, când această ţară are asemenea evenimente”. Ambasadorul a mai precizat că Moldova şi Transnistria sunt departe de a ajunge la o înţelegere în parametrii unui acord politic care să rezolve problema. “Cheia pentru rezolvarea subiectului legat de Transnistria nu este la Moscova, Washington sau Bruxelles. Soluţia se află la Chişinău şi Tiraspol”
 - a mai declarat reprezentantul Rusiei în formatul "5+2". . 

La rândul său, ministrul rus de Externe, Serghei Lavrov, a afirmat că Moscova doreşte neutralitate pentru Republica Moldova şi statut special pentru Transnistria. De asemenea, Rusia susţine, în continuare, negocierile în formatul 5+2 şi rămânerea Transnistriei în componenţa Republicii Moldova - cu menţiunea că apreciază ca necesar un statut special pentru Transnistria în cadrul unei Moldove “unice, indivizibile şi neutre”. Rusia s-a declarat dispusă să medieze şi să garanteze un asemenea acord. Între impedimente, Serghei Lavrov a menţionat blocada moldo-ucraineană împotriva Transnistriei şi dosarele penale deschise la Chişinău în cazul a peste 200 de oficialităţi transnistrene, la care trebuie adăugată măsura reciprocă a Tiraspolului. 

John Kerry la Moscova

Ministerul Afacerilor Externe de la Moscova a anunţat, printr-un comunicat, că, începând cu 23 martie, secretarul american de stat, John Kerry efectuează o vizită de două zile în Rusia. În comunicat se menţiona că John Kerry şi omologul său rus, Serghei Lavrov, vor discuta „o serie de probleme ce vizează relaţiile bilaterale care, altfel, a fost afectată de insistenţa Washingtonului privind subiectul crizei din Ucraina”
. Anterior, John Kerry anunţase că va vizita Moscova pentru a discuta retragerea trupelor ruse din Siria şi procesul tranziţiei politice în această ţară. 
Emisarul special ONU pentru Siria, Staffan de Mistura, şi-a exprimat speranţa că discuţiile Kerry-Lavrov vor permite deblocarea negocierilor privind viitorul preşedintelui Bashar al Assad. Opoziţia siriană insistă asupra înlăturării de la putere a lui Bashar al-Assad. Pe de altă parte, reprezentanţii guvernului de la Damasc au afirmat că îndepărtarea de la putere a preşedintelui al-Assad este „linia roşie” peste care nu se va trece, ceea ce ar putea însemna blocarea negocierilor. S-a aşteptat ca John Kerry să abordeze problema pilotului ucrainean Nadejda Savcenko, condamnată de un tribunal din Rusia la 22 de ani de închisoare. 

Decisă în urma retragerii parţiale a trupelor ruse din Siria, anunţată în 14 martie de preşedintele Vladimir Putin, vizita lui John Kerry la Moscova a fost menită să întărească dialogul cu privire la Siria. "Din partea rusă există o singură persoană care decide şi avem nevoie să fim cu această persoană în aceeaşi cameră şi să evaluăm ceea ce este posibil"
 a declarat un responsabil american. Delegaţia americană a avut o atitudine prudentă legat de rezultatele vizitei şi a insistat asupra faptului că scopul principal este identificarea poziţiei lui Vladimir Putin cu privire la Siria - nepunându-se problema convingerii liderului de la Kremlin să-şi schimbe părerea.
John Kerry s-a întâlnit în 24 martie cu şeful diplomaţiei ruse, Serghei Lavrov, şi cu preşedintele Vladimir Putin, la Kremlin. Ulterior, a avut o întrevedere  cu ministrul de Externe al Germaniei, Frank-Walter Steinmeier, aflat, la rândul său în vizită oficială în capitala rusă.  
Chiar dacă au mediat împreună armistuţiul în Siria, Washingtonul şi Moscova au opinii diferite în privinţa plecării preşedintelui sirian de la putere. Din perspectiva Washingtonului, plecarea lui Bashar al-Assad este o condiţie esenţială pentru ca negocierile de pace între regimul de la Damasc şi opoziţia siriană, desfăşurate la Geneva cu parriciparea emisarului ONU pentru Siria, Staffan de Mistura, să reuşească. 

Potrivit Moscovei, doar alegătorii sirieni au dreptul să decidă soarta lui Bashar al-Assad,  iar alegerile organizate de ONU în Siria nu pot avea loc mai devreme de 18 luni. Fără o garanţie privind plecarea lui Bashar al-Assad, opoziţia siriană ar putea refuza să participe la alegeri. 

Convorbirile Putin-Kerry-Lavrov, calificate drept productive 

Secretarul de stat american, John Kerry, a declarat că discuţiile despre Siria şi Ucraina purtate la Moscova cu preşedintele Vladimir Putin şi cu  ministrul rus de Externe, Serghei Lavrov, au fost „productive”. La începutul întrevederii, John Kerry afirmase că „fragilul” armistiţiu din Siria a generat „anumite progrese” - cu menţiunea că „ar dori să vadă o reducere mai accentuată a ostilităţilor şi un flux mai important de ajutoare umanitare”. La rândul său, Serghei Lavrov a menţionat că „vrea să discute” despre „cum poate ajuta comunitatea internaţională la rezolvarea crizei ucrainene”.
După întrevederea de patru ore cu liderul de la Kremlin, John Kerry a precizat că i-a împărtăşit acestuia viziunea Statelor Unite asupra paşilor pentru asigurarea încetării reale a focului în estul Ucrainei şi eliberarea pilotului ucrainean Nadejda Savcenko, deţinută în Rusia. Ministrul rus de Externe, Serghei Lavrov, a precizat că Rusia doreşte ca Statele Unite „să preseze Ucraina să îndeplinească acordurile de pace de la Minsk”, promiţând că va acţiona simetric în cazul separatiştilor pro-ruşi.
Washingtonul rămâne ataşat integrităţii teritoriale a Ucrainei, a afirmat secretarul de stat american, John Kerry, în cursul unei conferinţe de presă organizată la finalul a patru ore de discuţii cu omologul său rus, Serghei Lavrov şi cu preşedintele Vladimir Putin. „Permiteţi-mi să vă spun cu claritate că Statele Unite sunt ferm ataşate de apărarea suveranităţii şi integrităţii teritoriale a Ucrainei, incusiv a Crimeei”.

Discuţiile au purtat şi asupra problemei pacificării Siriei. Washingtonul şi Moscova vor face presiuni pentru a obţine „negocieri directe” între regimul de la Damasc şi opoziţie, care au avut la Geneva o primă rundă de negocieri indirecte fără rezultate concrete, a afirmat şeful diplomaţiei ruse, Serghei Lavrov. „În termeni de sarcini prioritare, am căzut de acord pentru a obţine cât mai rapid lansarea negocierilor directe între delegaţia guvernamentală şi întreg spectrul opoziţiei”
 a declarat şeful diplomaţiei ruse la finalul discuţiilor. John Kerry a evitat să precizeze dacă a discutat cu Vladimir Putin despre soarta lui Bashar Al-Assad, în legătură cu care există divergenţe între Moscova şi Washington, dând asigurări că cele două ţări au căzut de acord asupra faptului că preşedintele sirian „trebuie să facă ce trebuie” şi să se implice în procesul de pace. În timpul vizitei la Moscova, John Kerry a declarat că „Statele Unite ar putea ridica sancţiunile împotriva Rusiei”
 dacă armistiţiul de la Minsk va fi implementat în totalitate.
„Ce este atât de preţios în geanta dumneavoastră”?

Secretarul de stat american, John Kerry, şi-a încheiat, în seara de 25 martie, vizita de două zile la Moscova, axată pe situaţia din Siria şi Ucraina, dar „misterul genţii diplomat cu care a venit în capitala rusă” a rămas nedescifrat. Ce este "atât de preţios în geanta dumneavoastră? Bani pentru o mai bună negociere cu noi"? - a întrebat în glumă preşedintele rus Vladimir Putin în debutul întâlnirii de la Kremlin cu secretarul de stat american. 

Vladimir Putin i-a spus lui John Kerry - pe un ton jumătate serios, jumătate amuzat - că a fost puţin dezamăgit văzând că oficialul american "coboară din avion ducându-şi singur geanta". "Pe de o parte, este o atitudine foarte democratică, dar, pe de alta, mi-am spus: probabil situaţia în SUA nu este atât de bună dacă nu mai există nimeni pentru a-l ajuta pe secretarul de stat să-şi ducă valiza" a continuat liderul de la Kremlin. "Totuşi, economia dumneavoastră merge bine, nu mai are încetiniri. Deci mi-am spus: există desigur ceva preţios în această valiză, ceva ce nu puteţi încredinţa altcuiva" a adăugat Vladimir Putin. "Aţi adus, desigur, bani pentru o mai bună negociere cu noi" a conchis, provocând râsetele asistenţei.
John Kerry nu a rămas fără replică. "Când vom avea posibilitatea să vorbim faţă în faţă, vă voi arăta ce este în geanta mea”. "Aceasta vă va surprinde. Va fi o bună surpriză"
 a afirmat, zâmbind, secretarul de stat american. După discuţii, John Kerry a fost întrebat de ziariştii ruşi ce se afla în servietă. "Este un secret care va rămâne între mine şi preşedintele rus"
 a răspuns oficialul american.
Ministrul german de Externe, la Moscova odată cu John Kerry

Miercuri 23 martie, Rusia a găzduit doi invitaţi străini de rang înalt: secretarul de stat american, John Kerry, şi ministrul german de Externe, Frank-Walter Steinmeier. „Cei doi au venit să discute cu partea rusă problemele din Siria şi Ucraina”. În timpul conferinţei finale de presă, Frank-Walter Steinmeier „în mod diplomatic” a evitat să răspundă la întrebarea legată de prezenţa trupelor ruseşti pe teritoriul Ucrainei. A afirmat că „este necesar să se lucreze la realizarea securităţii în zona de conflict”. La rândul său, Serghei Lavrov a răspuns rapid. „Noi vedem că partea ucraineană încearcă acum să justifice eşecul realizării obligaţiilor asumate”, referindu-se la situaţia dificilă în domeniul securităţii, la „mitica” prezenţă a trupelor ruseşti - care „nu au existat niciodată si nimeni nu a confirmat sau dovedit prezenţa lor”
 a declarat Serghei Lavrov.
Cooperarea în lupta împotriva terorismului, situaţia din Siria şi Ucraina au fost subiectele principale aflate pe agenda discuţiilor miniştrilor de Externe ai Federaţiei Ruse şi Germaniei. Serghei Lavrov a declarat că Rusia aşteaptă ca Europa să-şi unească eforturile în lupta împotriva terorismului. Moscova speră că partenerii europeni vor lăsa deoparte jocurile geopolitice şi îşi vor uni eforturile cu Federaţia Rusă în lupta cu terorismul. „Întrevederea de astăzi dă posibilitatea de a continua dialogul nostru consistent, cu atât mai mult cu cât, în ultimul timp, contactele noastre bilaterale au fost active nu doar la nivelul instituţiilor de politică externă, dar şi pe liniile interparlamentară şi inter-regională" a declarat ministrul rus de Externe, Serghei Lavrov, la începutul întâlnirii cu şeful diplomaţiei germane, Frank-Walter Steinmeier. Potrivit lui Serghei Lavrov, discuţiile reprezintă „o posibilitate bună de a aborda planurile de mai departe în sfera bilaterală" şi „desigur, să facem schimb de opinii privind afacerile internaţionale, care devin tot mai dificile". Ministrul rus de Externe a amintit că Federaţia Rusă şi Germania acţionează împreună în direcţia reglementării crizelor din Ucraina şi din Siria în cadrul formatelor de lucru internaţionale. „Discutăm şi alte probleme actuale contemporane de pe continentul european şi din alte regiuni. Mizez pe un dialog constructiv"
 a afirmat Serghei Lavrov. 
Opinia publică reflectată de presa rusă a perceput dubla vizită la Moscova drept un motiv pentru „a sărbători” sfârşitul izolării diplomatice a Rusiei. „Kerry şi Steinmeier la Moscova: Soarta lumii este decisă la Kremlin” a afirmat Economika segodnia. Dar, „cooperarea locală cu Rusia în Siria nu înseamnă începutul dezghetului” întrucât  „preşedintele Obama continuă să se poziţionete ca adversarul lui Putin” iar „sancţiunile occidentale împotriva Rusiei nu au fost anulate - la fel, retorica anti-occidentală a Moscovei”
.
Şeful diplomaţiei italiene, la Moscova

Italia susţine adâncirea cooperării economice cu Rusia, în pofida sancţiunilor impuse acesteia de Uniunea Europeană, şi se opune prelungirii lor în mod automat, a declarat ministrul italian de Externe, Paolo Gentiloni, aflat într-o vizită la Moscova, în 25 martie.  Decizia privind sancţiunile va trebui precedată în cadrul UE de o discuţie care să evalueze implementarea acordurilor de la Minsk, a subliniat şeful diplomaţiei de la Roma după întâlnirea cu omologul său rus, Serghei Lavrov. . 

Ministrul rus de Externe a reiterat că Moscova nu ridică niciodată problema sancţiunilor în discuţiile cu partenerii săi. Serghei Lavrov şi Paolo Gentiloni au convenit să urgenteze demararea activităţii grupului de lucru ruso-italian în domeniul combaterii noilor ameninţări, având în vedere creşterea pericolului terorist în Europa, fapt  demonstrat şi de atentatele de la Bruxelles. 

Serghei Lavrov a declarat că Rusia este gata să reia cooperarea cu NATO dacă Alianţa va lua o asemenea decizie şi va renunţa la atitudinea negativă faţă de cooperarea cu Moscova. El a salutat opoziţia categorică a omologului său italian faţă de o posibilă intervenţie a NATO împotriva miliţiilor libiene fără acordul Consiliului de Securitate.  Şeful diplomaţiei de la Roma a declarat, la rândul său, că Italia nu pregăteşte nici o misiune militară în Libia şi susţine înfiinţarea în această ţară a unui guvern naţional, capabil să stabilizeze situaţia.
Directorul CIA, în vizită la Moscova

Directorul CIA, John Brennan, a efectuat, în luna martie, o vizită la Moscova, a precizat ministrul adjunct de Externe al Federaţiei Ruse, Oleg Sâromolotov. „Faptul că Brennan a fost aici nici nu era un secret. La Ministerul de Externe al Federaţiei Ruse nu a fost. Ştiu sigur că a fost la Serviciul Federal de Securitate şi încă pe undeva” a declarat Oleg Sâromolotov. 
Potrivit ministrului adjunct de  Externe, vizita lui John Brennan la Moscova şi ulterioara retragere a unei părţi din trupele ruseşti din Siria nu au legătură între ele. 'Evenimentele - vizita lui Brennan şi începerea retragerii celei mai mari părţi din forţele militare ruse - nu au legătură între ele, sunt lucruri total diferite”
 a afirmat oficialul rus. Sâromolotov a subliniat că, în afară de FSB, John Brennan a avut, la Moscova, o serie de întrevederi cu reprezentanţi ai autorităţilor ruse, însă nu a precizat cu cine anume. 
Premierul italian, la Moscova


La începutul lunii martie, premierul Matteo Renzi a făcut o vizită la Moscova unde s-a întâlnit cu preşedintele Vladimir Putin. Italia este un "partener privilegiat" al Rusiei pe scena internaţională, a declarat preşedintele rus, Vladimir Putin, în cursul întrevederii  cu premierul italian. 
Întâlnirea dintre Vladimir Putin şi Matteo Renzi a durat trei ore, fiind abordate subiecte precum criza din Ucraina, conflictul din Libia, rolul Rusiei în Siria şi în combaterea terorismului islamist. "Situaţia din Ucraina rămâne complicată, dar nu mai sunt lupte intense şi nici morţi. Trebuie să se respecte Acordul de la Minsk, pentru deschiderea posibilităţii dialogului între Kiev şi separatişti" a declarat Matteo Renzi.

"Situaţia s-a înrăutăţit în Libia, iar Rusia este în favoarea unei soluţii politice, susţinând eforturile Organizaţiei Naţiunilor Unite" a afirmat Vladimir Putin, îndemnându-l pe Matteo Renzi să intervină în cadrul Uniunii Europene pentru a facilita respectarea de către Kiev a armistiţiului fragil din estul Ucrainei, unde conflictul s-a soldat cu aproximativ 6.000 de morţi. "Italia continuă să fie unul dintre partenerii privilegiaţi ai Rusiei, atât în Europa, cât şi în lume. Nivelul schimburilor comerciale bilaterale a scăzut puţin în actualul context, dar comerţul cu Italia ocupă totuşi un loc important"
 a subliniat  Vladimir Putin.
Stratfor: Rusia se pregăteşte să atace Ucraina

George Friedman, dindatorul şi directorulul Stratfor, susţine că Rusia se pregăteşte pentru o nouă operaţiune militară îndreptată împotriva Ucrainei, care va fi lansată în 2017. George Friedman este de părere că Statele Unite sunt la curent cu planurile Rusiei, motiv pentru care au decis întărirea prezenţei lor armate în Europa de Est. Directorul Stratfor aminteşte că hotărârea a fost luată la scurt timp după vizita secretarului de stat american, John Kerry, la Moscova. Potrivit opiniei lui George Friedman, acest lucru demonstrează că, „deocamdată cel putin, toate eforturile de a ajunge la un dialog constructiv cu Rusia în problema Ucrianei au fost, practic, zadarnice”. 
Expertul american consideră că forţele pe care Pentagonul le va deplasa anul viitor pe teritoriul statelor baltice vor ajuta SUA să prevină "o nouă agresiune rusă", îndreptată împotriva Letoniei, Lituaniei şi Estoniei. În ceea ce priveşte Ucraina, „ar fi rămas neputinciosă în faţa Moscovei dacă nu ar fi fost ajutorul modern acordat de Washington”
 care pentru anul viitor a prevăzut o majorare considerabilă a cheltuielilor  militare pentru Europa.
VARIA

SCHIMBĂRI LA VÂRF ALE COMANDANŢILOR MILITARI AMERICANI

Curtis Scaparrotti îl va înlocui pe Philip Breedlove la Comandamentului European al Forţelor Armate ale SUA

Casa Albă l-a nominalizat pe generalul Curtis Scaparrotti ca următor comandant suprem al Forţelor Aliate din Europa (SACEUR). Generalul de armată cu patru stele, Curtis Scaparrotti, îl va înlocui, ca SACEUR, pe generalul Philip Breedlove - pilot de vânătoare cu peste 3500 ore de zbor la activ, majoritatea pe avionul F-16 - care a îndeplinit funcţia din mai 2013 şi urmează să iasă în rezervă anul acesta. "Experienţa sa în calitate de comandant al diverselor eşaloane, în timp - când s-a confruntat cu probleme de securitate extrem de dificile în punctele cele mai fierbinţi (...) - îi oferă abilităţile necesare pentru Europa şi pentru naţiunea noastră în acest moment"
 a declarat generalul Philip Breedlove, cu referire la Curtis Scaparrotti. 
"Are multă experienţă într-un mediu multinaţional, dobândită atât în Coreea cât şi în Afganistan. Este, deci, obişnuit cu situaţii foarte dificile, cu provocări uriaşe" a declarat generalul Ben Hodges, comandantul trupelor americane din Europa. Secretarul american al Apărării, Ashton Carter, anunţând desemnarea lui Curtis Scaparrotti, l-a caracterizat ca fiind "unul dintre cei mai buni ofiţeri şi comandanţi americani, calităţi de care va avea nevoie în strânsa lui colaborare cu aliaţii şi cu partenerii noştri de încredere din Europa”
.

Curtis Scaparrotti, a cărui numire ca SACEUR a fost aprobată de Alianţă la Bruxelles, este şeful Comandamentului Forţelor Americane din Peninsula Coreea. În perioada 2011- 2012 a fost şeful Comandamentului Comun al ISAF în Afganistan, când numărul militarilor NATO în această ţară s-a ridicat la 140000 - dintre care 100000 de americani. Numirea lui Curtis Scaparrotti are loc în contextul în care forţele americane din Peninsula Coreea au fost plasate, în luna ianuarie, sub alertă maximă în eventualitatea unei provocări din partea Coreei de Nord, în urma testului nuclear efectuat şi asumat de Phenian. Şeful Comandamentului Fortelor Americane din Peninsula Coreea, generalul Curtis Scaparrotti, a dat ordinul în acest sens în timpul unei vizite la baza aeriană Osan, administrată în comun de SUA şi de Coreea de Sud.
Prezenţa militară a Statelor Unite s-a consolidat în Europa prin sporirea desfăşurării de trupe prin rotaţie şi a forţelor de manevră în zona estică a NATO. Cu toate acestea, persistă îngrijorări cu privire la capacitatea NATO de a se mobiliza suficient de rapid în cazul escaladării tensiunilor cu Rusia. Este problema-cheie cu care se va confrunta Scaparrotti în calitate de comandant suprem al Forţelor Aliate din Europa. În acest sens, Curtis Scaparrotti se va putea baza pe experienţa sa din Coreea, cu atât mai mult cu cât şi-a descris misiunea în Peninsulă ca fiind destinată „descurajarea agresiunii” iar „în cazul în care descurajarea eşuează, se trece la apărare”
. 
Ca SACEUR, Curtis Scaparrotti va trebui să acţioneze într-mediu politic complicat, în care punctele de vedere şi percepţiile privind ameninţările ale celor 28 de aliaţi sunt, uneori, în dezacord. În Europa de Est si în Ţările Baltice persistă temerea privind o posibilă ameninţare din partea Rusiei. Polonia şi statele baltice au subliniat necesitatea prezenţei mai solide a NATO în regiune. 

Vincent Brooks, de la comandant al Forţelor americane din Pacific la Comandamentului Forţelor americane din Coreea 

Preşedintele SUA, Barack Obama, îl va numi pe generalul Vincent Brooks, comandantul Forţelor americane din Pacific, în funcţia de şef al Comandamentului Forţelor Americane din Peninsula Coreea. Astfel, generalul Vincent Brooks îl va înlocui pe generalul Curtis Scaparrotti.

Secretarul american al Apărării, Ashton Carter, a declarat că Vincent Brooks are „experienţa operaţională şi managerială necesară pentru a ocupa acest post”
. Generalul Brooks este considerat un susţinător ferm al doctrinei "pivotul Asia", a preşedintelui american Barack Obama, care urmăreşte cu mare atenţie evoluţiile militare din Coreea de Sud, Coreea de Nord şi China.
Avertismentele generalului Breedlove, la final de mandat, privind Rusia

NATO trebuie să-şi consolideze activitatea de patrulare în zona statelor baltice la nivelul unei forţe pregătite de luptă, care să fie capabilă să apere ţările respective pe timp de război, a afirmat, la Vilnius, la sfârşitul lunii martie, Comandantul Suprem în exerciţiu al Forţelor Aliate în Europa (SACEUR), generalul american Philip Breedlove.

Forţa aeriană multinaţională a NATO care patrulează spaţiul aerian al Estoniei, Letoniei şi Lituaniei a fost dublată după ce Rusia a anexat peninsula Crimeea. "Cred că Alianţa trebuie să fie pregătită pentru misiunea de apărare aeriana şi, desigur, noi ca militari avem în vedere acea capabilitate. Forţele de patrulare aeriană şi cele de apărare aeriană sunt concepute pentru două situaţii diferite. Patrularea spaţiului aerian baltic este o misiune pe timp de pace"
 a afirmat Philip Breedlove. 
SUA şi NATO îşi modifică doctrina de apărare, trecând de la "reasigurare la o forţă de disuasiune" în Europa de Est, ca răspuns la "o Rusie agresivă", a declarat, la Riga, comandantul Forţelor Aliate în Europa, generalul american Philip Breedlove. Declaraţia lui Breedlove intervine la o zi după ce Pentagonul a anunţat desfăşurarea în regim permanent, prin rotaţie, a unei brigăzi formate din 4200 de soldati, tancuri şi vehicule blindate în Europa de Est, începând cu februarie 2017. "Suntem gata să luptăm şi să învingem, dacă am ajuns aici. Obiectivul nostru va evolua de la reasigurare la o forţă de disuasiune, inclusiv prin măsuri care îmbunătăţesc major pregătirea noastră globală" a declarat generalul la finalul reuniunii pe care a avut-o cu comandanţii NATO din regiunea baltică. "La est şi la nord avem de a face cu o Rusie resurgentă şi agresivă şi, după cum am observat de-a lungul ultimilor doi ani, Rusia caută în continuare să-şi extindă influenţa asupra ţărilor aflate la frontierele sale sale şi dincolo de ele"
 a subliniat.
Şeful Direcţiei principale de cooperare internaţională din Ministerul rus al Apărării, Serghei Koşelev, a apreciat că generalul american Philip Breedlove, comandantul în exerciţiu al forţelor NATO din Europa, ar încerca să prejudicieze la maximum relaţiile între Rusia şi Alianţa Nord-Atlantică. 'Impresia mea este că ultimele lui declaraţii, în totalitate, vizează un singur lucru - să provoace daune maxime relaţiilor între Rusia şi NATO, astfel încât acestea să fie foarte greu de restabilit'
 a declarat oficialul rus.
Potrivit unui raport întocmit de RAND Corporation, Rusia poate ocupa în doar 36 de ore capitalele ţărilor vulnerabile din NATO. Documentul evidenţiază că, în cel mai optimist scenariu pentru NATO, Rusia poate cuceri tot teritoriul până în capitala Estoniei, Tallinn, în doar 60 de ore. 
Documentul analizează ce s-ar întâmpla dacă Rusia ar invada statele baltice, membre ale NATO, şi cum ar putea fi prevenit un astfel de scenariu. „Concluziile indică un tablou sumbru pentru capacitatea NATO de a-şi apăra cele mai vulnerabile state membre. Lituania, Letonia şi Estonia sunt statele NATO cele mai expuse în cazul unei eventuale invazii ruseşti”. Aflate între Rusia, Belarus - aliat al Moscovei -, enclava rusă Kaliningrad şi Marea Baltică, aceste trei ţări nu au frontieră comună cu alte state NATO, ceea ce le face vulerabile. 

Raportul RAND Corporation a simulat o serie de scenarii de război pentru a înţelege mai bine ce s-ar întâmpla în ipoteza unei invazii ruseşti. Concluzia nu este încurajatoare. "NATO nu poate apăra cu succes teritoriul ţărilor membre vulnerabile". Cel mai optimist scenariu pentru NATO arată că trupele rusesti pot ajunge în 60 de ore în capitala Estoniei. Cel mai sumbru scenariu arată că armata rusă poate ocupa ţările baltice în 36 de ore”
.
PRESIUNE INTERNAŢIONALĂ PENTRU ELIBERAREA PILOTULUI NADEJDA SEVCENKO. RUSIA RISCĂ NOI SANCŢIUNI

Tribunalul din Doneţk, oraş din regiunea rusă Rostov, a condamnat-o pe Nadejda Savcenko, pilot şi parlamentar ucrainean, la 22 de ani de închisoare şi la plata unei amenzi de 30000 de ruble. Nadejda Servcenko a fost găsită vinovată de complicitate la uciderea a doi jurnalişti ruşi în luptele din estul Ucrainei şi de intrarea ilegală în Rusia, în vara anului 2014. Iniţial, procurorii au cerut ca Nadejda Savcenko să fie condamnată la 23 de ani de închisoare şi la plata unei amenzi în valoare de 100000 de ruble.
Erou Naţional în Ucraina, Nadejda Savcenko, în vârstă de 34 de ani, a respins acuzaţiile, subliniind că a fost răpită de separatiştii pro-ruşi în iunie 2014 la Luhansk şi dusă în Rusia în mod ilegal. A intrat de mai multe ori în greva foamei în semn de protest faţă de detenţia sa şi de procesul pe care îl consideră fabricat de Kremlin. În timpul citirii sentinţei, a intonat imnul Ucrainei. A declarat că nu recunoaşte nici tribunalul şi nici verdictul acestuia. De asemenea, a subliniat că va continua greva foamei, indiferent de consecinţe. "Trebuie să înţelegeţi că ne jucăm cu viaţa mea. Miza este mare, iar eu nu am nimic de pierdut" a afirmat. A avertizat că o revoltă populară similară mişcării "Euromaidan" din Ucraina este inevitabilă în Rusia şi a apreciat că preşedintele rus Vladimir Putin "nu se poate agăţa de putere prin sângele oamenilor"
.
„Judecată a fost Ucraina, nu Nadejda Savcenko”


Laureata premiului Nobel pentru literatură în 2015, scriitoarea din Belarus Svetlana Aleksievici, a afirmat că sentinţa pronunţată împotriva Nadejdei Savcenko este „mai mult decât o crimă a puterii” din Rusia arătând că „puterea a înnebunit”. Svetlana Aleksievici, care locuieşte la Berlin, a apreciat că la tribunalul de la Doneţk „nu Nadejda Sevcenko a fost judecată, ci a fost judecată Ucraina”.

 
Scriitoarea a promis să pledeze în continuare cauza eliberării Nadejdei Savcenko, pe care a calificat-o drept “foarte curajoasă”. Alături de aproape 300 de personalităţi internaţionale din lumea culturii, ştiinţei şi afacerilor, Svetlana Aleksievici este semnatara unui apel adresat liderilor europeni îndemnaţi “să facă tot posibilul”
  pentru eliberarea militarei ucrainene.

Human Right Watch a precizat că pilotul şi parlamentarul ucrainean Nadejda Savcenko a avut parte de un proces nedrept. „Verdictul este unul nejustificat şi nu poate rămâne în vigoare”
 a declarat Hugh Williams, directorul al organizaţiei pentru Europa şi Asia Centrală. 

Membri ai Parlamentului European cer sancţiuni pentru Putin

Membri ai Parlamentului European i-au solicitat Înaltului Reprezentant UE pentru Politică Externă, Federica Mogherini, să impună sancţiuni pentru preşedintele rus Vladimir Putin şi pentru alte 28 de persoane din cauza tratamentului "ilegal" aplicat pilotului ucrainean Nadejda Savcenko. În total, 57 de eurodeputaţi au semnat o scrisoare în care prezintă o listă de nume ale unor cetăţeni ruşi şi separatişti proruşi din estul Ucrainei pe care-i acuză de faptul că sunt "responsabili de decizia politică de răpire" a Nadejdei Savcenko, de "transportarea ei pe teritoriul Rusiei, deţinerea  ilegală şi fabricarea acuzaţiilor care-i sunt aduse"
. 

În afară de numele lui Vladimir Putin, pe "lista neagră" mai apar cel al directorului Serviciului Federal rus de Securitate (FSB) Aleksandr Bortnikov, al preşedintelui Comisiei pentru Politică Externă din cadrul Dumei de Stat, Aleksei Puşkov, ale unor procurori şi judecători ruşi şi al liderului separatist prorus din estul Ucrainei, Igor Plotniţki. Semnatarii scrisorii cer ca lui Vladimir Putin şi celorlalte persoane de pe listă să le fie interzisă eliberarea de vize UE, să le fie blocate activele şi să le fie confiscate proprietăţile pe care le deţin pe teritoriul statelor membre ale Uniunii Europene.

Obama i-a cerut lui Putin eliberarea pilotului Nadejdei Savcenko

Preşedintele american, Barack Obama i-a cerut omologului său rus, Vladimir Putin, să o elibereze pe Nadejda Savcenko. Barack Obama i-a menţionat lui Vladimir Putin, în timpul unei discuţii telefonice, că eliberarea pilotului ucrainean este necesară pentru îndeplinirea acordurilor de pace de la Minsk. Acestea prevăd că părţile implicate în conflictul din estul Ucrainei trebuie să elibereze toţi prizonierii. La Kiev, ambasadorii ţărilor membre G7 au exprimat „îngrijorări serioase” în legătură cu situaţia Nadejdei Savcenko. 

Marina Poroşenko, soţia preşedintelui Ucrainei, i-a cerut soţiei preşedintelui Statelor Unite, Michelle Obama, să se alăture campaniei pentru eliberarea Nadejdei Savchenko. "Sper că vocea dumneavoastră nu numai că se va alătura campaniei internaţionale pentru eliberarea şi întoarcerea acasă a Nadejdei Savchenko, dar va da, de asemenea, un nou impuls procesului de eliberare a celorlalţi cetăţeni ucraineni” deţinuţi de “sistemul represiv rus”.
 Marina Poroşenko a amintit că Nadejda Sebvenko figurează printre cele 20 de femei “prizonieri politici şi de conştiinţă” a căror eliberare a fost susţinută de guvernul SUA, printr-o campanile iniţiată în septembrie 2015. De asemenea, a subliniat că viitorul Nadejdei Savchenko depinde de “unitatea eforturilor şi de solidaritatea comunităţii internaţionale”, dar şi de “presiunea asupra administraţiei”
 de la Moscova.

Kievul propune Moscovei eliberarea a doi militari ruşi în schimbul pilotului ucrainean

Petro Poroşenko a declarat că este gata “să o schimbe pe Nadia Savcenko”, pilotul militar ucrainean condamnat în Rusia la 22 de ani de detenţie, “cu doi militari ruşi capturaţi de forţele ucrainene în estul ţării”. Petro Poroşenko a afirmat că omologul său rus, Vladimir Putin, i-ar fi “promis în trecut” că va accepta un asemenea schimb.

 „Preşedintele Putin a declarat că, după aşa numita decizie a instanţei, Nadia Savcenko va fi întoarsă în Ucraina. Acum a venit momentul potrivit pentru îndeplinirea promisiunii” a afirmat preşedintele ucrainan. „La rândul meu, sunt gata să întorc Rusiei doi militari ruşi arestaţi pe pământul nostru pentru participarea în agresiunea armată împotriva Ucrainei”
. 
Pe de altă parte, Petro Poroşenko a declarat că a cerut Consiliului Naţional de Securitate să ia în considerare impunerea de sancţiuni împotriva unor oficialităţi ruse implicate în cazul pilotului ucrainean Nadejda Savcenko.

“Un schimb de prizonieri ar fi posibil” - “un schimb de prizonieri” nu ar fi posibil


Şeful administraţiei prezidenţiale de la Moscova, Serghei Ivanov, a declarat că “un eventual schimb de prizonieri cu implicarea pilotului ucrainean Nadejda Savcenko ar fi”, teoretic, “posibil”, însă doar în conformitate cu legislaţia Federaţiei Ruse. Serghei Ivanov a menţionat că o asemenea decizie poate fi luată doar de preşedintele ţării.


Purtătorul de cuvânt al Kremlinului a declarat că pilotul ucrainean Nadejda Savcenko îşi va ispăşi pedeapsa de 22 de ani de închisoare la care a fost condamnată de un tribunal rus, în pofida încercărilor Kievului să o schimbe cu doi prizonieri ruşi din Ucraina. „Situaţia este câte se poate de simplă: Savcenko este condamnată. Ea îşi va ispăşi pedeapsa”
 a declarat Dmitri Peskov. Pe de altă parte, Dmitri Peskov a precizat că preşedintele Vladimir Putin nu a luat vreo decizie privitoare la propunerea liderului ucrainean Petro Porşenko.

“Cinci principii directoare" în relaţia Uniunii Europene cu Rusia

Miniştrii de Externe ai statelor membre UE au convenit în mod unanim asupra a "cinci principii directoare" ale politicii blocului comunitar faţă de Rusia. Anunţul a fost făcut de Înaltul Reprezentant UE pentru Politică Externă, Federica Mogherini.

Astfel, Rusia trebuie să respecte şi să implementeze în totalitate acordurile de la Minsk. Bruxelles-ul nu va recunoaşte anexarea "ilegală", în martie 2014, a Crimeei de către Rusia. Consolidarea relaţiilor UE "cu partenerii noştri din Europa de Est” şi cu alte state  “inclusiv din Asia Centrală" şi independenţa energetică a Uniunii Europene reprezintă, totodată, “principii ferme”, a declarat Federica Mogherini.

S-a convenit, de asemenea, asupra necesităţii unui "angajament (…) cu Rusia în probleme de politică externă" - între care războiul din Siria şi lupta împotriva terorismului. "Voinţa unei susţineri tot mai solide a societăţii civile ruse"
 este al cincilea principiu convenit, a declarat şefa diplomaţiei europene.

PREŞEDINTELUI BARACK OBAMA, ÎN CUBA ŞI ARGENTINA

Vizită istorică la Havana

Preşedintele american, Barack Obama, a făcut o vizită istorică de trei zile în Cuba. Vizita - prima a unui preşedinte american din ultimii 88 de ani - ar fi fost de neconceput până în decembrie 2014, când Barack Obama şi Raul Castro au convenit să reia legăturile diplomatice între SUA şi Cuba, îngheţate din 1959, când, în urma revoluţiei cubaneze, a fost înlăturat de la putere guvernul pro-american din epocă. Barack Obama a devenit primul preşedinte american în exerciţiu care păşeşte pe teritoriul cubanez, după Calvin Coolidge în 1928, când participase la un summit pan-american. Acompaniat de soţia sa, Michelle şi de cele două fiice, Malia şi Sasha, Barack Obama - promotor al dialogului diplomatic -, a dorit să adreseze un mesaj poporului cubanez şi, în acelaşi timp, să consolideze relaţiile cu Cuba. 

Importante dispozitive de poliţie au fost mobilizate pentru a asigura securitatea acestei vizite. Imagini cu Barack Obama şi Raul Castro au fost afirşate în centrul vechi al Havanei. Pe străzile capitalei cubaneze au fost arborate drapele americane.

De la decizia de normalizare a relaţiilor, cele două ţări şi-au restabilit legăturile diplomatice, au semnat acorduri comerciale privind telecomunicaţiile şi serviciile aeriene şi au extins cooperarea în domeniul poliţienesc şi în cel al protecţiei mediului. 

Există, însă, în continuare, divergenţe majore între cele două ţări, în special legat de embargoul impus de 54 de ani Cubei de către Statele Unite. Barack Obama a cerut Congresului american abrogarea embargoului, însă încercarea a fost blocată de liderii republicani. Pe de altă parte, preşedintele american s-a folosit de competenţele sale executive pentru a facilita comerţul şi a relaxa restricţiile de călătorie.

Cuba este nemulţumită, de asemenea, de controlul exercitat de SUA asupra bazei navale de la Guantanamo Bay dar şi de sprijinul american faţă de disidenţi şi posturi de radio şi de televiziune anti-comuniste care reuşesc să emită în Cuba. La sfârşitul lunii februarie, Casa Albă a prezentat Congresului american un plan, potrivit căruia cei 91 de deţinuţi din închisoarea Guantanamo să fie transferaţi în alte penitenciare, iar controversatul centru din Cuba să fie închis. Potrivit proiectului, între 30 şi 60 de suspecţi de terorism, consideraţi prea periculoşi pentru a fi eliberaţi, ar trebui să ajungă în închisori de pe teritoriul SUA - ceilalţi urmând să fie transferaţi în alte ţări. Costurile pentru implementarea acestui plan ar putea ajunge la 475 de milioane de dolari - dar, pe termen lung,  ar permite economisirea a 85 de milioane de dolari anual. 
Închisoarea Guantanamo are o reputaţie de temut din cauza zvonurilor despre torturarea deţinuţilor de către gardieni. Barack Obama luptă, din anul 2009, să o închidă, aceasta fiind una dintre promisiunile sale electorale. Proiectul trebuie aprobat de Congres. Centrul de detenţie a fost deschis în 2002, în urma atentatelor din 11 septembrie 2001. 

SUA critic, în schimb, politica partidului unic şi represiunea împotriva oponenţilor politici în Cuba. Potrivit unor disidenţi, poliţia cubaneză a reţinut pentru scurt timp peste 200 de activişti în zilele de dinaintea vizitei. Organizaţii ale disidenţilor cubanezi şi-au exprimat speranţa, într-o declaraţie publică transmisă cu o zi înaintea sosirii preşedintelui american, că vizita lui Barack Obama la Havana va putea contribui la încetarea represiunii împotriva opozanţilor.

Aşteptări majore ale disidenţilor cubanezi

Organizaţii ale disidenţilor cubanezi şi-au exprimat speranţa că vizita istorică a preşedintelui american, Barack Obama, la Havana va putea contribui la încetarea represiunii opozanţilor. Un colectiv al organizaţiilor de activişti a salutat sosirea liderului de la Casa Albă în Cuba, considerând-o "un nou pas înainte" în procesul de normalizare a relaţiilor între Washington şi Havana, început în decembrie 2014. În documentul lor, disidenţii au declarat că speră ca prezenţa  preşedintelui Statelor Unite să contribuie la „o schimbare radicală" în „comportamentul autorităţilor" în ceea ce priveşte respectarea drepturilor omului. Schimbarea de atitudine a administraţiei cubaneze ar trebui, în opinia lor, să înceapă prin "încetarea represiunii şi a folosirii violenţei fizice împotriva tuturor activiştilor politici şi ai pentru drepturile omului". Vizita lui Barack Obama în Cuba este „o şansă pentru ca întreaga clasă politică guvernantă din Cuba să înţeleagă că nu mai este loc pentru filosofia „fortăreţei asediate” care califică orice disident ca trădător"
 s-a subliniat în document.

Potrivit unei scrisori publicate anterior vizitei, preşedintele american a promis organizaţiei Doamnelor în Alb, formată din soţii ale foştilor deţinuţi politici cubanezi, că va vorbi direct cu Raul Castro despre obstacolele care există în Cuba pentru exercitarea deplină a libertăţilor civile. Asociaţia Doamnelor în Alb este considerată ilegală în Cuba, iar membrele sale denunţă frecvent arestări şi alte acţiuni ale poliţiei vizând împiedicarea desfăşurării activităţilor acesteia.

Puterea de la Havana neagă existenţa prizonierilor politici în Cuba şi declară că arestările sunt consecinţa unor delicte penale. Şeful diplomaţiei cubaneze, Bruno Rodriguez, a declarat că Havana nu va negocia cu Washingtonul nici o schimbare a politicii sale în urma vizitei preşedintelui American, Barack Obama.

Regimul călătoriilor între SUA şi Cuba a fost relaxat


Administraţia de la Washington a relaxat regimul călătoriilor dintre SUA şi Cuba. Măsura a fost adoptată în contextul vizitei preşedintelui american, Barack Obama, la Havana. Astfel, vizitele în scop educaţional sunt acum premise - însă, călătoriile în scop turistic rămân, deocamdată, interzise pentru americani. De asemenea, noile reguli permit băncilor de la Washington să proceseze tranzacţiile financiare din Cuba. Totodată, Washingtonul a anunţat că va avea servicii poştale directe cu Havana, după mai bine de 50 de ani. Până acum, corespondenţa dintre SUA şi Cuba trebuia redirecţionată printr-o altă ţară.


În cadrul unei conferinţe de presă, susţinută la ambasada Statelor Unite din Havana, Barack Obama a declarat că această vizită este “o oportunitate perfectă” pentru a cunoaşte poporul cubanez şi pentru a întări legăturile acestuia cu poporul american. "Mai mulţi americani vin în Cuba: reprezentanţi ai societăţii civile, ai diferitor grupuri religioase, oameni de afaceri, studenţi, tineri. Toţi oferă mai multe oportunităţi poporului cubanez pentru a-şi îmbunătăţi viaţa"
 a declarat preşedintele Statelor Unite.

Întâlnirea Barack Obama - Raul Castro, “o discuţie sinceră”


Vizita la Havana reprezintă "o nouă zi" în relaţiile dintre Cuba şi Statele Unite. Declaraţia a fost făcută de preşedintele american, Barack Obama, în cadrul unei conferinţe de presă susţinută împreună cu omologul său cubanez, Raul Castro. Anterior, cei doi oficiali au avut o întrevedere privată, în cadrul căreia au discutat despre îmbunătăţirea relaţiilor bilaterale.

"Cuba este un stat suveran, iar viitorul acestei ţări depinde de cubanezi, în nici un caz de altcineva. Cred că vom face tot ce ne stă în putinţă pentru a putea admira întreaga frumuseţe a relaţiilor noastre" a afirmat  Barack Obama. Liderul de la Casa Albă a menţionat că Washingtonul va continua să aibă "discuţii sincere" cu autorităţile cubaneze asupra subiectelor care deranjează. Printre acestea se numără respectarea drepturilor omului.

La rândul său, Raul Castro i-a cerut lui Barack Obama stoparea embargoului comercial şi financiar impus Cubei de Statele Unite din anul 1962, şi returnarea bazei navale de la Guantanamo. Liderul cubanez a avertizat că acestea sunt principalele obstacole în calea normalizării relaţiilor dintre Washington şi Havana.

În cadrul conferinţei de presă, preşedintele Cubei s-a enervat când un jurnalist l-a întrebat despre deţinuţii politici din ţara sa şi a dat asigurări că nu există astfel de prizonieri.  "Daţi-mi acum lista persoanelor deţinute politic şi eu le voi elibera. Dacă îmi oferiţi o astfel de listă aceşti oameni vor fi eliberaţi până dimineaţă"
.

Preşedintele american, Barack Obama, a lansat un apel la asigurarea libertăţilor politice în Cuba, inclusiv a libertăţii de exprimare şi religioasă. „Am venit aici să îngrop ultimele rămăşiţe ale Războiului Rece în Americi”
 a afirmat Barack Obama în prezenţa liderului cubanez, Raul Castro, într-un discurs rostit la Grand Theater din Havana şi transmis de televiziunea cubaneză.  

Reacţie dură a lui Fidel Castro după vizita preşedintelui american

Fidel Castro i-a scris lui Barack Obama după vizita acestuia la Havana. "Nu avem nevoie de cadourile voastre imperialiste!", i-a transmis fostul lider cubanez preşedintelui SUA. În mesajul său, Fidel Castro a susţinut că Havana nu va uita neînţelegerile din trecut. Liderul istoric al Cubei a calificat drept "siropoase" discursurile preşedintelui SUA din timpul vizitei sale la Havana. "Suntem în stare să ne producem singuri alimentele şi bogăţiile materiale. Nu avem nevoie ca imperiul să ne dea cadouri, oricare ar fi acelea". Retras de la putere în 2006, Fidel Castro va împlini 90 de ani în această vară.

Anterior vizitei lui Barack Obama în Cuba, apăruseră ştiri legate de o posibilă întâlnire a preşedintelui american cu Fidel Castro. Zvonurile fuseseră alimentate de o declaraţie a liderului de la Casa Albă legată de faptul că “nu exclude” să-l întâlnească “într-o zi” pe Fidel Castro.  „Dacă starea de sănătate îi permite, l-aş putea întâlni, aş fi fericit să-l întâlnesc, pentru a închide acest capitol al Războiului Rece”
 a afirmat Barack Obama.

Ben Rhodes, consilierul preşedintelui american, a infirmat idea unei întâlniri între Barack Obama şi Fidel Castro, menţionând că preşedintele american a vorbit „la modul general”. „Nu avem prevăzută o întâlnire cu Fidel Castro în această deplasare” a precizat Ben Rhodes, cu menţiunea că “nici Washingtonul şi nici Havana nu au evocat o astfel de posibilitate în timpul pregătirii acestei vizite istorice”
.

Barack Obama, în Argentina 

Preşedintele american, Barack Obama, a făcut o vizită de 48 de ore în Argentina. Prin această vizită, liderul de la Casa Albă a dorit să-şi exprime sprijinul pentru noul guvern al preşedintelui Mauricio Macri, după ani îndelungaţi de dispute între SUA şi precedent administraţie argentiniană. 

Barack Obama s-a întâlnit cu omologul său argentinian, Mauricio Macri pentru a discuta despre probleme economice şi despre relansarea relaţiilor dintre cele două ţări, foarte tensionate în timpul mandatelor preşedinţilor de stânga Nestor Kirchner şi Cristina Kirchner. Este prima oară în ultimele aproape două decenii când un preşedinte al Statelor Unite efectuează o vizită oficială în Argentina după Bill Clinton, în anul 1997. În anul 2005, preşedintele George W. Bush s-a aflat în Argentina pentru a participa la summit-ul Americilor, în staţiunea  Mar del Plata, “unde mai mulţi şefi de stat sud-americani au protestat împotriva proiectului său de a crea o zonă de liber-schimb continental. Printre aceştia s-au numărat preşedintele argentinian, Nestor Kirchner şi preşedintele venezuelean, Hugo Chavez”
. 
Aflat în vizită în Argentina, preşedintele Statelor Unite, Barack Obama, a adus un omagiu victimelor represiunii dictatoriale argentiniene cunoscută drept „războiul murdar”. Documente evidenţiate la Washington au arătat că oficialităţile Statelor Unite din epocă au sprijinit puciul. 

GERMANIA: DERIVĂ ELECTORALĂ SPRE EXTREMA DREAPTA

Aproximativ 13 milioane de germani au fost chemaţi la urne în cadrul alegerilor regionale din landurile Renania-Palatinat, Baden-Württemberg şi Saxonia-Anhalt, considerate un important test electoral cu 18 luni înaintea alegerilor legislative. Pe fondul crizei imigranţilor, sondajele anterioare scrutinului regional indicau că alegerile ar putea marca ascensiunea dreptei populiste în defavoarea partidelor tradiţionale. Germania se află în fierbere după ce şi-a deschis porţile, în anul 2015, pentru peste un milion de solicitanţi de azil. După o primă fază în care aceştia au fost întâmpinaţi cu bunăvoinţă, au urmat incendierea unor centre de primire şi scandalizarea populaţiei de agresiunile sexuale comise la Köln. În aceste condiţii, tot mai mulţi germani par să se îndrepte spre dreapta populistă care cere, în principal, închiderea frontierelor. Alternative für Deutschland (AfD), formaţiune politică înfiinţată cu trei ani în urmă ca formă de opoziţie la euro, era creditată cu scoruri între 9%-19%, în funcţie de land.  Astfel, în Saxonia-Anhalt, cu 19% în sondaje, AfD concura, pentru poziţia de a doua forţă cu Die Linke, partid al stângii radicale. În Baden-Württemberg, regiune cu cel mai scăzut şomaj - doar 4% - potrivit sondajelor CDU putea pierde până la 10% faţă de scrutinul precedent. În schimb, populiştii erau creditaţi cu 11%. În Renania-Palatinat, AfD era creditată cu 9% din voturi. 


Alternativa pentru Germania a intrat în alegeri cu sloganuri precum „Păziţi graniţele!”.„Puneţi capăt haosului adus de cei care cer azil!” Cu aceste mesaje formaţiunea a obţinut 24,1% din sufragii în landul Saxonia-Anhalt, 15,1% în Baden-Wurttemberg şi peste 12% în Renania-Palatinat, clasându-se pe locul trei şi intrând în cele trei parlamente de land. În aceste condiţii este de aşteptat ca AfD să ajungă în Bundestag în viitoarea legislatură. AfD a sugerat că poliţiştii ar putea să împuşte imigranţii pentru a preveni intrarea lor în ţară. „În alegerile acestea vedem în primul rând că electoratul fuge de partidele mari către al nostru” a afirmat Frauke Petry, preşedinta AfD. Frauke Petry şi alţi lideri AfD au declarat că partidul se pregăteşte pentru o opoziţie puternică în parlamentele landurilor. "Am vizat să lucrăm în opoziţie de mult timp, înaintea acestei campanii" a declarat Faulke Petry. "Aceasta este o forţă politică tânără, aşadar este normal să începem în opoziţie. Putem influenţa lucrurile şi de aici"
 a adăugat. Votul în favoarea AfD relevă un viraj către extrema dreapta. În istoria politică recentă a Germaniei nu a mai existat o organizaţie politică fără o platformă clară care să se bucure de o ascensiune precum AfD.

Conservatorii cancelarului Angelei Merkel au fost învinşi în două dintre cele trei landuri. Cea mai dureroasă înfrângere a fost înregistrată în fief-ul istoric, Baden-Württemberg, unde UCD a obţinut 27% dintre voturi. Partidul Angelei Merkel a fost devansat de ecologişti, care au obţinut 30,3% din voturi. În Renania-Palatinat, UCD a fost înfrântă de SPD - 31,8% faţă de, respectiv, 36%.
Imigranţii, în centrul dezbaterilor 

Impulsionată de Angela Merkel anul trecut, politica de acceptare a imigranţilor - 1,1 milioane în 2015 - s-a aflat în centrul dezbaterilor, iar scorurile obţinute de Alternativa pentru Germania arată dimensiunea opoziţiei faţă de o astfel de atitudine a cercurilor decizionale. În pofida rezultatelor, importanţi responsabili politici au exclus o schimbare a atitudinii cancelarului german faţă de refugiaţi.  Guvernul german a precizat că va menţine "cursul" politicii privind refugiaţii. "Guvernul federal continuă din toate puterile sale cursul politicii privind refugiaţii la nivel naţional şi internaţional" a precizat purtătorul de cuvânt al Executivului, Steffen Seibert. "Avem o linie clară în ceea ce priveşte refugiaţii şi o vom menţine"
 a afirmat Sigmar Gabriel, vicecancelar şi şef al social-democraţilor, parteneri în coaliţia de guvernare condusă de Angela Merkel. Rezultatul este cu atât mai dezamăgitor pentru guvern cu cât, deşi SPD a câştigat în Renania-Palatinat, este sub nivelul de 15% în alte două regiuni şi este talonat de populişti. Este pus în discuţie principiul marilor partide, iar SPD a suferit "o catastrofă structurală" iar CDU traversează “o criză adâncă”
. Însă, deşi "în calitate de şef de partid", Angela Merkel a suferit "o înfrângere răsunătoare", "poziţia sa în criza refugiaţilor nu a fost sancţionată"
 întrucât ecologiştii au câştigat în Baden-Wurttemberg şi SPD în Renania-Palatinat, în pofida faptului că promovează aceeaşi politică.

Secretarul general al CDU, Peter Tauber, a anticipat "vremuri dificile", cu menţiunea că “nu se aşteaptă" la o schimbare de direcţie a Angelei Merkel privind imigranţii. "Cine din CDU ar putea vrea şi să o constrangă să o facă?". Pentru şeful CSU, Horst Seehofer, aliatul bavarez al CDU care se opune politicii promovate de Angela Merkel, "răspunsul" la un astfel de rezultat "nu poate fi: continuăm ca înainte". Pe de altă parte, însă, avansul AfD, care şi-a multiplicat derapajele verbale anti-imigranţi, îngrijorează oamenii politici “într-o ţară care caută în continuare exemplaritatea morală după ororile naziste”
.    

Vicepreşedintele Uniunii Creştin Democrate, Armin Laschet, a afirmat că oamenii politici responsabili nu trebuie “să se încline în faţa AfD şi să-i imite retorica”. Winfried Kretschmann, premierul ecologist al landului Baden-Württemberg, a abordat o atitudine similară. „Trebuie să facem totul pentru a împiedica populismul de dreapta să pătrundă în mijlocul societăţii“
. 

Poziţie fragilizată în UE 

Problemele electorale afectează poziţia Angelei Merkel la scară europeană, unde refuzul său de a închide porţile Uniunii Europene în faţa afluxului de imigranţi este criticat de numeroase state membre UE. Cancelarul german susţine soluţii de primire a refugiaţilor la scară europeană. A criticat ţările aflate pe aşa-numita “rută balcanică” pentru faptul că şi-au închis graniţele, forţând, astfel, zeci de mii de persoane să rămână în Grecia, în condiţii aspre. Însă, înalţi oficiali germani, printre care ministrul de Interne, Thomas de Maizière, au salutat decizia închiderii “rutei balcanice” care a avut ca efect reducerea cu 33% a sosirilor de imigranţi în Germania. Angela Merkel "profită mai mult decât toţi ceilalţi de închiderea graniţelor” Cancelarul german “trebuie să dea explicaţii după aceste alegeri mai mult ca niciodată"
. 

KAZAHSTAN: PARTIDUL PREŞEDINTELUI NURSULTAN NAZARBAEV , RECONFIRMAT CU 82% DIN VOTURI

În Kazahstan au avut loc alegeri anticipate pentru Majilis - Camera inferioară a Parlamentului. Observatorii au anticipat că partidul Nur Otan al preşedintelui Nursultan Nazarbaev îşi va păstra controlul în Parlament. Aproximativ 9,8 milioane de alegători au fost chemaţi la urne, fiind deschise peste 9800 de secţii de votare. Analiştii politici din Kazahstan şi-au îndreptat atenţia asupra fiicei preşedintelui, Dariga Nazarbaeva, care deţinea funcţia de vicepremier. Se aştepta ca Dariga Nazarbaeva să-şi părăsească postul pentru a deveni deputat, consolidându-şi poziţia de potenţial succesor al tatălui său. Nursultan Nazarbaev se află la conducerea Kazahstanului din 1991, fiind reales în 1999, 2005, 2011 şi 2015 cu peste 80% din voturi. În 1995, mandatul său a fost prelungit până în 2000, printr-un referedum. 

Autorităţile electorale din Kazahstan au precizat că partidul Nur Otan al preşedintelui Nursultan Nazarbaev a obţinut peste 82% din voturi la alegerile parlamentare din martie. Au mai depăşit pragul electoral de 7% două formaţiuni aliate ale partidului Nur Otan - Partidul Comunist al Poporului, cu 7,15%, şi partidul Ak Zhol, cu 7,17%. Nici un alt partid nu a accedat în Parlamentul cu 107 locuri, astfel încât componenţa politică a acestuia rămâne neschimbată faţă de legislatura precedentă. Înaintea votului, liderul Partidului Naţional Social Democrat, Zharmakhan Tuyakbay, a catalogat rivalii electorali drept "clone" ale partidului Nur Otan al lui Nursultan Nazarbaiev. "Sistemul politic din Kazahstan este un lanţ vertical de putere construit în jurul cultului personalităţii"
.  
Prezenţa la urne a fost de 77,1% a relevat un sondaj realizat de Institutul pentru Democraţie kazah. "Avem un sistem prezidenţial" a spus Nursultan Nazarbaev după ce a votat la Astana."Am putea discuta despre o redistribuire a puterii între diferite zone - Preşedinţie, Parlament şi Guvern"
. Potrivit Europa liberă, alegerile din Kazahstan nu au fost considerate vreodată libere şi corecte de observatorii occidentali.  

OSCE critică alegerile din Kazahstan 
Partidul preşedintelui Nursultan Nazarbaev, Nur Otan, a câştigat cu o majoritate zdrobitoare alegerile legislative desfăşurate în Kazahstan, iar OSCE a precizat că scrutinul nu a respectat angajamentele autorităţilor de la Astana faţă de un scrutin democratic. Alte două formaţiuni, Comuniştii şi Ak Zhol, au trecut pragul de 7% necesar  accederii în Parlament, ceea ce presupune că în următorul mandat Camera inferioară a forului legislativ de la Astana va cuprinde aceleaşi trei partide. Partidul Social-Democrat, Birlik (Unitate) si Auyl (Satul) au obtinut rezultate inferioare pragului de 7%. 

„Kazahstanul are, încă, în mod evident, un drum lung de parcurs pentru respectarea angajamentelor sale privind alegerile, deşi s-au observat unele progrese”
 a afirmat Marietta Tidei, coordonator special al OSCE pentru monitorizarea alegerilor. Potrivit Comisiei Electorale Centrale din Kazahstan, prezenţa la acest scrutin a fost de 77,1%
FLASH. OPINII DE PRESĂ
Criza refugiaţilor „este una mondială”

Courrier International preia declaraţiile secretarul de stat american, John Kerry, potrivit căruia criza refugiaţilor „este una mondială”. Oficialul de la Washington a avertizat că problema refugiaţilor „nu este o provocare regională, ci un test pentru noi toţi”
.

Le Point menţionează că sute de refugiaţi au încercat “să forţeze trecerea între Grecia şi Macedonia, în incidente fiind rănite numeroase persoane”. Publicaţia precizează, în context, că “Macedonia este prima ţară de pe ruta Balcanilor, folosită de imigranţii care sosesc pe insulele greceşti de pe coastele Turciei şi care vor să ajungă în ţările Europei centrale şi de nord”. O nouă piedică în calea refugiaţilor ar putea fi ridicată de Croaţia, care a anunţat că intenţionează să “desfăşoare armata” pentru a ajuta “forţele poliţieneşti să stăvilească fluxul imigranţilor”
.
Restricţiile impuse de mai multe ţări europene au făcut ca zeci de mii de persoane să rămână blocate în Grecia, menţionează Kathimerini. “Autorităţile de la Atena au solicitat 480 de milioane de euro pentru a găzdui 100000 de refugiaţi” pe teritoriul elen. Comisia Europeană a anunţat că “va propune un plan de ajutor financiar pentru toate statele membre ale UE afectate” de fluxul imigranţilor. Aflat într-un turneu în Grecia pentru a susţine ţările din prima linie a crizei refugiaţilor, „preşedintele Consiliului European, Donald Tusk, afirmă că ţările europene nu vor mai permite tranzitarea teritoriului lor de către imigranţii economici”
.

Comisia Europeană a anunţat înfiinţarea un fond de urgenţă, în valoare de până la 700 de milioane de euro, în următorii trei ani, “cu scopul ajutorării ţărilor europene grav afectate de criza imigranţilor”. Cancelarul german, Angela Merkel, a precizat că amploarea provocării necesită „întreaga forţă şi solidaritate a Europei”
 cu ţările serios afectate. 

Tensiunile se acumulează, “alimentând violenţele şi făcând jocul călăuzelor”, a subliniat Adrian Edwards, purtătorul de cuvânt al Comisariatului ONU. Generalul american Philip Breedlove a apreciat că “exodul imigranţilor” către Europa “oferă acoperire teroriştilor” şi permite grupării Stat Islamic să se răspândească „precum cancerul”
. 

Hurriyet îl citează pe premierul olandez Mark Rutte, a cărui ţară exercită preşedinţia rotativă a UE. Aflat în vizită la Ankara, demnitarul olandez a declarat că „Turcia trebuie să asigure scăderea „spre zero” a numărului refugiaţilor care se îndreaptă dinspre ţărmul său spre Europa”, cu precizarea că „o diminuare considerabilă a afluxului de refugiaţi ar putea permite UE să promoveze imigraţia legală şi să preia direct din Turcia un anumit număr de refugiaţi, prevenind în acelaşi timp călătoriile maritime periculoase ale imigranţilor”
. 

Potrivit datelor actualizate de Eurostat, 1255600 de persoane au solicitat azil în UE în anul 2015, fiind vorba de “record absolut al tuturor timpurilor”, precizează El Mundo. Sirienii reprezintă “marea majoritate, mai mult de dublul cifrei aferente anului 2014, fiind urmaţi de afgani şi irakieni”. Germania “înregistrează cele mai multe petiţii, mai exact 35% din total, la nivelul Uniunii Europene”
. Urmează Ungaria, Suedia, Austria şi Italia.

Potrivit publicaţiei elveţiene Neue Zürcher Zeitung, ministrul elveţian de Externe, Didier Burkhalter, a afirmat că, „după eventuala ieşire a Marii Britanii din Uniunea Europeană, Elveţia ar putea ajunge la un acord cu UE vizând reducerea imigraţiei în această ţară neutră”
. 

Austria a adoptat un ton similar. Ziarul Kurier menţionează că „Werner Faymann, cancelarul austriac cere Germaniei să stabilească în mod clar o limită a numărului de azilanţi, întrucât fluxul masiv de refugiaţi pune la grea încercare coeziunea europeană”
.

Rzeczpospolita anunţă că „ruta balcanică este închisă pentru refugiaţi”. În context, Grecia se află „în pragul unei crize umanitare”
, având urgent nevoie de sprijin. 

Le Figaro precizează că aproape 36000 de refugiaţi au rămas blocaţi pe teritoriul Greciei, după ce Slovenia a adoptat modelul Macedoniei, blocând tranzitul refugiaţilor. În rezumat, este „o situaţie kafkiană, imagine a haosului şi a efectului de domino care domneşte în Balcani”
. 

Potrivit datelor Înaltului Comisariat ONU pentru Refugiaţi, din momentul în care au fost închise frontierele de pe ruta balcanică a imigranţilor, “în Serbia au rămas 2.000 de refugiaţi”
. 

Rzeczpospolita titrează, dur: „Pentru Europa de Est, imigrantul este terorist”. Cotidianul polonez subliniază că „în Cehia şi Slovacia, nimeni nu face deosebirea între imigranţi şi terorişti”
.

Il Giornale afirmă că „dorind să-şi susţină falimentara sa politică pe tema migranţilor, premierul Matteo Renzi afirmă că teroriştii sunt cetăţeni europeni ajunşi la a doua generaţie”. Publicaţia italiană se referă, pe de altă parte, la “musulmanii” care, “invadând continentul european”, strigă „Eurabia, venim! De fapt, suntem deja aici”
. 
Magyar Nemzet menţionează că “guvernul ungar a decretat situaţie de criză pe întreg teritoriul ţării”. Ungaria va detaşa mai mulţi poliţişti şi militari “să patruleze graniţele sale”. Totodată, Budapesta “ia măsuri pentru a putea construi o barieră la frontiera sa cu România”
, la fel ca în cazurile Croaţiei şi Serbiei. 

Budapesta a salutat „acţiunile directe”
 pe care Serbia şi Slovenia le-au întreprins pentru a-şi consolida controlul la graniţele lor. Macedonia şi-a închis  frontierele pentru imigranţii ilegali, după ce Slovenia şi Serbia au anunţat restricţii mai ferme, precizează Reuters. 

Acordul UE-Turcia privind imigranţii, confruntat cu critici

„Turcia se oferă să acorde UE mai mult ajutor pentru stăvilirea invaziei imigranţilor în Europa, dar în schimb solicită mai mulţi bani, accelerarea negocierilor de aderare şi grăbirea călătoriilor fără vize pentru cetăţenii săi” precizează Kathimerini. Grecia a avertizat că “acordul nu poate fi aplicat corespunzător dacă nu sunt opriţi traficanţii de pe coasta turcă”. În acest sens, Atena a solicitat UE ajutor logistic. Douăzeci de state membre ale UE “şi-au exprimat disponibilitatea de a ajuta Grecia să examineze cererile de azil şi să trimită înapoi în Turcia imigranţii ilegali”
. 

Ziarul turc Haberler informează că „la sfârşitul lunii iunie va fi ridicat regimul vizelor aplicat cetăţenilor turci”. În schimb, „Ankara propune să primească înapoi, pe lângă refugiaţii opriţi în apele teritoriale ale Turciei, şi pe cei de altă origine decât siriană, cărora le-a fost refuzat dreptul de azil în Europa”
.

Expulzările colective de imigranţi cuprinse în proiectul de acord între Ankara şi Bruxelles sunt criticate de Înaltul Comisariat al ONU pentru Drepturile Omului, scrie The Daily Mail. Comisarul Zeid Ra’ad Al Hussein a afirmat că „expulzările colective sunt ilegale” şi a cerut forurilor europene să adopte un set de măsuri „mai umane şi conforme cu drepturile omului”
. Critici au apărut şi în Parlamentul European, unde şeful grupului liberal, Guy Verhofstadt, „a făcut acordul ţăndări”, arătând că „noi îi dăm cheile Europei sultanului Erdogan”
.

Autorităţile turce critică responsabilii de la Bruxelles pentru că nu oferă suficiente garanţii privind ridicarea vizelor pentru cetăţenii turci. Sub titlul „Poate punem noi vize Uniunii Europene”, publicaţia Haberturk preia o declaraţie a negociatorului-şef al Turciei în relaţia cu Uniunea Europeană, Volkan Bozkır. Potrivit oficialului turc, „în cazul în care după ridicarea completă a regimului vizelor pentru cetăţenii turci va fi solicitat un tip special de viză de muncă, atunci vom fi nevoiţi să solicităm şi noi vize cetăţenilor statelor europene”
.

Publicaţia Sabah a precizat că Turcia “a cerut dublarea sumei de trei milioane de la UE”, pentru ajutarea refugiaţilor şi “accelerarea procesului său de aderare” 
.

Ciprul a considerat Acordul prea favorabil Turciei şi a ameninţat cu respingerea documentului, precizează Phileleftheros. Ziarul cipriot menţionează că „preşedintele Ciprului nu va renunţa la dreptul său de veto în privinţa negocierilor de aderare ale Turciei la UE”
.

Angela Merkel  a atenţionat că „problema intrării Turciei în UE nu este încă pe ordinea de zi, în pofida discuţiilor care vizează deblocarea negocierilor în cadrul pactului privind oprirea fluxului migrator”. La rândul său, preşedintele Comisiei Europene, Jean-Claude Juncker, consideră, preluat de Handelsblatt, că “nu este momentul ca Turcia să adere la blocul comunitar”
.

The Financial Times menţionează însă că „unii confraţi ai doamnei Merkel s-au arătat ponderaţi în entuziasmul lor” privind acordul UE-Turcia, în adoptarea căruia cancelarul german a avut un rol important. Potrivit cotidianulu britanic, „ministrul german al Justiţiei, Heiko Maas, se teme că Turcia ar putea şantaja Uniunea Europeană pe tema respectării drepturilor omului, iar Bernd Riexinger, liderul partidului Die Linke, de extremă stânga, se teme şi el de acelaşi lucru”
.

Newsweek a evidenţiat critic poziţia Berlinului din perspective acordului UE-Turcia. Germania este “brusc dependentă de o Turcie autocrată” şi “de bunăvoinţa restului Uniunii Europene”. După ce a fost “şefa Europei”, acum “există un sentiment al neputinţei greu de suportat, mai ales pentru cei care s-au arătat indulgenţi faţă de şovinismul letargicilor greci şi faţă de imperialismul financiar”. Liderii UE “nu ar trebui să facă greşeala de a crede că Turcia poate oferi o soluţie la toate problemele”. Cheia gestionării acestei crize “nu este un acord bilateral cu Turcia, ci găsirea unui plan clar, practic, care să aducă laolaltă toate statele UE”
.

Publicaţia cehă Blesk menţionează poziţia critic-ironică a preşedintelui Milos Zeman în privinţa înţelegerilor Uniunii Europene cu Turcia în scopul stopării crizei refugiaţilor. „Întâlnindu-se, cu omologul său polonez, Andrzej Duda, preşedintele ceh  Milos Zeman, a declarat că „Turcia şantajează Uniunea Europeană”. Întrucât omologul polonez nu a comentat, Zeman a subliniat: „Probabil că domnul Duda e mai politicos decât mine”
.

Acordul Bruxelles-Ankara “prin care Europa speră să ţină refugiaţii în Turcia, este criticat de organizaţii internaţionale” menţionează The Daily Express. „Amnesty International se numără printre criticii acordului care, dacă va fi aprobat, va costa UE şase miliarde de euro şi va aduce Turcia în Spaţiul Schengen”
. 

Referitor la imigranţi, Angela Merkel a afirmat că „nu avem deocamdată o soluţie sustenabilă”, exprimându-şi convingerea că „este nevoie de o soluţie europeană” care „va necesita timp”. Pe lângă timp, “este nevoie şi de conştiinţă din partea liderilor europeni” precizează EUobserver, cu menţiunea că, în primele două luni şi jumătate ale acestui an, „140000 de oameni disperaţi au traversat Marea Egee în ambarcaţiuni şubrede ca să ajungă în Europa”. În acest context, liderii europeni „vor ca ţările vecine cu Siria - Turcia, dar şi Libanul, Iordania şi Irakul - să continue să adăpostească majoritatea refugiaţilor din Siria. Ei vor să pună beţe în roate traficanţilor care până acum au avut doar de câştigat din cauza închiderii graniţelor”. EUobserver precizează că, potrivit unui raport, “proiectele europene menite a opri imigraţia ignoră drepturile omului”. „Acordul de transferare a refugiaţilor la paritate nu are sens şi nu va funcţiona” a apreciat EUobserver. „Dar cel puţin plasează principiul reamplasării în centrul politicii Uniunii Europene”. 

EUobserver estimează că „relaţiile Uniunii Europene cu Turcia ar putea primi o grea lovitură după ce cotidianul de opoziţie Zaman a fost trecut în custodia statului”. „A fost o zi ruşinoasă pentru libertatea presei din Turcia” a declarat redactorul-şef al ziarului. Desigur, “încălcarea libertăţii presei şi actuala criză a refugiaţilor nu sunt  probleme consonante”
. 

El Pais atenţionează că „punţile către ideea însăşi de libertăţi şi toleranţă în Europa s-au rupt în Turcia”. În fapt, „adevărata agendă ocultă a preşedintelui Erdogan nu era islamismul teocratic, cum se temeau mulţi din Occident la venirea lui la putere, ci un naţionalism autoritar care s-a impus până la urmă turcilor, în faţa tăcerii forţate a Statelor Unite şi Europei faţă de un aliat inevitabil în războiul contra jihadismului şi în oprirea mareei de refugiaţi”
. 

„Miză mare şi opţiuni neplăcute” a titrat The Financial Times referindu-se la încălcarea libertăţii presei în Turcia. „Rareori a avut Uniunea Europeană mai multă nevoie de Turcia ca acum şi rareori s-a dovedit Turcia un partener atât de puţin agreabil”
.

The Times consideră că deşi „Turcia este un aliat NATO vital într-o regiune instabilă”, Occidentul “ar trebui să ia poziţie împotriva politicilor tot mai autoritare şi comportamentului capricios ale preşedintelui” Erdogan. Ziarul londonez estimează că „Angela Merkel a calculat greşit încercând să-i facă pe liderii europeni să meargă dincolo de acordurile deja convenite de diplomaţi”, cu sublinierea că „Franţa (…) a fost iritată, ca de altfel şi o serie de alte ţări, precum Ciprul, Ungaria şi Polonia”
. Pe de altă parte, The Telegraph atenţionează că „apropierea Uniunii Europeme de Turcia ar putea trimite afară Marea Britanie”
.

Le Monde precizează că 136 de deputaţi germani au denunţat „atingerile aduse de către Erdogan libertăţii presei din Turcia”, cu referire la cazul redactorului-şef al cotidianului Cumhuriyet, adversar al regimului de la Ankara. „Jurnalistul turc, arestat în noiembrie 2015 pentru “spionaj” a fost eliberat de către Curtea Constituţională, la începutul lunii martie, fapt care a provocat furia preşedintelui Erdogan”
 menţionează cotidianul parizian.

Putin retrage “cea mai mare parte” a trupelor din Siria şi provoacă valuri mondiale

În timpul unei întâlniri cu miniştrii Apărării şi de Externe, Vladimir Putin a cerut începerea retragerii trupelor ruseşti din Siria, precizând că „sarcinile atribuite Ministerului Apărării au fost îndeplinite”. Anunţul “de impact” al preşedintelui Rusiei “reîmprospătează perspectiva crizei siriene“ şi “poate marca noua rundă de negocieri de la Geneva cu regimul de la Damasc şi opoziţia din Siria”. Vladimir Putin a anunţat că retrage „cea mai mare parte”
 a militarilor din Siria.
The New York Times consideră că „implicaţiile” retragerii trupelor ruse din Siria “sunt neclare”. În acelaşi timp, însă, apreciază că „anunţul s-ar putea dovedi un demers constructiv spre un acord de pace durabil”
.

The Guardian menţionează că “ordinul lui Putin vine în contextul începerii negocierilor de la Geneva” şi „va putea fi interpretat ca un semn că Rusia consideră că a făcut suficient pentru a proteja regimul Assad de colaps”
. Înaintea discuţiilor de pace, ministrul sirian de Externe a avertizat că viitorul preşedintelui Bashar al Assad reprezintă „o linie roşie”, în pofida apelurilor opoziţiei ca actual lider să nu fie inclus într-o soluţie politică.

„Primele avioane revenite din Siria în Rusia au fost primite în sunet de fanfară” precizează La Libre Belgique. Ziarul menţionează că, „în conformitate cu ordinul dat de preşedintele rus Vladimir Putin, primele bombardiere, primele avioane de transport şi mai mulţi militari au ajuns la Voronej, în sud-estul ţării”
.

L’Express citează declaraţia ministrului francez de Externe. „Am luat notă de anunţul preşedintelui Putin şi, dacă acesta se traduce în fapte, ar fi vorba despre o evoluţie pozitivă, având în vedere că tot ce ţine de o dezescaladare a conflictului din Siria trebuie încurajat”
 a subliniat şeful diplomaţiei franceze.

Ha’aretz sugerează îngrijorarea Israelului legată de demersul preşedintelui Vladimir Putin. „Potrivit declaraţiilor şefului de Stat Major al armatei israeliene, anunţul Rusiei a surprins Israelul cu garda jos”. Cotidianul precizează că „un diplomat rus a căutat să asigure Israelul că securitatea sa nu va avea de suferit în urma retragerii”
.

ABC analizează solida prezenţă militară a Rusiei la nivel mondial. “Având privirea aţintită asupra NATO”, forţele ruseşti “îşi fac tot mai mult loc“ în multe state ale lumii. “Pe lângă baza navală de la Tartus şi cea aeriană de la Jmeimim, ambele în Siria, Rusia dispune de prezenţă militară în aproape 10 ţări”. La baza Flotei Mării Negre de la Sevastopol, din Crimeea, “Rusia are desfăşurate trupe în toată enclava şi plănuieşte să instaleze inclusiv arme nucleare”. Osetia de Sud şi Abhazia “adăpostesc baze ruseşti cu trupe de infanterie, blindate, elicoptere şi artilerie antiaeriană”. În Transnistria, “încă există legendarul corp de armată pe care l-a condus generalul Alexander Lebed”. Rusia “a creat în Belarus un dispozitiv comun de apărare antiaeriană, incluzând o puternică staţie radar”. De anul trecut, “ambele ţări negociază deschiderea unui aerodrom pentru avioane de luptă ruseşti”. Vietnamul “a semnat cu Rusia un acord pentru redeschiderea fostei baze ruseşti de la Cam Ranh, închisă în 2004, ca punct de alimentare pentru submarinele ruseşti”. Moscova “menţine o forţă la Baikonur, Kazakhstan, pentru a proteja instalaţiile spaţiale”. În plus, fostul preşedinte venezuelean Hugo Chávez “a oferit Rusiei posibilitatea de a deschide baze navale şi aeriene în ţara sa”
 precizează publicaţia spaniolă.

Secretarul american al Apărării, Ashton Carter, a numit Rusia “una dintre cele mai mari provocări la securitatea Americii” menţionează The Washington Post. Ashton Carter a identificat “cinci provocări majore cu care se confruntă armata SUA: Rusia, China, Correa de Nord, Iranul şi terorismul”
. 

Secretarul american al Apărării “a plasat Rusia în fruntea listei” a subliniat Ria Novosti. Ashton Carter “s-a referit la Rusia şi China ca la rivali care au dezvoltat şi continuă să dezvolte sisteme militare şi să ameninţe poziţia SUA în unele arii”
 a afirmat The Moscow Times. 

„Kurzii forţează autonomia în Siria” precizează The New York Times, cu menţiunea că „unul din efectele politice importante ale războiului ar putea fi decizia kurzilor sirieni de a-şi înfiinţa o regiune semiautonomă în partea de nord a ţării”. Mişcarea „presupune riscuri şi a fost deja condamnată de Turcia, chiar şi de către unii kurzi”, însă „ar putea oferi un model de guvernare descentralizată într-o Sirie federalizată”
. Pe de altă parte, The Times precizează că „Statele Unite au deschis o bază în Irak pentru a lupta împotriva Statului Islamic”.

„Armata siriană dă o lovitură mortală grupării Statul Islamic, după ce a eliberat oraşul istoric Palmira” precizează ABC. Publicaţia spaniolă apreciază că „pe lângă o victorie simbolică reprezentată de importanţa istorică pe care o are Palmira, e vorba şi de o victorie strategică” întrucât se va transforma într-o „platformă pentru extinderea operaţiunilor militare”. Potrivit liderilor sirieni, e vorba de “o strategie care, dacă se coordonează cu Irakul, poate deveni decisivă în lupta împotriva fidelilor autoproclamatului califat”
.

Russia Today  anunţă că Vladimir Putin l-a felicitat pe omologul său sirian, Bashar al-Assad, “pentru victoria forţelor sale în Palmira, oraş aflat în patrimoniul UNESCO şi simbol al Siriei”. Preşedintele sirian a subliniat că „fără sprijinul Rusiei, recucerirea Palmirei ar fi fost imposibilă”. În replică, Vladimir Putin a punctat că „în pofida faptului că a fost retrasă cea mai mare parte a forţelor ruse de pe teritoriul Siriei, cele rămase aici vor continua să sprijine autorităţile de la Damasc în eforturile lor antiterorism”
.

Siria a precizat că este gata să facă parte din coaliţia internaţională antiterorism doar dacă SUA se coordonează cu Damascul, precizează Reuters. „Coaliţia internaţională condusă de SUA nu a reuşit în Siria pentru că nu s-a coordonat cu regimul. În schimb, Rusia a fost victorioasă pentru că s-a coordonat cu guvernul de la Damasc”
.

„Lovitura dată de armata siriană Statului Islamic reprezintă un paradox pentru Barack Obama”, menţionează Stars and Stripes. Casa Albă, “care s-a luptat ani de zile pentru a găsi „parteneri” eficienţi pe teren” în Siria, “are dificultăţi în a lăuda victoriile împotriva Statului Islamic realizate de către Assad şi aliaţii săi, inclusiv ruşi şi iranieni, după ani de zile în care a cerut căderea lui Assad”
. 

„Recapturarea Palmirei poate însemna că Statul Islamic a pierdut bătălia, dar nu şi războiul”
 precizează The Independent Teheranul “i-a transmis un mesaj de felicitare preşedintelui sirian”
 menţionează Haberturk. Pe de altă parte, Frankfurter Allgemeine Zeitung afirmă că „Putin vrea să continue lupta în Siria”
. 

Atentatele de la Bruxelles, expresia “abordării disfuncţionale a Europei în privinţa securităţii”

„Europa este ţinta privilegiată a Statului Islamic” afirmă Le Figaro. Cotidianul francez menţionează că „atentatul de la Bruxelles revendicat de Statul Islamic nu este decât cel mai recent dintr-o serie lungă de astfel de incidente care au avut loc în Europa, şi la modul mai general în Occident, de la începutul loviturilor aeriene lansate în Siria de coaliţia internaţională în frunte cu Statele Unite, începând cu luna august 2014”
.

„Belgia, placă turnantă a jihadismului”, titrează Le Monde. Cotidianul parizian explică titlul. „O piesă a acestui puzzle este marea moschee construită în inima oraşului Bruxelles, semn al influenţei masive a Arabiei Saudite, care a finanţat-o la sfârşitul anilor 1960 şi islamismul său radical şi conservator - un teren fertil pentru ideologia jihadistă”
.

„Lovitura de graţie pentru un continent în derivă” titrează Courrier International, subliniind că „teroriştii au lovit Europa chiar în inimă, în unul dintre cele mai proaste momente ale sale”. Crizele pe care “le cunoaşte continentul nu pot decât să se agraveze”
.

El Mundo consideră că „Europa trebuie să fie conştientă de faptul că nu ne aflăm doar în faţa unor încăierări izolate între “lupi solitari””. În opinia publicaţiei, „răspunsul trebuie să fie, deci, unul coordonat pe diverse fronturi în vederea înfrângerii definitive a jihadismului”
.

The Telegraph atenţionează că „deşi primele gânduri se îndreaptă spre oamenii care se află acum la Bruxelles, realitatea este că această atrocitate teroristă dă o triplă lovitură Europei şi aclamatelor sale idei de frontiere deschise, toleranţă şi libertate de exprimare”. În plus, “ar putea determina mai mulţi alegători britanici să voteze pentru o ieşire a ţării lor”
 din blocul comunitar.

„În fiecare atentat terorist comis pe pământ european, scenariul este pe cât de identic, pe atât de dezolant” afirmă El Pais, subliniind că “dacă teroriştii comit atacuri de anvergură, Europa reacţionează la scară mică, aşa cum s-a întâmplat în noiembrie” 2015. Atunci, Franţa a preferat “să nu solicite activarea articolului 222 al Uniunii Europene”, care “ar implica un răspuns colectiv şi coordonat din partea Uniunii”, întrucât „statele membre preferă să-şi rezerve întreaga acţiune în probleme sensibile de securitate”
.

Agenţia europeană de poliţie, Europol, a lansat un avertisment potrivit căruia “mai multe state sunt în pericol de a fi vizate de atentate teroriste” şi, în acelaşi timp, solicită ţărilor membre UE “să trimită personal suplimentar pentru a ajuta la lupta antiteroristă” precizează Politico. Directorul Europol a afirmat că “personalul suplimentar este necesar pentru a gestiona toate datele existente cu scopul de a înţelege amploarea ameninţării”
. 
Totodată, Europol transmite un mesaj Marii Britanii, arătând că “o eventuală ieşire din Uniunea Europeană ar expune-o unor riscuri crescute de securitate”
 subliniază The Guardian.

„Evenimentele de la Bruxelles arată abordarea disfuncţională şocantă a Europei în privinţa securităţii” afirmă The Washington Post.  „Eşecul coaliţiei conduse de SUA de a controla Statul Islamic a expus o Europă fragilă. Singurul mod de a lupta cu jihadismul este prin intermediul alianţelor noastre deja existente, militare, economice şi politice. După Bruxelles, Occidentul trebuie să respingă periculosul izolaţionism”
.

Potrivit The Financial Times, „guvernul belgian a recunoscut că nu a ţinut cont de avertismentele Turciei legate de unul dintre teroriştii care (…) s-au aruncat în aer pe aeroportul din Bruxelles”. Ziarul britanic a subliniat că ştirea „ridică noi semne de întrebare legate de capacitatea ţării de a preveni atacurile teroriste”. De asemenea, „Germania se teme de influenţa militanţilor aflaţi în ţară asupra refugiaţilor sirieni”, întrucât „refugiaţii văd în militanţi nişte oameni care vor să-i ajute, care au aceeaşi religie ca ei, şi îşi vor da seama despre ce e vorba doar când va fi prea târziu”
. 
De la Raqqa la Bruxelles „Mama lui Satan” - explozibilul supranumit astfel de jihadişti - a fost folosit de Statul Islamic, precizează La Libre Belgique. „O pulbere albă, discretă, uşor de fabricat, fatală. Explozibilul artizanal se poate realiza în câteva minute şi numai cu produse achizoţionate din magazinele de bricolaj, cu o uşurinţă tulburătoare”
. 

După atentatele de la Bruxelles, Alexei Puşkov, preşedintelui Comisiei parlamentare a Rusiei pentru afaceri externe, a acuzat Alianţa Nord-Atlantică de faptul că „neglijează apărarea în propria sa curte, pentru a se înfrunta în schimb cu Rusia”. menţionează Newsweek.  Declaraţia a fost “temperată, totuşi, de preşedintele Putin, care i-a telefonat regelui Philippe al Belgiei pentru a-i transmite condoleanţe”
. 

Russia Today preia declaraţia şefului diplomaţiei ruse, privind importanţa colaborării în lupta împotriva terorismului. „Europa trebuie să renunţe la jocurile geopolitice şi ar trebui să-şi unească eforturile cu Moscova în lupta împotriva terorismului”
 a declarat însă ministrul rus de externe, Serghei Lavrov, la întrevederea cu omologul său german, Frank-Walter Steinmeier. 

Îngrijorări mondiale legate de securitatea nucleară
Al-Ahram menţionează că „Gărzile Revoluţionare din Iran au testat rachete balistice”. Cotidianul egiptean precizează că „testul a fost menit să demonstreze forţa Iranului şi capacitatea Republicii Islamice de a riposta la orice ameninţare care ar periclita Revoluţia Islamică, statul iranian şi suveranitatea ţării”
. În luna ianuarie, Statele Unite au anunţat noi sancţiuni legate de programul cu rachete balistice al Iranului. Decizia a fost anunţată după ridicarea majorităţii sancţiunilor internaţionale împotriva Iranului, în iulie 2015. 
Iranul a testat două rachete balistice cu inscripţia, în ebraică, „Israelul trebuie şters de pe faţa pământului” a afirmat Stars and Stripes. Este o demonstraţie de forţă a Republicii Islamice “în timpul vizitei vicepreşedintelui american Joe Biden în Israel”
 a menţionat The Washington Times. Este “de neacceptat pentru SUA un Iran dotat cu arme nucleare”
 a afirmat Joe Biden.

The Tehran Times a precizat că “rachetele au fost direcţionate din sud-estul ţării”. Mohammad Ali Jafari, comandantul Gărzilor Revoluţionare, a afirmat că “testele sunt un răspuns”
 la sancţiunile nejustificate. „Teheranul a creat rachete cu o rază de acţiune de 2.000 de kilometri pentru a fi capabil să lovească inamicul, regimul sionist, de la o distanţă sigură”
 a afirmat generalul de brigadă Amir Ali Hajizadeh.  
Consiliului de Securitate al ONU a avertizat că “testele cu rachete lansate de Teheran sfidează o rezoluţie” a Organizaţiei Naţiunilor Unite. Poziţia Iranului în această privinţă nu se va schimba, a subliniat ayatollahul Khamenei. „Sunt vremuri în care este nevoie şi de rachete şi de negocieri”
. 

Întruniţi la Washington, liderii lumii au discutat despre „vulnerabilitatea la furt a materialelor nucleare, în faţa încercărilor teroriştilor de a fabrica mici dispozitive nuclare sau bombe murdare”
 menţionează The New York Times. 

The Financial Times precizează că “reuniunea a fost boicotată de Moscova”. Înainte de debutul summit-ului, adjunctul secretarului american pentru controlul armamentului a acuzat Moscova că distruge „lent dar sigur” acordurile în domeniul „securităţii şi controlului armelor, instaurate în Europa la sfârşitul Războiului rece”
.
Le Figaro s-a întrebat dacă nu cumva “dezangajarea americană” va fi schimbat faţa lumii. „Pivot către Asia, ezitari în Levant şi Ucraina, indiferenţă faţă de Europa. De când este la Casa Albă, Barack Obama nu a încetat să reorienteze politica externă americană”
 a afirmat ziarul francez. 

